
Prof dn. sc. Krsto Benčević, dr. vet. med, 


PREDGOVOR 


“Biti veterinar? krije u sebi životnu priču veterinara koji je pomažući ljudima pokušao prodrijeti u sadržaj 
različitih pojava koje obilježavaju odnos između čovjeka i životinje tijekom procesa gospodarskoga iskorištavanja 
životinja. 

Moj zapis pruža pogled na 45-godišnje iskustvo u veterinarskoj praksi, koju je uvijek pratilo nastojanje da 
se poslovi i zadaće obave što korektnije, uz primjenu svih stečenih znanja, poznavanje struke i uvjeta u kojima 
djeluje veterinarska medicina. 


Gospodarske su okolnosti umnogome utjecale na položaj veterinara u praksi, koja nije bila ni jednolična 
ni šablonizirana. Dinamika promjena u Hrvatskoj od 1945. do 2000. godine očitovala se u svim područjima 
privrede, aliiu djelovanju veterine i veterinarstva, cjelovito, misaono, praktično i razvojno. 


Tijekom tih godina različita zbivanja i poslovi kojima sam se kao veterinar bavio samo su naglašavali 
povezanost veterinarstva, poljoprivrede i gospodarstva. 


Dulje od 40 godina kao veterinar bio sam uključen u skrb za zdravstvenu dobrobit životinja, gospodarski 
razvoj, osmišljavanje razvojne politike, obuku stručnoga osoblja za posebne proizvodne uvjete, unaprjeđenje 
kvalitete proizvoda i drugo. No te djelatnosti najčešće nisam odabirao sam. 


Nova su se područja rada stvarala i otvarala iznenadno, bez priprema. Usto su stočarstvo, poljoprivreda, 
klaonička i mesoprerađivačka industrija, promet i izvoz mesa uvijek zahtijevali primjenu novih znanja i brojne 
prilagodbe u radnome procesu. 

Veterina i veterinarstvo bili su uključeni u brojna područja gospodarstva, rješavajući opća i specifična pitanja, 
kao što su npr. utjecaj određenih proizvoda na zdravlje životinja i ljudi, postizanje što boljih gospodarstvenih 
rezultata itd. 


Većih zaprjeka za rješavanje složenih problema među strukama tada nije bilo. Najteže je bilo pitanje ovlasti 
i odgovornosti. 


Svrha je veterinarstva bila postići što bolje proizvodne rezultate te očuvati zdravlje stoke i ljudi. Na proiz- 
vodne je rezultate najviše utjecao ustroj poslova u praksi. Ja se nisam oslanjao samo na pozive za liječenje, nego 
sam se trudio predvidjeti pojavu bolesti i gubitke koji bi nastali zbog loših proizvodnih postupaka. Proizvodne 
postupke nastojao sam poboljšati ili primijeniti nove, uspješnije načine proizvodnje. Težio sam spriječiti pojavu 
bolesti i otkloniti nedostatke u proizvodnji. To je bio i predmet čestih rasprava među strukama. 

U velikim aglomeracijama stoke i industrijama prerade mesa u kojima sam bio zaposlen ta su nastojanja 
bila osnova rada veterinara. Poznavajući dobro proces i uvjete prozvodnje mogao sam, ponekad, predvidjeti i 
spriječiti zdravstvene i proizvodne poteškoće. Obilaskom pojedinih pogona bez prethodne najave i razgovorom 
sa zaposlenima uspio sam, dakle, predvidjeti moguće propuste, a usput sam, na taj način, i obučavao osoblje. 
Dakako, neki upravitelji nisu to voljeli. 


Zahvaljujući postignutim rezultatima na PD-u “ elas polje i PD-u “Đakovo? dospio sam u Mesnu 
J S J 
industriju “Gavrilović", u okviru koje sam mogao poticati razvoj stočarstva i veterinarstva. 

) J S ) 


Ostalo se nalazi u knjizi. 


Autor 


UVOD 


Pleme Benčevića bilo je ustrojeno u obiteljske skupine, a koncem 17. stoljeća (1686. - 1690.) prilikom 
povlačenja Turaka pleme je napustilo Bosnu i prešlo Savu na mjestu današnjega sela Zbjega blizu Broda na Savi. 
Selo je tada nastalo u gustim šumama hrasta lužnjaka, a naziv mu odgovara događajima. Osim Zbjega pleme je 
Benčević naselilo i predio Broda na Savi u kojem su nekoć bili Turci, zatim brežuljke Dilj gore, odnosno sela 
Brodske Zdence, Gornji Slatinik, Dubovik te Donji Varoš, a u gradu Brodu naselili su se Benčevići o kojima je 
ovaj zapis. Točnu lokaciju njihova Broda u Bosni do sada nisam mogao utvrditi i ne mogu se upuštati u pret- 
postavke bez povijesne potvrde. Predaja je govorila da su bili Berislavićevi ljudi prije dolaska Turaka u Slavoniju 
1531. godine. 


Brodski je dio Slavonije ubrzo nakon povlačenja Turaka postao dio Vojne krajine. Tako su i članovi obitelji 
Benčević ušli u sastav Vojne krajine. Posjedovali su zemlju, bavili su se zemljoradnjom, stočarstvom, trgovinom, 
obrtom te su bili u vojnoj službi. Kao slobodni ratnici, vezani uza zemlju, razvili su naklonost prema konjima 
i liječenju životinja. 

Kao građani iskoristili su pogodnosti koje je pružala Vojna krajina, tako da su postupno, do njezina uki- 
danja, stekli dovoljno sredstava da početkom 20. stoljeća pošalju na visoko školovanje svoje sinove: Josipa, rođ. 
1890. godine, na studij medicine u Prag (Josip je poslije bio profesor kirurgije na zagrebačkome Medicinskom 
fakultetu; ime Josipa Benčevića nosi bolnica u Slavonskome Brodu), a Zvonimira, rođ. 1892. godine, poslali su 
na Visoko vojno veterinarsko učilište u Beč. Njihovi bratići Koloman, rođ. 1892., Ante, rođ. 1896., i Viktor, 
rođ. 1899., upućeni su na trgovačke i eksportne akademije u Beč. 


Tako je od 1914. godine, kada je Zvonimir završio veterinarske studije, moguće slijediti naraštaje veterinara 
u obitelji Benčević. Do početka stvaranja ovih zapisa 2004. godine intenzivno su se mijenjali uvjeti u kojima su 
djelovali naraštaji veterinara. U početku je u žarištu bilo pitanje odnosa građanina intelektualca prema vlastitoj 
zemlji, a potom su se u središtu našla promišljanja o položaju veterinarske struke. Naposljetku veterinari Benčevići 
nastoje pratiti nova kretanja u gospodarstvu, znanosti i veterini. 


Bez obzira na temeljnu medicinsku naobrazbu stečenu na veterinarskome fakultetu, veterinari su prolazili, 
i još uvijek prolaze, kroz značajne promjene u načinu i uvjetima djelovanja. Te promjene nisu potaknute samo 
razvitkom poljoprivrede i stočarstva nego znatan utjecaj na njih imaju i politička zbivanja. Tijekom tih su se prom- 
jena veterinari morali zalagati i boriti za svoj položaj i utjecaj. Stoga su neprekidno nastojali pronaći nove i šire 
prostore djelovanja, a veterinu, osnovicu svoga rada, podići na viši stupanj razvoja. Veterinarska znanost i praksa 
u razdoblju 1918. - 2004. godine postale su multidisciplinarne, ali uvijek s uporištem u veterinarskoj medicini. 
Razvitkom poljoprivrede, stočarstva, klaoničke i mesoprerađivačke djelatnosti te zaštite okoliša uvjeti rada brzo se 
i intenzivno mijenjaju te se stvara potreba za sve širim angažiranjem veterine. Poslije 1995. godine zbio se nagao, 
neočekivan raspad veterinarskoga sustava, obilježen gubitkom pojedinih poslova koji su tradicionalno u domeni 
veterinarstva te gubitkom dotadašnjega položaja veterinara, sve zbog nejasne strategije razvoja poljoprivrede. 

Ovaj je zapis krenuo iz pera prof. dr. sc. Krste Benčevića, znanstvenoga savjetnika, pripadnika drugoga 
naraštaja obitelji Benčević. 

Rođen sam 1929. godine, studirao sam na Veterinarskome fakultetu Sveučilišta u Zagrebu 1948. - 1954. 


godine. U početku studija pokazivao sam sklonost za mikrobiologiju te sam radio kao demonstrator kod prof. dr. 
sc. E Mlinca. Sklonost mikrobiologiji potaknuta je čitanjem brojnih knjiga o velikim istraživačima iz područja 

medicine, mikrobiologije i borbama protiv opasnih bolesti (Koch, Pasteur i dr.). Prije studija trebalo je proći 
tešku životnu školu. 


Osobito je teško bilo tijekom 1944. - 1952. godine u Slavonskome Brodu. Nakon povratka kući iz Visokoga, 
poslije pet godina franjevačke klasične internatske privatne gimnazije s pravom javnosti (1939. - 1944.), počela 
su bombardiranja, bježanje u podrume, napuštanje grada, selidba na imanje izvan grada, pretvorba iz učenika u 
zemljoradnika i stočara. Težak rad uz konje, obrada polja i stočarstvo potisnuli su razmišljanja o znanstvenome 
radu, medicini i mikrobiologiji. Otac je Ante u travnju 1945. godine bio uhićen, a ja sam već sa šesnaest godina 
morao preuzeti veliku odgovornost postavši pomoćnik majci sa šestero djece i stanom na negdašnjemu imanju. 
Sačuvao sam sklonost stranim jezicima koji su se njegovali i govorili u obitelji. To je u prvome redu bio njemački, 
zatim francuski i ponešto talijanski. Naime otac je studirao u Beču te se bavio bankarstvom u Parizu nakon I. 
svjetskog rata, a mati je pohađala škole u Švicarskoj. Prošavši ratne strahote i radeći na poljima, 1945. - 1948. 
godine pohađao sam gimnaziju. Maturirao sam u Slavonskome Brodu i 1948. upisao sam se na Veterinarski 
fakultet u Zagrebu. Zapravo sam želio studirati medicinu, ali nisam imao tražene političke karakteristike. 


13. travnja 1954. godine diplomirao sam položivši Sudsku veterinu na Veterinarskome fakultetu u Zagrebu 
i odmah započeo raditi kao veterinar na PD-u “Jelas polje" (Rižino polje) u Brodskome Stupniku, gdje sam, kao 
apsolvent, zamjenjivao dr. Ivicu Marinića, direktora Veterinarske stanice Slavonski Brod. Nakon službe u JNA 
(1954. - 1955. godine) i veterinarske oficirske škole u Ljubljani te staža u 13. pomorskoj bazi u Pločama nastavio 
sam raditi kao veterinar na PD-u “Jelas polje? do 1957. godine. Tijekom toga razdoblja bio sam uključen u gotovo 
sva područja veterinarske prakse, prošao kroz brojna kritična i dinamična razdoblja, prateći razvitak veterine. 


Ovih zapisa latio sam se 2004. godine, u 75. godini života, kao umirovljenik, budući da sam u mirovini od 
1996. godine. Zapisi o četvorici veterinara iz obitelji Benčević proizlaze iz sjećanja i osobnoga praćenja događaja 
u razdoblju 1953. - 2003. godine, pri čemu će zasigurno ostati nezapisana mnoga zbivanja i doživljaji vezani uz 
razvoj veterine. 


Prije 2004. godine nisam nalazio razloga i vremena da sustavno zapisujem zbivanja tijekom svoga života 
i rada, pa nisam vodio dnevnik zapažanja. Na važnost “povijesnih? zapisa o veterini, a oni obuhvaćaju četiri 
naraštaja, od kojih će dva najmlađa tek morati dopisati svoje doživljaje, ukazala mi je kolegica prof. dr. sc. Vesna 
Vučevac-Bajt u jesen 2003. godine. Tada sam i započeo slagati ove retke. Zapisi su, dakako, protkani osobnim 
zapažanjima i stavovima. 

Naslov “Biti veterinar? odabrao sam stoga što sam mislio da ga mogu široko opisati i opravdati, budući da 
sam se 50 godina bavio nizom poslova iz područja veterine i veterinarstva. Prvenstveno sam bio veterinar. Sada, 
na kraju, osjećam da je ostalo još mnogo doživljaja koje je trebalo zapisati. 

Ovi zapisi uglavnom prate čimbenike koji su utjecali na razvitak veterine i koji su bili aktualni tijekom 
mojega djelovanja u okvirima struke kojoj sam pripadao. Razdoblje 1950. - 2000. godine bilo je prijelomno 
zbog brojnih promjena u načinu rada veterinara. Naime gospodarski i politički sustavi izravno su utjecali na sve 
privredne grane, znanosti, ali i rad struke. Glavni je čimbenik pritom bila promjena pojma i titulara vlasništva 
“privatno - društveno“ i socijalističko društveno uređenje. 


Zbivanja u struci i u svezi s njom bila su dinamična, a područje i uvjeti rada daleko od “europskih". Ve- 
terini sam pristupao uvijek nastojeći je razmotriti iz više kutova. Značajnu je ulogu pritom imala i životna borba 
koja me pratila od rane mladosti, radni uvjeti te znanja stečena na Veterinarskome fakutetu u Zagrebu. Tomu 
mogu, bez okolišanja, dodati i 7 godina tijekom kojih sam se, uz školovanje, bavio zemljoradnjom, uzgojem 
stoke, proizvodnjom hrane. Zahvaljujući tim iskustvima upoznao sam se i s položajem seljaka u društvu i na 
tržištu. Moja su shvaćanja i razmišljanja stoga mnogo bliža stvarnim problemima i praktičnim načinima njihova 
rješavanja, sveobuhvatnija i time drugačija od promišljanja onih koji možda nisu prošli životnu borbu kakva je 
bila moja i koji nisu u tolikoj mjeri bili vezani uza zemlju i domaće životinje. 

Uloga je veterinara u početku moga djelovanja najvećim dijelom proizlazila iz stvorenoga uzorka veterinara 
liječnika. Ubrzo sam medicinu u stočarstvu i poljoprivredi sagledavao na temelju stečenih znanja i iskustava. 


Na mene su uvelike utjecali moji stručni i znanstveni “mentori". Uz neprijeporno znanje oni su posjedovali 
urođenu ljudskost i želju da podupru mlađe kolege u radu i razvoju. Vjerojatno su mi bili skloni zbog moga 
praktičnoga načina razmišljanja i pristupa problemima. To su u prvom redu bili moji sveučilišni profesori: dr. 
sc. Josip Ivoš, Mirko Findrik, Franjo Mlinac, Marcel Delak, Marijan Žuković, Slavko Krvavica i drugi. Znanst- 
veni pristup metodama rada u istraživanju te objavljivanju rezultata rada zahvaljujem prof. dr. sc. Dragutinu 
Ilančiću, čijem sam se širokome znanju i erudiciji duboko divio. Surađivao sam i s drugim profesorima Veteri- 
narskoga fakulteta te mojim kolegama, stručnjacima Veterinarskoga instituta u Zagrebu i Veterinarskoga zavoda 
u Vinkovcima. 


VETERINA U OBITELJI BENČEVIĆ 


Veterinarska je medicina ušla u obitelj Benčević 1910. godine, kada se Zvonimir Benčević upisao na Visoko 
veterinarsko učilište u Beču (diplomu je stekao 1915. godine). Do 1979. godine obitelj je dala četiri naraštaja 
veterinara. 


Dr. Zvonimir Benčević predstavnik je prvoga naraštaja veterinara obitelji Benčević iz Slavonskoga Broda. 
Sin je Franje Benčevića, rođen 1892. godine u Brodu na Savi, kako se tada nazivao grad. Osnovnu je školu završio 
u Brodu, gimnaziju u Požegi, a Visoko je vojno veterinarsko učilište u Beču pohađao kao stipendist carske vojske 
1914. godine. Za Prvoga svjetskog rata služio je kao časnik veterinar u veterinarskim odjelima austrijske vojske 
diljem Istočne bojišnice. Nakon rata započeo je kao pripravnik, poslije i državni veterinar, raditi u Svetome Ivanu 
Zelini. Kandidirao je za Veterinarski fakultet u Zagrebu, što se nije ostvarilo. U razdoblju 1920. - 1948. godine 
radio je kao državni (kotarski) veterinar u Zelini, Novoj Gradiški i Slavonskome Brodu. 1948. godine bio je 
osnivač i prvi upravitelj Državne pastuharne Đakovo, poslije Centra za konjogojstvo, i na tome je mjestu radio 
do 1975. godine. Tada je umirovljen, ali je još neko vrijeme djelovao kao savjetnik Centra za selekciju konja u 
Đakovu. Umro je 9. kolovoza 1988. godine u Slavonskome Brodu, u 96. godini. Nije imao djece. 


Prof. dr. sc. Krsto Benčević, znanstveni savjetnik, predstavnik je drugoga naraštaja veterinara u obitelji 
Benčević. Sin je Ante Benčevića, bratića Zvonimira Benčevića. Rođen je u Slavonskome Brodu 22. veljače 1929. 
godine, gdje je pohađao osnovnu školu (1935. - 1939.). Od 1939. do 1944. godine polazi prvih pet razreda 
Franjevačke klasične gimnazije s pravom javnosti u Visokome, a tri zadnja razreda Realne gimnazije pohađa u 
Slavonskome Brodu od 1945. do 1948. godine. 


1948. godine upisao se na Veterinarski fakultet Sveučilišta u Zagrebu te diplomirao završnim ispitom iz 
Sudske medicine 13. travnja 1954. godine. Umirovljen je 1996. godine, nakon gotovo 41 godine službe. Bavio 
se veterinarskim, znanstvenim i razvojnim pitanjima stočarstva, klaoničke i mesoprerađivačke djelatnosti, zaštite 
okoliša, gospodarenja obnovljivom masom i energijom. Radio je kao veterinar u Veterinarskoj stanici Slavonski 
Brod i.na Poljoprivrednome dobru “Jelas polje? u Brodskome Stupniku od 1953. godine (s prekidom tijekom 
kojega je odslužio vojsku) do siječnja 1957. godine, na Poljoprivrednome dobru “Đakovo? 1957. - 1963. godine, 
u Mesnoj industriji “Gavrilović" u Petrinji 1963. - 1974. godine, u Poslovnome udruženju za stočarstvo u Osijeku 
1974. - 1984. godine te u Poslovnoj zajednici za stočarstvo u Zagrebu 1984. - 1996. godine. Od 1981. do 1986. 
bio je profesor Fiziologije i anatomije domaćih životinja na Poljoprivrednome fakultetu u Osijeku. 


Krešimir Benčević, dr. vet. med., (sin Viktorov, Krstin bratić) predstavnik je trećega naraštaja veterinara u 
obitelji Benčević. Rođen je 1943. godine u Slavonskome Brodu. Poslije Drugoga svjetskog rata i rastave roditelja 
prešao je s majkom u Ljutomer, njezino rodno mjesto, gdje je završio osnovnu školu i gimnaziju. Na Veterinar- 
skome fakultetu u Zagrebu diplomirao je 1968. godine. Nakon odsluženja vojnoga roka zaposlio se u Veterinarskoj 
stanici Zaprešić, ambulanta Dubravica. Zatim radi kao terenski veterinar na području Ptuja te kao veterinarski 
inspektor u klaonici “Perutnine? u Pruju (stanje 2004. godine). 


Damir Benčević, dr. vet.med., predstavnik je četvrtoga naraštaja veterinara u obitelji Benčević. Sin Krste, 
rođen je 1953. godine u Slavonskome Brodu. Osnovnu je školu završio 1963. u Đakovu, a gimnaziju u Petrinji 
1972. godine. Na Vererinarskome fakultetu u Zagrebu diplomirao je 1979. godine. Službovao je u Veterinarskoj 
stanici Dakovo, ambulantama Levanjska Varoš i Gorjani 1981. - 1982. godine. Nakon toga zaposlio se u Veteri- 
narskoj stanici Zaprešić, ambulanta Laduć, a 1985. prešao je u Veterinarsku stanicu Zaprešić, otkada je direktor 
i većinski vlasnik te stanice. 


8 


PRVI NARAŠTAJ - DR. SC. ZVONIMIR BENČEVIĆ (1892. - 1976). 


Nakon II. svjetskog rata i otpusta iz vojske radio je kao pripravnik u Sv. Ivanu Zelini i Novoj Gradiški. 
U tom je razdoblju kandidirao za docenta na Veterinarskome fakultetu u Zagrebu za predmet Veterinarska isto- 
rija. Izradio je i prof. dr. Franu Zavrniku, predstojniku Zavoda, predao inauguralnu disertaciju za “docenturu" s 
naslovom “Prilozi povijesti veterinarstva Hrvatske i Slavonije od 1800. do 1850. godine te povijesti veterinarstva 
i stočarstva bivše Vojne krajine do njezina ukinuća 1830. godine". 


Nije mi poznato zbog čega nije ostvarena ta docentura jer mi o tome nije nikada govorio. Dulji dodir sa 
stricem imao sam samo za svoga službovanja u Đakovu, ali o svojoj prošlosti i doživljajima nije mi mnogo pričao. 
Oženio se Zdenkom Brlić, kćeri Ivane Brlić-Mažuranić, i ostao bez djece. 


Od 1920. do 1945. godine radio je kao pripravnik i kotarski veterinar u Sv. Ivanu Zelini, Novoj Gradiški i 
Slavonskome Brodu. Budući da je veterinara bilo malo, a stoka je bila brojna, morali su veterinari pokrivati velika 
područja. Državne, kotarske veterinare postavljala je upravna vlast kao visoke činovnike i na njima se temeljilo 
veterinarsko javno zdravstvo. Osim kotarskih veterinara djelovali su i privatni veterinari s licencom za privatnu 
veterinarsku praksu na određenome području. Osnovne zootehničke radove u to su vrijeme obavljali vlasnici 
stoke, seoski vidari te kovači i potkivači. 


Državni i kotarski veterinari bavili su se upravnim poslovima, epizootiološkim i veterinarsko-sanitarnim 
nadzorom stočarske proizvodnje i prometa stoke, nadzorom klaonica i prometa mesa. Dr. Zvonimir Benčević 
kao kotarski je veterinar bio i član Komisije za odabiranje i licenciranje rasplodnjaka. Veterinarska se medicina 
tada pretežito bavila konjima, koji su bili nezamjenjivi pri obradi tla, prijevozu i u vojsci. Konji su i u doba 
studiranja autora ovih zapisa (1948. - 1954.) i prvih godina rada u praksi do 1960. bili temeljna vučna snaga, 
osnova obrade tla i prijevoza. 


Dr. Zvonko, kako su ga zvali i po kojemu je imenu ostao u sjećanju, zahvaljujući dijelom i vojničkome 
odgoju, tijekom života i prakse stekao je posebnu sklonost i ljubav prema konjima i konjogojstvu. Rado'je pričao 
o tome kako je njegov otac Franjo, kada je kretao svojim fijakerom u Požegu, tadašnje središte kulture i školstva 
u Slavoniji, pazio da mu put ne prijeđe crna mačka ili časna sestra, pa se znao vratiti kući uz psovke i kretati 
drugim putem. U Zvonkovoj mladosti uglednici su se koristili konjskim prijevozom. U svojoj kući u Slavonskome 
Brodu do 1938. godine imao je staju za konje i fijaker za vlastiti prijevoz. Njegova je supruga Zdenka, ugledna i 
društveno angažirana, također voljela konje i sama je upravljala zapregom i jahala. Redovito je vlastitim fijakerom 
dolazila iz Sv. Ivana Zeline na zagrebački kolodvor po supruga u doba dok je radio u Sv. Ivanu Zelini. 


Spomenuo bih i priču dr. Zvonka iz njegova studentskoga života. On je bio vojni stipendist na Veterinarskoj 
visokoj školi u Beču, imao je čin zastavnika i sve atribute austrijskoga časnika: svoga služnika i konja, kojega je 
jahao nedeljom u paradnim prostorima Beča, kamo su “na promenadu? dolazile Bečanke da pogledaju zanimljive 
momke. Pohađao je kazalište, učio svirati klavir i pratio sve kulturne priredbe u Beču. Bilo je to, prema njegovu 
kazivanju, vrlo poticajno doba za mladiće iz daleke pokrajine Slavonije. Dopusti u Brodu uključivali su provode 

u brodskim vinogradima na Savi i okupljanja “školaraca? iz svih dijelova Carevine Austrije. 


O stručnome djelovanju dr. Zvonimira Benčevića može se saznati najviše iz njegovih pisanih djela. Osim 
toga, uz 50. godišnjicu njegova djelovanja prof. dr. Ante Rako objavio je u prilogu “Jubileji" časopisa “Stočarstvo? 
(1-2, 1969.) članak o njegovu životu i zaslugama u radu na području konjogojstva. Radovi i knjižnica koje mi 
je namijenio izgubljeni su nakon njegove smrti. 

Najveći dio napisanih djela obuhvaća područje uzgoja te radne i sportske uporabe konja lipicanca, razvoj 
konjogojstva na seljačkim gospodarstavima, vožnju i sport. Dr. Zvonko bio je poznat i poštovan u krugu struke, 
uvijek je isticao svoje veterinarsko zvanje, a slavonski su ga seljaci i proizvođači posebno cijenili zbog njegova 
“gospodsko-prijateljskoga" pristupa ljudima koji zahvaljuje austrijskome vojničkom odgoju. 

s Nakon Drugoga svjetskog rata teško se prilagođavao novonastalim okolnostima i promjenama u gospodarstvu, 
koje su se očitovale i na selu. Kao veliki ljubitelj konja nije mogao prihvatiti tako brz prodor mehanizacije i bitno 
manju važnost konja. Uporno se borio za odgovarajuću uporabu konja u poljodjelstvu i sportu. 


Poticao je razvoj stočarstva, posebno konjogojstva u Posavini i Slavoniji, sudjelovao u radu povjerenstava 
za licenciranje rasplodnjaka pastuha, bikova i nerasta kao kotarski veterinar i stočarski referent. 

Među prvima je sudjelovao u primjeni preventivnoga cijepljenja protiv bedrenice, svinjske kuge i dru- 
gih zaraza na području slavonske Posavine. Dio tipične slike Posavine tada su bila velika, impozantna stada na 
pašnjacima Jelas polja, Crnac polja i drugima uz tok Save od Nove Gradiške do Drenovaca. Dugo je vremena 
moralo proći da se ustale postupci cijepljenja na nepreglednim stadima goveda, svinja, konja s podmlatkom i 
mnogo se truda moralo uložiti da preventivno cijepljenje postane učinkovito i masovno. Dr. Zvonko znao jeo 
tome pričati mnoge dogodovštine. Stoka se tada cijepila /ege artis, životinje se obuzdavalo i smirivalo, pri čemu 
su seljaci, široko otvorenih očiju, sa strahopoštovanjem promatrali veterinara sa štrcaljkom u ruci. 


Kliničke, kirurške i porodiljne intervencije dr. Zvonko kao državni veterinar rijetko je obavljao. Najveća 
poteškoća bio je prijevoz do udaljenih mjesta kočijom ili seljačkim kolima po lošim poljskim putevima, dojave 
i većinom visoka cijena veterinarskih usluga u odnosu na vrijednost stoke. 

Tijekom 20-ih, 30-ih i 40-ih godina 20. stoljeća, sve do pojave većega broja veterinara u općinama te 
veterinara s licencama, većinu zoootehničkih i zdravstvenih zahvata obavljali su sami vlasnici stoke na temelju 
naslijeđenih iskustava, seoski majstori vidari, štrojači ili veterinarski i medicinski bolničari iz prošlih ratova ili 
specifičnih vojnih službi, pastiri i kovači. Oni su pomagali pri porođajima, kastraciji pastuha, nerasta, krmača i 
bikova, liječili akutni nadum, prazničku bolest, kolike te mjesečnu sljepoću, što su bile najčešće bolesti. 

Kao mlad veterinar imao sam prilike u praksi vidjeti takve nestručne intervencije još 1954. - 1958. go- 
dine. Glavne su intervencije seoskih vidara bile puštanje krvi konja i goveda kod prazničke bolesti, trokiranje, 
upuhivanje šećera u prahu u oči konja s mjesečnom sljepoćom, skidanje “trećega očnog kapka" kod prazničke 
bolesti. Dr. Zvonko te “vidarske? intervencije nije dopuštao, ali nije niti sprječavao jer seljaci nisu nikada voljeli 
prijavljivati rad svojih vidara. Kastracije prasadi i krmača veterinari su tada malo obavljali, pa su štrojači krmača 
sa svojim daskama slobodno hodali po selima u Slavoniji. 


Tada već uvriježene uvjete izbora rasplodnjaka dr. Zvonko uredno je i striktno činovnički obavljao. S 
najvećim trudom i zalaganjem obavljao je poslove referenta stočarstva u brodskome kotaru. Nastojao je u uzgoj 
konja u posavskome dijelu Slavonije i “Paoriji" (Đakovo, Našice, Požega, Vinkovci) na prvo mjesto staviti lipi- 
cansku pasminu, jer je riječ o skromnim radnim konjima, veoma izdržljivim, skladne pojave, koja do izražaja 
dolazi posebice u vožnji. 

Suradnjom s poznatim unaprjeđivačima konjogojstva i ergelama u tadašnjoj Jugoslaviji uspio je nakon 
Drugoga svjetskog rata spasiti tadašnji zemaljski uzgoj lipicanaca. Osnovao je konjogojske udruge lipicanaca 
uz đakovačku Pastuharnu, koja se brinula za kvalitetne pastuhe u uzgoju. Preuzeo je rasplodne kobile iz Vojne 
ergele Ovčara (Kutjevo), preostale (1960.) iz nekadašnjih ergela Lipik, Stančić i drugih te osnovao ergelu s tim 
kobilama i ždrjebadi na Ivandvoru kraj Đakova. Osobno sam sudjelovao u preuzimanju kobila s Ovčare i dopremi 
u Ivandvor (1960.) kraj Đakova, koji je bio ekonomija u sastavu Pastuharne. 


Tijekom njegova upravljanja Pastuharnom u Đakovu i Ergelom Ivandvor u razdoblju 1948. - 1970. go- 
dine, nakon čega je umirovljen, organizirao je rad 14 lipicanskih udruga s 20 ogranaka, većinom u Slavoniji. 
Uveo je i uredio matične knjige i knjigovodstvo lipicanske pasmine konja. Umatičeno je i vođeno knjigovodstvo 
480 umatičenih kobila seljačkoga uzgoja za koje je, uz osnovne rodove kobila na Ivandvoru, osmislio uzgojni 
plan i program. Proširio je suradnju s lipicanskim ergelama u tadašnjoj Jugoslaviji u Lipici, Prnjavoru, Vučjaku, 
Karađorđevu te austrijskim i mađarskim lipicanskim centrima. 

Đakovački su lipicanci redovito nastupali na europskim natjecanjima u vožnji četveroprega, vožnjama 
izdržljivosti, dresuri, izložbama u zemlji i Europi. Đakovački su lipicanci bili i “glumci" u filmovima, od kojih 
je najpoznatiji “Priča o bijelome pastuhu". Snimio ga je Walt Disney u čast američkoga generala Pattona, za- 
povjednika oklopnih postrojba u II. svjetskom ratu, velikome ljubitelju konja, usto i olimpijskome pobjedniku 
u preponskome jahanju na Olimpijadi u Ateni 1896. godine, koji je za II. svjetskog rata spasio konje s Ergele 
Lipica od Nijemaca. 


Posjedujem knjigu snimanja “Walt Disneys Miracle of the White Stallions" u kojoj je dr. Zvonko zapisao: 
“Godine 1962. u mjesecu kolovozu sudjelovala je lipicanska ergela Đakovo sa 43 lipicanska konja u Brucku na 
Leithi (Austrija, Željezno) u snimanju velikog američkog filma “Čudo bijelog pastuha u režiji velikog Walta 
Disneyja. Snimanje je trajalo 21 dan, a iz Ergele Đakovo su sudjelovali dr. Zvonimir Benčević, direktor Ergele, 
dr. Krsto Benčević, veterinar, i 16 ergelskih radnika." U knjizi snimanja brojne su slike te zahvala i potpis Walta 
Disneyja. 

U snimanju je sudjelovalo i 20 lipicanaca iz Ergele Lipica, čiji je jedan radnik poginuo u željezničkoj 
nesreći prilikom povratka vlakom u Lipicu. 

Tijekom boravka u Brucku na Leithi sudionici iz Đakova bili su gosti svečanoga prijema na kojemu je 
prikazan program Španjolske škole jahanja u Beču (Spanische Reitschule). 


Dr. Zvonko zalagao se svim srcem za konjogojstvo i uzgoj lipicanaca, koji su bili zanemareni i brzo su 
nestajali u eri mehanizacije poljoprivrede i prijevoza. Treba svakako pribilježiti da su godišnje kontrole uzgoja bile 
u konjogojskim udrugama prave svečanosti. Mnogima je pisac ovih zapisa prisustvovao kao vozač dr. Zvonka. 


Težeći pomoći konjogojstvu, dr. Zvonko nastojao je doći i do maršala Tita. Uporno je nagovarao Komitet 
KP-a u Đakovu da đakovački kraj daruje jedan par lipicanaca maršalu Titu za reprezentaciju na Brijunima, gdje 
su pogodniji konji i fijaker nego automobili. 

Ta je zamisao naposljetku stigla do maršala Tita i bila prihvaćena. Delegacija Komiteta KP-a u Đakovu i 
dr. Zvonko s konjima su stigli na Brijune. Uz članove KP-a priliku za govor dobio je i dr. Zvonko. On je bio 
Titovo godište, koji je i sam prošao austrijske vojne škole. Bio je lovac i štovatelj konja. Dr. Zvonko bio je erudit 
i “vojnički tip", postigao je uvjeravanjem bolje uvjete za Pastuharnu i lipicance te dobio zaštitnika kojemu se više 
puta izravno obraćao za potporu. Maršal Tito povremeno se savjetovao s njim o konjogojstvu i lovu na području 
državnih imanja Karađorđeva. 


Poznate su i verbalne “čarke dr. Zvonka s Ivanom (Ćirom) Bukovićem, visokim partijskim dužnosnikom 
zaduženim za poljoprivredu, oko opstanka konja i uzgoja lipicanaca. Ćiro je konjogojstvo smatrao nazadnim, 
seljačkim. Jedan “prijateljski susret? dogodio se na Novosadskome sajmu 1960. godine, kada je dr. Zvonko 
pokušao izboriti više sredstava za Pastuharnu i Ergelu lipicanaca. Zvonko je imao vinograd iznad Podvinja (selo 
kraj Broda), a susjedi su mu bili upravo Bukovići. Čirina je supruga ponekad i radila u njegovu vinogradu. Ćiro 
ga je pitao: “Dobro, doktore, koliko sredstava Ti trebaš za tu tvoju pastuharnu?" Dr. Zvonko je malo zavrtio 
glavom, pogledao u golemi Buick kojim se Ćiro dovezao i odgovorio: “Pa, druže predsjedniče, mislim da bi bilo 
dovoljno toliko koliko stoji ovaj zadnji kotač vaše limuzine!" Izazvao je smijeh prisutnih i dobio sredstva. 


Više je puta doktor Zvonko bio pozivan u Karađorđevo pa nam je pričao kako je s Maršalom pričao o 
konjima i lovu te da je Tito vrlo ugodan u razgovoru i duhovit. Nažalost, darovane konje na Brijunima ubrzo 
su uništili Rusi iz pratnje Leonida Brežnjeva, koji su ih divljački gonili po otoku. 

Veterinarski poslovi i zdravstveni nadzor u Pastuharni i Ergeli bili su prepušteni Stjepanu Feldhoferu, dr. 
vet. med., a poslije meni. Doktor je Zvonko svaki put saslušao izvještaje i nije se upuštao u rasprave oko ve- 
terinarske preventive i liječenja konja. Znao je podrobno sve linije i rodove lipicanaca i njihova svojstva, pa nije 
nikome prepuštao izbor “pepinjera" za pojedine rodove kobila u Ergeli i zadrugama. 


Dr. Zvonimir Benčević sudjelovao je u đakovačkim društvenim zbivanjima. Bio je osnivač Đakovačkih 
vezova i sudjelovao je u svim svečanostima. Umro je u Slavonskome Brodu 1988. godine u 96. godini života. 
Upisan je u knjigu Zaslužni hrvatski veterinari, II dio. 


STRUČNI I ZNANSTVENI RADOVI I PREDAVANJA 

1956. 

WALT PSNEY PRODUCTIONS LID 


ATELIJER ROSENHUGEL +  SPEISINGER STRASSE 127. >:  WIEN-MAUER, AUSTRIA 


Sehr geehrter Herr Bentschewitsch! 


Die Walt Disney Productions sagt Ihnen fiir Ihre wertvolle 
Mitarbeit bei dem Film "Das Wunder der weissen Hengste" 


herzlichen Dank, 


Die Walt Disney Productions hofft, dass Sič sich in Čsterreich 
wohlgefiih1t haben und verbleibt mit den besten Winschen fir 


die Zukunft 
. Kicać x 
= nz 


1o.September 1962. Peter V, Herald 

















DRUGI NARAŠTAJ - PROF. DR. SC. KRSTO BENČEVIĆ 


ZAŠTO I KAKO VETERINAR? 


U Uvodu i Predgovoru “Zapisa" ukratko su opisane okolnosti u kojima je živjela obitelj Benčević i čimbenici 
koji su usmjerili neke njezine članove poljoprivredi, stočarstvu i medicini. Tijekom prve polovice 20. stoljeća 
veterinari su u Hrvatskoj i Slavonije bili diplomanti europskih veterinarskih visokih škola, počesto stranci. Bile 
su to austrijske, češke, madžarske, talijanske i njemačke škole. Nakon osnutka Veterinarskoga fakulteta u Zagrebu 
veterinari su pretežno bili domaći ljudi. 


Svojim radom i društvenim položajem priskrbili su si veterinari visok ugled u krajevima koje je obuhvaćala 
bivša Vojna krajina. Taj ugled u pretežito poljoprivrednome kraju i primjereni prihodi poticali su zanimanje za 
studij veterine i medicine u Zagrebu. Iz obitelji Benčević u prvoj su polovici 20. stoljeća djelovala na području 
Slavonije dva brata, istaknuta u znanosti i praksi. Stariji, prof. dr. Josip Benčević, liječnik, praški student, 
djelovao je kao kirurg u Osijeku i Brodu, a za Nezavisne Države Hrvatske bio je profesorom na zagrebačkome 
Medicinskom fakultetu. Godine 1945. oduzeta mu je katedra jer je bio član europske Komisije za utvrđivanje 
zločina u Katynskoj šumi. Njegov mlađi brat dr. sc. Zvonimir Benčević bio je istaknuti veterinarski stručnjak 
u Slavonskome Brodu i Novoj Gradiški. Njihov utjecaj i ugled bili su razlog da se Krsto Benčević opredijeli za 
medicinu i veterinu. 


Programi studija veterine na Zagrebačkome sveučilištu po sadržaju su i ustroju bili “preslika? klasičnoga 
njemačko-austrijskog, tada vrhunskoga veterinarskoga studija u Europi i svijetu. Većina profesora s Veterinarskoga 
fakulteta u Zagrebu posjedovala je diplome tih učilišta i uživala visok stručni i znanstveni ugled u europskim 
zemljama. Hrvatsko stočarstvo, svinjogojstvo i govedarstvo bilo je tada na razini europskoga te je imalo značajnu 
ulogu na austrijskome i madžarskome tržištu. Velik je napredak ostvaren na području Vojne krajine, o čemu je 
dr. Zvonko pisao u svojoj inauguralnoj disertaciji 1928. godine. 


Diplomirani su veterinari bili zaposleni ili u državnoj službi u okviru uprave ili u privatnoj službi na 
temelju izdane licence za određeno područje. Veterinarski su poslovi bili podijeljeni na veterinarsko-upravne, 
javnozdravstvene te epizootiološke poslove u malim i srednje velikim seljačkim poljoprivrednim gospodarstvima i 
veleposjedima. Ta su gospodarstva umnogome bila nalik na ona europska. Proizvodni se proces odvijao u prirod- 
nom ciklusu godišnjih doba, postupno se usmjerujući k razvitku tržišta, potrošnji i znanosti. 

Najveću je pozornost studij veterine u prvoj polovici 20. stoljeća poklanjao konju za obradu tla, vuču, pri- 
jevoz, vojne potrebe i sport. Potom govedu i svinji, koji su se uglavnom uzgajali ekstenzivno u slijedu proizvodnih 
ciklusa na pašnjacima, u šumama i ratarstvu poljoprivrednih subjekata sa svrhom proizvodnje hrane za ljude i 
životinje. Peradarstvo se zasnivalo na manjim jatima domaćih vrsta peradi uz gospodarska dvorišta i voćnjake. 


Žitarice proizvedene na oranicama bile su namijenjene ljudima, konjima u razdobljima teških poslova i 
za tov svinja. Goveda su se hranila na pašnjacima, a sijeno s livada i djetelišta dijelila su s konjima, kao i pljevu 
te slamu, koje su se koristile za zimske obroke i stelju. Posljedica su takvoga sustava hranidbe po godišnjim, 
prirodnim, ciklusima i poslovima specifične pojave deficitarnih bolesti. 


Broj je veterinara sredinom 20. stoljeća na području Hrvatske rastao. Uz “državne", kotarske i općinske 
veterinare koji su se bavili veterinarsko-zdravstvenim i epizootiološkim pitanjima, nadzorom i politikom zaštite 
zdravlja stoke i ljudi, postupcima suzbijanja opasnih zaraznih bolesti i zoonoza, postupno se povećavao i broj 
veterinara s licencom za privatnu praksu na pojedinim područjima koji su obavljali kliničke, kirurške i zootehničke 
poslove. Razvojem stočarske proizvodnje i povećanjem tržišne vrijednosti stoke za klanje i uzgoj ti su se poslovi 
značajno povećali. 

Od 1945. do 1960. godine promijenili su se uvjeti stočarske proizvodnje. Pašnjaci su prešli u zadružno i 
državno vlasništvo. Zbog toga, ali i zbog agrarne reforme, broj stoke u seljačkome, privatnome vlasništvu značajno 
je opao. Seljaci su progresivno siromašili budući da su im oduzete poljoprivredne površine radi stvaranja poljo- 
privrednih zadruga i dobara tipa kolhoza i sovhoza. 

Veterinari, tada još uvijek u malome broju, nalazili su dovoljno posla i zarade, no sve se više povećavao 
opseg kliničkih, kirurških i preventivnih poslova. 

U početku socijalizma veterinari su bili “planski raspoređivani" po čitavoj Jugoslaviji i djelovali su kao 
općinski i kotarski veterinari u zaostalim krajevima, a usput su se bavili i privatnom praksom bez licence, koje 
nisu bile obvezatne. 


To je stanje trajalo do osnutka veterinarskih stanica u Hrvatskoj. One su postale središnjice za sve veteri- 
narske poslove određenih područja. Privatne prakse službeno nije bilo, ali su veterinari uz plaću, kada su predavali 
obračune, dobivali postotak od ostvarenih prihoda (25-30%). Nadzor nad provedbom zakonom propisanih mjera 
obavljala je kotarska veterinarska inspekcija. 


Ovaj kratak uvod o uvjetima rada veterinara služi lakšemu razumijevanju položaja veterinara na poljo- 
. privrednim dobrima i zadrugama. 


RAZDOBLJE SREDNJE ŠKOLE I STUDIJA 


Od 1939. do 1944. godine polazio sam Franjevačku klasičnu gimnaziju s pravom javnosti u Visokome. 
Naobrazba je bila vrhunska, a odgoj “internatsko-vojnički". Sve se u konviktu odvijalo po satnici, pod nadzorom 
i u vrhunskim uvjetima. Internat je imao svoje kino, nogometna igrališta, tenis, odbojku, stolni tenis i knjižnicu. 
Djeca su dolazila iz svih krajeva Jugoslavije, neki i iz inozemstva. U tom sam razdoblju od 10-godišnjaka iz bogataške 
kuće i pod paskom guvernante postao samostalni momak, otvrdnuo na okolinu i strogi režim odgoja. 


Tijekom pet godina kao “konviktarac" u svojoj sam rođenoj kući i obitelji boravio samo u vrijeme raspusta 
i naučio se brinuti o sebi i školi sustavno i samostalno. 1941. godine počeo je rat, stvorena je NDH, koju nisam 
osjetio kao promjenu jer franjevci nisu u konvikt i gimnaziju uvodili politiku. Otac je Ante 1941. godine na pustari 
u pritaji držao tri Židova i s franjevcima uredio da jedan od njih, Ervin Friedman, formalno prijeđe na katoličku 
vjeru i školuje se u Visokome. Ostao je u Visokome kod franjevaca do kraja rata i otišao u Izrael, a njegova je 


obitelj jednom vezom preko Madžarske otišla u Italiju. Ni franjevci ni otac nisu nikada o tome pričali. 


Rat se bližio kraju. Razdoblje od 1944. do 1948. godine bilo je veoma teško. Na dan povratka kući iz 
Visokoga za uskrsne praznike 1944. godine, na Veliki četvrtak, Slavonski Brod prvi su put bombardirali američki 
avioni. Zbog toga i zbog čestih partizanskih napada na prugu i vlakove, tada još uskotračne željeznice Brod-Sa- 
rajevo, školska je godina bila završena i više se nismo vraćali u Visoko. Stanje se u Brodu pogoršalo, zbog čestih 
uzbuna i zračnih napada bježali smo u podrume. 


Kao prometni čvor, željeznički i putni, Slavonski je Brod bio pun vojske i oružja svih vrsta te izbjeglica 
iz Bosne. Obitelj Benčević napustila je kuću i stan u Brodu u koje se više nije vratila i odselila na imanje, tzv. 
“pustaru* u brodskome predgrađu. 


Uskoro je njemačka vojska postavila žičanu željeznicu koja je vodila od željezničke pruge u brodskome 
predgrađu, preko Save, do željezničke postaje u Bosanskome Brodu. Išla je točno preko “pustare? na kojoj smo 
stanovali. Nijemci su ondje postavili posadu, a konjski transportni odjel smjestili u naše staje. Obitelj je tada 
već nekoliko mjeseci živjela na “pustari“, a ja sam obrađivao pripadajućih 20 jutara zemlje uz pomoć konja i 
postojećeg oruđa. Struje i vodovoda nije bilo. . 


Uskoro je njemačka vojska na udaljenosti manjoj od 1 km od pustare uz cestu i prugu postavila veliko 
skladište municije koja se žičanom željeznicom danju i noću prevozila u Bosnu. Tada je pala odluka da obitelj 
s malom djecom odseli u Donju Bebrinu, selo udaljeno 17 km od Broda. Mati je otišla s moje četvero braće, 
'a otac i ja ostali smo na pustari. Ja sam obrađivao zemlju, a otac je radio u ljuštionici riže, gdje je bio direktor. 
Razdoblje do travnja 1945. godine obilježeno je čestim i teškim bombardiranjima Broda i strahom koji sam tada 
proživljavao. Često sam, orući zemlju, zašao u brazdu kada su me zatekli “Ivica i Marica", ruski jurišni zrakoplovi, 
koji su brodske mostove napadali svaki dan. 


Rekvirirali su me da svojom zapregom prevozim hranu sa željezničke postaje u Slavonskome Brodu na 
obalu Save i poslije da prevozim Žrtve bombardiranja na zakapanje. 

Tako je, uz mnoge užasne događaje, proteklo razdoblje do dolaska partizanske vojske, koji sam dočekao 
u Donjoj Bebrini. Koncem travnja 1945., kada je oslobođen Brod, vratio sam se na pustaru, koja nije bila 
opljačkana, ali je u kanalima uz cestu još bilo leševa. 

Najteže je bombardiranje Broda bilo 19. siječnja 1945. godine. Trajalo je 2,5 sata, a bombe su bačene iz 
700 zrakoplova “liberatora". Tom je prilikom pogođen zatvor u kojemu su poginuli domobranski časnici optuženi 
za pomaganje partizana. Zatvor je izravno pogođen dvjema bombama. Od 215 ljudi preživjelo je samo dvoje. 
Svojim sam kolima prevozio mrtve na groblje i pokapanje. Neke slike ostale su mi u dubokome sjećanju. 


Od jeseni 1944. do konca travnja 1945. godine, kada su u Brod ušle jedinice Jugoslavenske armije bez 
borbi, bilo je teško, uzbune i bombardiranja bili su svakodnevni, a stotine je mrtvih trebalo prevesti i zakopati 
pod nadzorom policije. Konje i goveda otpremio sam u Donju Bebrinu, kamo sam, prije prolaska “fronte", otišao 
s ocem i radnim konjima. 


Koncem travnja 1945. godine vratili smo se na pustaru, gdje sam nastavio obrađivati zemlju. Moj je otac 
odmah nakon uspostave nove partizanske vlasti, još prije no što je rat formalo okončan, bio optužen za privrednu 
suradnju s okupatorom, jer je bio upravitelj ljuštionice riže, i zatvoren s mnogim hrvatskim uglednicima. Nakon 
suđenja otac je prošao zatvor na brodskome ribnjaku i logor u Krndiji. To su selo uređivali zatočeni brodski obrt- 
nici kao logor za domaće Nijemce, koji su Krndiju utemeljili. Oni su pred završetak rata otpremljeni u Istočnu 
Njemačku. U kolovozu 1945. godine vozio sam svojim radnim kolima supruge brodskih obrtnika u posjet su- 
pruzima u Krndiju, 70 km kroz pustoš i šume, običnim prašnjavim cestama, i sam se vratio kući. Gospođe su se 
vratile vlakom iz Đakova, kamo sam ih doveo i otišao u Brod pun straha. Otac je zatim s obrtnicima premješten 
na Bonovu ciglanu u Vinkovcima gdje je radio kao ciglarski radnik. U obnovljenome je procesu ponovno osuđen 
na 3 godine zatočenja, konfiskaciju cjelokupne imovine i gubitak časnih prava. Kući se, uvjetno otpušten, vratio i 
radio kao knjigovođa u poduzeću za otkup voća i poljoprivrednih proizvoda. Zatočenje je proveo u Lepoglavi. 


Tako sam u razdoblju 1945. - 1951. godine bio najstariji muški član obitelji sa šestero djece. S 2 godine 
mlađim bratom Viktorom obavljao sam sve ratarske i stočarske poslove te pohađao gimnaziju u Brodu do agrarne 
reforme, kada nam je zemlja oduzeta. Do tada sam, uz savjete dobroga prijatelja, staroga čiča Mate Brkića, 
“načelnika? iz Gornje Vrbe, naučio obavljati sve poljske, stočarske, šumske i vinogradarske poslove. Slobodnoga 
vremena i zabave nije bilo, a pomagao mi je, kao i ja njemu, Tomislav Pracny, moj kolega iz dječjega zabavišta 
i osnovne škole, vlasnik mlina u susjedstvu, s kojim sam dijelio sve probleme i veselja. Tada smo rijetko mogli 
imati slobodno u subotu navečer i odlaziti na plesne čajanke u Brodu. 1948. godine maturirao sam i upisao se 
na Veterinarski fakultet Sveučilišta u Zagrebu. 


U razdoblju 1944. - 1952. godine, odnosno od moje 16. do 23. godine, moju je pozornost u potpunosti 
zaokupilo sve što je vezano uza zemlju, okoliš, odnos između ljudi i životinja, jer takvim sam se poslovima 
najviše bavio. Ja sam do tada živio uz knjige iz povijesti, književnosti, medicine, odgajan sam u građanskome 
i franjevačkome duhu (škola klavira, tenis, Pjevanje u zboru), a onda sam se iznenada našao u spletu najgorih 
okolnosti, ratnih prizora, grubosti, krvoprolića. Unatoč svemu zadržao sam dobar odnos prema učenju, literaturi 
i znanosti. Zbog svega sam toga zbivanja i težnje u životu povezivao posve drugačijim “tkivom", pa nisam bio 
tipičan “proizvod? građanskoga društva. Uvijek sam njegovao poseban odnos prema ljudima i nastojanje da se 
posvetim znanosti na svoj “neuobičajen? način, koji ni nakon 50 godina ne mogu podrobno objasniti. 


Zahvaljujući dugim raspravama s iskusnim seljacima te vlastitome “seljačkom" iskustvu uspio sam nova 
znanja iz literature na najbolji način povezati s praktičnim spoznajama. Ta mi je činjenica ulila više sigurnosti pri 
obavljanju veterinarskih poslova vezanih uz stoku i omogućila mi bolje razumijevanje čimbenika na temelju kojih 
se prosuđuju stanje i uzroci pojava, odnosno zdravstvene teškoće kod životinja, uključujući odnos između prirodnih 
i neprirodnih faktora, izmjenu godišnjih doba i mnogih problema koji su posljedica ljudskoga djelovanja. 

Često sam, čitajući stručnu literaturu, uspio uočiti čimbenike bitne za izlječenje bolesti koji su bili previđeni 
zbog nepoznavanja ponašanja životinja pod raznim pritiscima. U tom je razdoblju boljševizacija svojim “revo- 
lucionarnim ideologiziranjem" uništavala dosege hrvatskoga stočarstva, koje je bilo na europskoj razini. To je 
veterinarima na poljoprivrednim dobrima zadalo mnoge teške brige. 


Od 1945. do 1948. godine polazio sam šesti, sedmi i osmi razred gimnazije u Slavonskome Brodu, obrađivao 
sam zemlju, živio na pustari. U razredu i gimnaziji prema meni su bili snošljivi, čak su me kao “buržujsko? di- 
jete izabrali za predsjednika razreda. Uspio sam održati miran odnos između skojevaca i ostalih učenika, iako je 
povremeno bilo čarki. Profesori su bili stručni i razred je prošao maturu s uspjehom. 


STUDIJ VETERINE 


Budući da je bilo određenih zaprjeka za upis na medicinu (moje podrijetlo), s još četirima brodskim ma- 
turantima 1948. godine upisao sam veterinu s ciljem da studij što prije završim, vratim se kući i zaposlim. Studij 

na Veterinarskome fakultetu mogu ocijeniti kao pozitivno iskustvo. Imali smo dobre profesore, a naša je brodska 
skupina učeći zajedno dobro napredovala. 


Dobio sam republičku stipendiju jer je planski trebalo još veterinara. Zaposlio sam se kao demonstrator na 
Mikrobiologiji i tako si sam osigurao sredstva za studij. Profesor Mlinac te asistenti dr. Hajsig i Bendiš stvarali 
su ugodnu sredinu za rad. Moja je sestra u to vrijeme radila kao laborant na Katedri mikrobiologije. 


Iz razdoblja studija ostala mi je u sjećanju godina Informbiroa kada su se komunisti međusobno 
obračunavali. Oni su “rezali kravate i uske hlače" te nas nakon prve godine studija uputili na izgradnju autoputa 
između Babine Grede i Velike Kopanice koja je trajala puna 2 mjeseca. 


Pamtim prijateljske odnose i druženje s mladim asistentima Žarkom Dolinarom, Slavkom Krvavicom, 
Marijanom Žukovićem i kolegama. Moja brodska skupina, kao i većina studenata toga naraštaja, redovito je 
polagala ispite i na vrijeme završila studij. Ja sam se u međuvremenu oženio mlad 1951. godine, a zadnji sam 
ispit položio 13. travnja 1954. godine. Već 1953. godine zamjenjivao sam veterinare iz brodske stanice. Kao 
apsolvent 1. svibnja 1953. godine pronašao sam svoje prvo radno mjesto na PD-u “Jelas polje" i u Veterinarskoj 
stanici Slavonski Brod. 


ODSLUŽENJE VOJNOGA ROKA 1954. - 1955. GODINE 


Iza mene je ostao studij, ženidba, rođenje sina 1953. godine, prvi posao u veterinarskoj struci, a stiglo 
je odsluženje vojnoga roka u JNA. U rujnu je stigao poziv da se prijavim u Veterinarsku školu rezervnih oficira 
u Ljubljani. Na području današnjega “Gospodarskog rastavišća" skupilo se stotinjak veterinara i veterinarskih 
tehničara iz čitave Jugoslavije. S 25 godina bio sam najmlađi veterinar pitomac. Obuka je bila vojna i veterinar- 
ska, na razini doktrina iz NOB-a. 


Spavalo se na slamarici, što znači da smo morali izučiti tehniku “izbijanja oštrih rubova" na krevetima. 
Tipični drveni sanduci za osobne stvari bili su ispod kreveta. Stručni nastavnici bili su veterinari. Zapovjednik škole 
bio je puk. dr. Atijas. Jednoličnost vojničkoga života razbijali su izlasci nedeljom u Ljubljanu, nastava jahanja i 
marševi u okolicu. Partijaca, pitomaca kako su nas nazivali, bilo je vrlo malo, pa pokušaji nadzora i praćenja nisu 
ni bili potrebni jer su pitomci bili već stariji i ozbiljni ljudi koji su težili da se što brže i mirnije vrate kući. 

Zapamtio sam uvodno predavanje iz vojne obuke. Kapetan, Crnogorac, obratio nam se riječima: “Drugovi, 
puška - to vam je majka božja, pa morate umjeti kako da ju upotrebljavate". 

U veljači 1955. godine svi smo položili ispite s uspjehom, dobili čin mlađega vodnika i raspored po 
postrojbama u Jugoslaviji. Mene je zapala 13. pomorska baza u Pločama. S veseljem sam se oprostio s kolegama, 
nastavnicima i uputio vlakom prema Splitu. Slovenci vojnike nisu osobito voljeli, pa pamtim podcjenjivačke 
geste prema “starcima u starim uniformama i visokim čizmama" za koje su znali da su budući časnici veterinari. 
U sjećanju su mi ostali dragi kolege Remigije Karakaš i Zvonko Tiljak iz Broda, koji su prerano umrli, kao i 
mnogi drugi koje sam poslije sretao. 

Bilo je dosta smiješnih doživljaja i “štikleca", naročito prilikom jahanja, jer najveći dio kolega nije prije 
toga jahao. Trebalo je zajašiti, uzde svezati, raširiti ruke i održati se u sedlu kada je vodnik, učitelj jahanja, glasno 
zapovijedao: “Korakom! Kasom! Stoj!", a konji su ga slušali. Prema “pitomcima? su bili korektni, ali uz napomenu 
da od nas nikada neće biti vojnici. 


Na odlasku za Split zastao sam u Zagrebu, kod brata studenta, obukao svoje odijelo i otišao u Brod da 
zagrlim suprugu i sina, budućega kolegu, koji je tada imao 1,5 godinu, nije me prepoznao i rekao mi je “čiko?. 
Priznajem da sam bio malo tužan, pogotovo kada sam nakon 2 dana morao otputovati preko Zagreba i Splita 
u Ploče. 


Prvih nekoliko dana proživio sam sve što proživljava “mlađi vodnik" ročnik u mornarici, gdje ročnik “služi? 
3 godine. Poslije sam s “pitomcem? oficirske škole, zubarom iz Županje, dobio smještaj u ambulanti. Imali smo 
S ) P J Jestaj 
«“oficirsku? menzu i slobodno kretanje. Ploče su tada bile malo mjesto s istovarno-utovarnom lukom, zgradama 
J ) 8 
za službenike i “oficire? iz baze, zaraslo u šipražje puno zmija. 
pražje p J 


Moj je zadatak bio pregled i preuzimanje mesa od jednoga privatnog mesara čija je klaonica stajala na 
četirima drvenim stupovima na ušću Neretve, a sav je otpad bacao u rijeku. Moj je život bio “lagodan". Svaki 
sam dan uredno dolazio u Komandu i javio se kapetanu koji mi je bio nadređen kao šef ekonomskoga odjela 
baze. Nisam raspolagao nikakvim veterinarskim priborom. Slobodno sam vrijeme provodio na jedrenju s mladim 

časnicima pristiglim iz akademije. Imao sam priliku baviti se privatnom praksom na molbu stanovništva i uz 
odobrenje Komande. 


Prvi najbliži veterinar bio je kolega s fakulteta, direktor stanice u Metkoviću, kojega sam poznavao sa 
studija. On mi je dao jednu šucaljku, par igala i jedan skalpel, pa sam nabavio serum protiv zmija. Postao sam 
poznat nakon kastracije dvaju magaraca, uspješnoga carskog reza na krmači, koji sam obavio na podu staje uz 
pomoć jedne starije žene, te višekratnih intervencija prilikom zmijskoga ugriza svinja, jer su poskoci dolazili u 
kamenom ograđene svinjce po hranu (miševe). 


Tada sam tijekom 6 mjeseci mogao, u nekoliko navrata, otići u Split u Komandu Mornarice podnijeti 
izvještaj načelniku veterine kapetanu Bedalovu, veterinarskome tehničaru. Tijekom ljeta u posjet mi je došla 
supruga, a jedna profesorica iz Splita, koja se hranila u istoj menzi u kojoj i ja, prepustila nam je svoju sobu u 
Pločama kada je otišla na raspust. Vodeći suprugu sa sobom, obišao sam postrojbe na Korčuli i Šipanu, svratio u 
Dubrovnik, jer su brodske linije to omogućavale. Nakon nekoliko dana vratili smo se u Ploče željeznicom. Dane 
smo provodili u šetnji po tada pustim Pločama. 


U Pločama je Komanda imala dva jahaća konja, za koje se brinuo kapetan liječnik, jedan Sarajlija, dobar 
čovjek, kojemu sam zaboravio ime, čija je supruga vodila ljekarnu u Pločama. Jašući u mojoj pratnji obavljao 
je javnu službu jer u okolici nije bilo dovoljno liječnika. Tako je, sve u svemu, moja vojna služba prolazila kao 
godišnji odmor na morskoj obali. Najteže mi je bilo gledati mornare koji su u toj zabiti radili teške poslove na 
prijevozu i stanovali u limenim barakama pri groznoj ljetnoj vrućini. Padali su u depresiju i na straži pucali u 
sebe, pa sam jadne dečke pratio u vožnji, starim bolničkim autom, po tada uskoj makadamskoj cesti za Split, 
slomljenih ruku i ranjene. 


U rujnu 1955. godine oprostio sam se od Ploča, dobrih ljudi u JA i okolici te se vratio obitelji i veterini 
za kojima sam tijekom tih 6 mjeseci stalno čeznuo. 


POLJOPRIVREDNO DOBRO “JELAS POLJE", BRODSKI STUPNIK, 1955. - 1957. 


U Slavonski sam se Brod vratio svojim najdražima, supruzi Anđelki i sinu Damiru, nestrpljiv da radom 
priskrbim vlastiti dom. Do tada smo živjeli ili kod mojih ili kod suprugine majke, dok je supruga, ljekarnička 
laborantica, preuzela veći dio brige za obitelj, uključujući i onaj materijalni. Punica je neopisivo voljela svoga 
dvogodišnjeg unuka. 

Na posao sam putovao svakodnevno biciklom ili vlakom iz Broda do Brodskoga Stupnika pa dalje, na 
pogone, pješice, fijakerom ili na konju. Moram istaknuti da je PD “Jelas polje" tada imalo samo jedan stari džip 
iz rata i jedan fijaker, kojim se služila direkcija. Udaljene uprave i upravitelji služili su se seljačkim kolima koja 
su se tada (1955.) još kretala automobilskom cestom. Za veterinara je kupljen bicikl kojim je dnevno prelazio i 
20 - 30 km autocestom te makadamskim odvojcima. 


Više sam puta za vrijeme poplava jahao državnoga pastuha preko polja i po nasipima. PD “Jelas polje? 
imalo je četiri uprave: Slobodnicu, pod samom šumom, Migalovce na Savi, zatim upravu Jelas polje oko 12 km 
od Broda te Rižino polje udaljeno oko 20 km, u visini Stupnika, i Kudjeljaru u visini Lužana, oko 28 km zapadno 
od Broda. Sve su uprave bile južno od autoceste u “Jelas polju" organizirane kao nekadašnje pustare u velepos- 
jedu. Osim 4 uprave u kojima je bila raspoređena stoka, teren koji sam pokrivao radeći u okviru Veterinarske 
stanice Slavonski Brod bila su sela Gornji Andrijevci, Grižići, Krajačići, Stari Slatinik, Lovćić, Brodski Stupnik 
i Radovanje. U Radovanju sam, kada je kolega dr. Živko Stojanović odselio u Vukovar, dobio na raspolaganje 
predivnu kuću s vrtom, koja je bila vlasništvo Veterinarske stanice. 


Tada sam bio namještenik Poljoprivrednoga dobra s direktorskom plaćom, a od Veterinarske stanice dobivao 
sam postotak predanoga obračuna, kao i svi veterinari. Dr. Ivica Marinić, tadašnji direktor Veterinarske stanice, 
uvjetovao je da se odmah preselim u Radovanje. Budući da moja obitelj nije posjedovala nikakvoga namještaja, 
obišao sam tavane koji nam još nisu bili oduzeti i pronašao stari salonski namještaj s kožnim naslonjačima i 
jedan kauč. Supruga je dobila sindikalnu doznaku da može kupiti jednu spavaću sobu i tako smo se preselili u 
Radovanje, mjesto bez struje, ali je kuća bila prekrasna. Supruga je prestala raditi, preuzela brigu za kućanstvo 
i sina Damira. Tako sam nakon četiri godine konačno postao samostalan čovjek, koji je mogao skrbiti za svoju 
obitelj. Susjedi seljaci obradili su naš veliki vrt, dobili smo jato kokoši, kupili dva praseta i mlado je gospodarstvo 
zaživjelo u proljeće 1956. godine. 

Bilo nam je gotovo idilično, a svake su nedjelje iz Broda dolazili kolege i rodbina. Pozvan sam na 
dvomjesečnu vojnu vježbu u Travnik. Supruga i sin opet su ostali sami, samo ovaj put u novoj okolini. Sin 
Damir, trogodišnjak, uživao je otići od kuće i pratiti seljake kada su vodili konje na pašu i obilaziti staje, ali je 
supruga bila na sto muka. 

Nakon povrata s vojne vježbe posvetio sam se struci i pitanjima “socijalističke? poljoprivrede. Na PD-u “Jelas 
polje? u četirima upravama bilo je oko 250 krava i junica domaće crveno-šare pasmine, kupljenih od seljaka, u 
mliječnome režimu klasičnih objekata. Proizvodnja, zbog nesređene krmne osnove i hranidbe, nije bila značajna, 
ali su se radnici pustaraši, koje je dr. Josip Zmaić doveo na imanje, uredno brinuli za životinje. Na pogonima 
Jelas polje i Rižino polje bilo je oko 300 konja, kobila i podmlatka koji su služili za klasični pustarski rad, obradu 
tla i prijevoz. Tada je Poljoprivredno dobro posjedovalo samo 2 traktora, i to za “rigolanje", te jedan kamion iz 
rata za prijevoz mlijeka u Brod. U nadstrešnicama blizu Rižinih polja bilo je stado od 50-ak prekrasnih podolaca 
i istarskih goveda koji su živjeli od paše i rižine slame. Svi radnici i namještenici živjeli su na pogonima u dobro 
izgrađenim kućama, a djecu je u školu vozio fijaker ili kola. 

Dr. ing. Josip Zmaić uređenje Jelas polja u rižište i ribnjak smatrao je svojim životnim djelom, stoga 
je doveo dobre radnike, poslovođe i 7 iskusnih agronoma. Zamišljeni je plan “sovhoza", utemeljen u obliku 
veleposjeda iz istočne Slavonije, bio teško ostvariv na podvodnoj ledini Jelasa i seljačkome pašnjaku. Zemlju je 
trebalo kultivirati, riješiti režime odvodnje i ovladati procesima ratarskih kultura. Sve to nije išlo brzo, a već su 
bile pristigle seljačke krave i konji, među njima i prvi crno-šari holandski frizijci. Nakon nekoliko godina uspjelo 
se stvoriti pregonske pašnjake. Do tada je obrok za goveda i svinje bilo loše sijeno, slama i zob. Tada silaže nije 
bilo, a dodatak obroku ponekad su bile posije u malim količinama, sol i kninski vapnenac. 


Izbor veterinarskih lijekova 50-ih godina 20. stoljeća bio je vrlo ograničen i s današnje točke gledišta ti su 
lijekovi rijetko bili učinkoviti. Bilo je nešto sulfonamidskih pripravaka, calcium borogluconicum, Tonovet, štapići 
za uterus, a kao dezinficijens samo kreolin. Veterinare je bilo lako prepoznati po mirisu. Posebno je neugodan 
miris bio prilikom uklanjanja zaostalih posteljica. 


Proizvodnja mlijeka nije bilježila osobite rezultate, a čest je bio i pad mliječnosti u najproduktivnijih grla. 
Provodio sam tuberkulinizaciju, cijepljenje protiv bedrenice i ostale planske postupke propisane zakonom. Pokušaji 
ruberkulinizacije podolaca propali su jer bi već pri dodiru igle s kožom nastao urlik i lom. Budući da je u takvim 
uvjetima opasnost od ozljeda bila je značajna, po “kaubojskome?" sustavu uspio sam podolce cijepiti samo protiv 
bedrenice. Za 40-ak grla trebalo mi je tjedan dana. 


Unatoč lošim uvjetima nije bilo većega gubitaka stoke, zahvaljujući agronomima te kvalificiranim i vri- 
jednim stočarima koje je dr. Zmaić doveo s osječkih i baranjskih pustara. No proizvodnja je mlijeka bila niska. 
1955. godine nabavljeno je 50 crno-šarih holandskih steonih junica. Bile su zaista prekrasne i unatoč dobrome 
postupanju teško su se prilagođavale na ljetne vrućine i lošu, neizbalansiranu prehranu. Pašnjaka u početku nije 
bilo. Na svijet je dolazila slaba telad, gotovo je redovito zaostajala posteljica i javljala se upala vimena. Budući da 
još nije bilo iskustava s visokomliječnim kravama, u početku nije djelovao adaptacijski postupak, a postojeći nije 
u cijelosti zadovoljavao ni domaća mliječna goveda. 

U to sam doba prvi put osjetio što znači biti veterinar na državnim dobrima. Postavljalo se pitanje odgo- 
vornosti i krivnje za gubitak teladi i proizvodnju. “Kontrolna komisija" nadzirala je rad i imala je kaznene ovlasti. 
Stekao sam teško iskustvo s adaptacijskim sindromom uvezene stoke, koji me je pratio i poslije, osobito u Đakovu. 
Naime trebalo je umanjiti odgovornost onih koji su donijeli odluke o nabavi, a nisu osigurali uvjete za prilagodbu. 
Taj je splet bio vrlo složen, a najteže je što se odgovornost prenosila na veterinare. Tada sam prvi put iskoristio 
nove spoznaje o stres-adaptacijskome sindromu koji se redovito javljao kod uvezene stoke zbog velikih razlika u 
načinu uzgoja i iskorištavanja uz goleme razlike između kontinentalne klime i klime uz Golfsku struju. 


Taj se sindrom pojavljivao redovito, u raznim oblicima, kod sve stoke iz europskih seljačkih uzgoja koja 
je dovedena u društveni sektor i na velika poljoprivredna dobra. O tome sam tada napisao svoj prvi stručni rad 
“Adaptacijske bolesti frizijskih junica", poslao ga u “Stočarstvo", ali nije objavljen jer je časopis tada bio u krizi. 

Evo i jedne pošalice iz seoske prakse. Jedne se nedjelje u mojoj kući u Radovanju skupilo društvo bivših 
studenata uz čašicu. U neko doba noći zatražena je hitna intervencija pri telenju. Trebalo je ostaviti veselo društvo 
i prijeći 2 km. Telenje nije bilo preteško, riješio sam ga za 20-ak minuta. Došlo je i vrijeme obračuna. Morao 
sam obračunati “noćnu taksu nedjeljom", koja se vlasnici, jednoj dobrostojećoj snaši, učinila previsokom. Kako 
sam došao iz veseloga društva, pala mi je napamet šala, pa sam joj rekao: “Hoćete li da tele vratim u kravu, pa 
da se onda pogađamo?" Odgovor je bio: “Joj, nemojte!" i odmah je dug bio izravnan. Tada sam snaši objasnio 
da je to bila samo šala. 

VETERINARI U RAZDOBLJU STVARANJA I USTROJA 
DRŽAVNIH POLJOPRIVREDNIH DOBARA 


Agrarnom reformom, nacionalizacijom i konfiskacijom u razdoblju 1947. - 1952. godine ograničeno je 
privatno vlasništvo nad obradivom zemljom i šumama. Zemlja, pašnjaci i šume oduzeti su vlasnicima i ograničeni 
na “zemljišni maksimum, zemljoradnički i nezemljoradnički. Tako je i obitelj Benčević ostala bez 160 jutara 
zemlje, odnosno ostala je na nezemljoradničkome maksimumu. 


Promjenom titulara vlasništva zemlje stvoreno je društveno i zadružno zemljišno vlasništvo. Veterinari su 
djelovali u novim uvjetima. U početku, do organiziranja veterinarskih stanica, djelovali su državni veterinari. U 
razvijenijim područjima otvarane su veterinarske stanice, a u siromašnija su područja, planskom raspodjelom, 
postavljeni kotarski i općinski veterinari koji su se slobodno bavili i privatnom praksom. U početku stvaranja 
državnih dobara društvenome i zadružnome poljoprivrednom sektoru veterinarske su stanice pružale usluge na 
poziv i uz račun za usluge. 


Ubrzo su naknade za rad veterinara prema pristojbama propisanima za seljake postale preskupe za državna 
dobra i zadruge. Osim toga od stanica su se tražile i složenije usluge, koje nisu bile isključivo veterinarskomedi- 
cinske naravi i nisu bile predviđene troškovnicima usluga. One stanicama nisu bile ni isplative ni učinkovite 
zbog loše hranidbe i postupaka sa stokom. Tada su još stanice dobro zarađivale zahvaljujući intervencijama na 
seljačkim gospodarstvima. 

Od veterinara se tražilo sve više složenih usluga na državnome dobru, sve je veća bila odgovornost za zdravlje, 
a proizvodni su učinci zbog loših uvjeta bili niski. Poslovi na državnome sektoru postali su nerazmjerni u odnosu 
na prihode. Pokušalo se odrediti jednoga veterinara iz stanice za nadzor zdravstvenoga i proizvodnoga stanja na 
društvenome dobru, s paušalno ugovorenim troškovima i plaćom. Nakon toga državna su poljoprivredna dobra 
zapošljavala veterinare kao svoje namještenike, čime je stručna odgovornost stanice prešla na namještenika državnoga 
dobra. Prvi veterinari na državnim dobrima bili su uglavnom početnici koji nisu mogli naći posao u stanicama, 
gdje se bolje zarađivalo. Na državnim se dobrima smatralo da su vlastiti veterinari jeftiniji i učinkovitiji. 


Takav položaj namještenika veterinara uvjetovao je bitno drugačiji odnos veterinara prema stočarstvu u 
državnome, društvenome sektoru od onoga u kojemu je sam vlasnik snosio posljedice i preuzimao odgovornost 
za stanje stoke i svoje postupke, a veterinar intervenirao na poziv naplaćujući svoje usluge. Poteškoće sa zdravljem 
stoke i slabi proizvodni rezultati za sobom su povlačili političko-društvenu odgovornost veterinara za “narodno? 
vlasništvo. U takvoj situaciji veterinarske stanice postupno su se povlačile iz društvenoga poljoprivrednog sektora 
zadržavajući samo određene poslove “na poziv? i inspekcijske u skladu sa zakonom. Na taj su se način postupno 
na terenu oblikovale inspekcijsko-upravna služba, veterinarska služba u stanicama koja je intervenirala na poziv 
i veterinarska služba državnoga dobra. Položaj veterinara na državnome dobru ponegdje je postao složen, težak i 
povremeno neugodan. Česti su bili sukobi mišljenja sa stočarima i agronomima zbog lošega držanja i hranidbe 
stoke, koji su uzrokovali zdravstvene probleme i loše proizvodne rezultate. Moj odnos s kolegama u veterinarskoj 
stanici uvijek je bio korektan pa su mi ponekad pomagali i podržavali me u neugodnim situacijama. 


U uzgojima s velikom koncentracijom stoke, čiji se broj povećavao pod pritiskom propagande, a naročito 
nakon masovnoga uvoza visokoproduktivnih pasmina goveda i svinja iz Europe, pojavili su se do tada neviđeni 
problemi i brojne bolesti. Jedan od glavnih problema kojim sam se morao baviti bile su upravo bolesti i slaba 
produktivnost na dobrima s velikim brojem stoke plemenitih pasmina uvezenih iz zapadnoeuropskih malih 
farmi. 


U početku su na državnim dobrima stočarstvo i ratarstvo bili usko povezani, a stoka je bila glavni prihod 
državnoga dobra tijekom čitave godine. 60-ih je godina počelo postupno odvajanje ratarstva od stočarstva i 
stočnih farmi, koje je, uz plaćanje po učinku u ratarstvu, stvorilo stočarstvu niz problema. Ratari su svoje proiz- 
vode predavali bez ocjene kvalitete, pa je stvoren privid visokih prinosa koji je donosio dobre prihode ratarima. 
Stočarstvo je bilježilo gubitke upravo zbog loše i neprovjerene kvalitete stočne hrane. Istodobno su stočari svoje 
prihode temeljili na proizvedenoj količini i kvaliteti stoke za klanje i mlijeka. Taj je problem postao sve veći kada 
su u uporabu ušli žerveni kombajni jer je trebalo proći dugo vremena da se dosegnu organizacijski i procesno 
vrhunski uvjeti za proizvodnju kvalitetne silaže i kukuruza. Stočarstvo na poljoprivrednim dobrima i kombinatima 

našlo se zbog svega toga u škripcu. Osim toga stočarstvu i ratarstvu manjkali su izobraženi stručnjaci, sredstva i 
prethodna upozorenja. O gospodarskim su područjima odlučivali političari koji su jedino putovali po svijetu i 
zahtijevali primjenu europskih i američkih načela proizvodnje u nas. Bili su zaneseni mišlju da su u zemlju unijeli 
svjetska rješenja te da su njihove odluke napredne i velike, a razvitak otežavaju društveno nesavjesni stručnjaci, 
naročito veterinari. 


U tako isforsiranim uvjetima, kojima se stočarstvo teško moglo prilagoditi, javile su se nove teškoće u 
proizvodnome ciklusu i bolesti kod životinja. U takvim je uvjetima 1954. - 1964. godine djelovao drugi naraštaj 
veterinara obitelji Benčević. Ja sam svoj veterinarski život započeo na PD-u “Jelas polje" i nastavio na PD-u 


“DĐakovo". 


Da se nisam 1944. - 1949. godine na vlastitome imanju bavio ratarskim i stočarskim poslovima i iskusio 
njihov međuodnos, ne bih se mogao snaći u okolnostima kakve tijekom studija nisu bile ni spomenute. Kao 
posljedica hranidbe i uvjeta u kojima se držala stoka iz seljačkih uzgoja i uvoza javljale su se bolesti, adaptacijski 
stres, loši proizvodni rezultati. Veterina tada nije raspolagala iskustvom ni dovoljno učinkovitim rješenjima. 


Stoga je stočarstvo na PD-u “Jelas polje? do stvaranja pregonskih pašnjaka i uređenja odvodnje na orani- 
cama tavorilo na niskoj razini proizvodnje. 


Veterinarska praksa vezana uz radne konje, među kojima su bile radne kobile koje su se ždrijebile, a ždrjebad 
odgajana za remont radnih konja, bila je standardna. Do 1962. godine pretežit je dio prakse bio vezan upravo 
uz konje. Nakon toga počelo je naglo progresivno smanjivanje broja radnih konja. 

Radni su konji na PD-u “Jelas polje? i “Đakovo? bili uglavnom seljačkoga podrijetla, vrlo miješanih pasmina, 
križanci. Veterinarska praksa uključivala je liječenje bolesti i ozljeda na radnim konjima, koje smo dobro naučili 
tijekom studija. To su većinom bile ozljede od opreme i iskorištavanja, koje su konji razmjerno dobro podnosili 
zahvaljujući ljudima koji su se brinuli za njih. Ljeti je na igralištu pogona Rižino polje bila i jahačka priredba. 

Najvećih je briga bilo tijekom jeseni i zime jer tada su konji neprekidno boravili u tresetnome blatu 
Jelaskoga polja. Unatoč brizi i nadzoru, u jesenskome i zimskome razdoblju 1955. - 1957. većina je konja dobila 
upalu kože putičnoga dijela nogu. Sjetio sam se koliko je učestala ta pojava bila tijekom prošloga rata, kada mi 
je polovica radnih konja dobila “slonovske noge" od stvorenih flegmona, čije je saniranje bilo mučno i dugotraj- 
no. Radna je sposobnost bila bitno smanjena. Osim održavanja čistih i suhih nogu, zapravo nisam posjedovao 
učinkovit lijek za brzo ozdravljenje. 


Veterinarska praksa vezana uz goveda svela se na klasičnu brigu za što bolju i kvalitetniju hranidbu i zdravo 
vime. Teških je telenja kod domaćega goveda bilo malo, a malo je bilo i zaostajanja posteljice. Propisana preven- 
tivna cijepljenja i tuberkulinizacija provodile su se bez teškoća, pa nije bilo pojava opasnih bolesti kod teladi. 


Dolaskom stada steonih frizijskih junica pojavile su se već spomenute adaptacijske bolesti, najprije zaostajanje 
posteljice i oticanje vimena, koje nastaje zbog nedovoljne skrbi za visokomliječne krave. Pojavile su se probavne i 
plućne bolesti teladi, koje se teško liječilo, te neredovitost spolnoga ciklusa i jalovost. Stado podolskih autohtonih 
panonskih i istarskih krava u podmlatku nije imalo zdravstvenih ni reprodukcijskih poteškoća. Najveći je problem 
bio pristup govedima kako bi se mogle obaviti veterinarske intervencije, pa je bilo potrebno priviknuti ih na 
ljude, a veterinara bi osjetile izdaleka. 


PD “Jelas polje imalo je nekoliko velikih crnih engleskih krmača (Large black), naviklih na sasvim primi- 


tivan način hranidbe i uzgoja. 


Tijekom moga rada na PD-u “Jelas polje" česti su bili posjeti Državne kontrolne komisije i Ozne radi 
uvida u postupke s narodnom imovinom. 1954. godine još se sijala riža, a prethodno su je prinudnim radom 
morali obrađivati seljaci. Rezultati prinosa i kvaliteta riže bili su dobri, no uvozom jeftine burmanske riže ta je 
djelatnost okončana. Nakon toga su se rižišta postupno pretvarala u ribnjake podizanjem nasipa i uvođenjem 
vode iz Orljave. 


POLJOPRIVREDNO DOBRO “ĐAKOVOY", 1957. - 1963. 


Ubrzo sam, uz pomoć strica dr. Zvonka, dobio ponudu za mjesto veterinara na PD-u “Đakovo". Namještenje 
na Poljoprivrednome dobru “Đakovo? sa stanom u središtu Đakova, električnom strujom i na glavnoj cesti nisam 
nikako želio odbiti. Oprostio sam se s kolegama agronomima i direktorom na PD-u “Jelas polje", kolegama iz Ve- 
terinarske stanice Slavonski Brod, od susjeda seljaka u Radovanju i prekrasne kuće s vrtom. U siječnju 1957. godine, 

na temperaturi -17 "C, u kamion smo naslagali stare stvari koje smo našli na tavanima naših bivših veleposjedničkih 
kuća i preselili smo se u Đakovo. U kabini kamiona “TAM? sjedili smo držeći sina na rukama. 


San je mladoga veterinara tada bilo namještenje u veterinarskoj stanici i rad na seljačkim gospodarstvima. 
Tada je posao na državnim dobrima bio težak i odgovoran pa je svaki veterinar, kad mu se pružila prilika, iz 
državnih dobara prelazio u veterinarske stanice. 


Za mene je započelo stručno i znanstveno najintenzivnije i najsadržajnije razdoblje veterinarskoga rada i 
razvitka. Uvjeti za rad veterinara na PD-u “Đakovo? bili su jedinstveni i neponovljivi zbog izvrsnoga ustroja proiz- 
vodnje, vrhunske discipline, iskusnoga agronomskog tima na čelu s gospodinom dipl. ing. Jerkom Matkovićem. 
Odnos prema veterinaru bio je odmjeren, kritičan, ali uvijek dobronamjeran. Veterinar je morao pridonositi 
svojim radom uspjesima PD-a “Đakovo". Moj je prethodnik bio Ivo Janjčec, dr. vet.med., poštovan kao stručnjak 
i dobar kolega. 


PD “Đakovo? bilo je veliko državno dobro s deset poljoprivrednih uprava: Đakovo, Slaščak, Zemljišni 
fond, Kešinci, Budrovački Lug, Mlinac, Grube, Krndija, Drenje s Mandićevcem i Borovikom, s više od 18.000 
ha zemlje. Uprave su većinom bile pustare negdašnjih veleposjednika i Đakovačke biskupije. Unutrašnji je ustroj 
bio u početku po uzoru na bivše veleposjede. 


Na čelu uprava bili su mladi diplomirani inženjeri agronomije koji su tada, kao i radnici, živjeli i radili na 
upravama. S obzirom na poslove i nadzor, stalna prisutnost radnika i rukovodilaca imala je značajne prednosti, 
ali struju su uprave imale samo navečer. Škola je bila u najbližemu selu, a put do sela i glavne ceste većinom 

poljski, pa su djecu u školu vozila zaprežna kola. 


Središnja je direkcija Poljoprivrednoga dobra bila u Đakovu. Telefonske veze s upravama, na ručni pogon, 
još nisu pokrivale sve uprave. Direkcija je imala dvadesetak stručnjaka i knjigovođa u pet soba. To su bili voditelji 
proizvodnih grana i komercijale, veterinar i glavni direktor. Moj je stan bio dvosoban, zapravo je to bio prilagođeni 
završetak glavnoga hodnika direkcije. 


Uprave su bile na udaljenosti 3 - 28 km od Đakova. Do 1961. godine veterinarske sam poslove obavljao 
sam, a 1961. godine u jesen u Krndiju je došao Ante Krokar, dipl. vet. U Veterinarskoj stanici Đakovo bila su 
četiri diplomirana veterinara: Željko Marušić, direktor, Mato Matejčić, Stjepan Feldhofer i Zlatko Rajman. Oni 
su mi pružali kolegijalnu potporu. Na raspolaganju sam imao fijaker s vozačem i dva para konja koji su se svakih 
6 mjeseci morali mijenjati zbog iscrpljenosti. 

Na svakoj poljoprivrednoj upravi uz upravitelja su bili poslovođe zaduženi za pojedine grane djelatnosti. 
Glavni je poslovođa bio ratar, za stočarstvo su poslovođe bili većinom veterinarski bolničari, a tu je još bio i 
obračunarac. Svaka je uprava imala svoje radne konje, većinom kobile križanke lipicanca i noniusa, koje su služile 
i za potrebe remonta konja. PD “Đakovo" 1957. - 1958. godine imalo je 560 - 600 konja, kobila, pastuha i 
podmlatka. Konji su služili za obradu tla i prijevoz. Imali samo četiri traktora staroga tipa i dva kamiona. 


Svaka je poljoprivredna uprava imala fijaker, direkcija dva. Veterinar je imao poseban fijaker s četirima 
konjima i kočijašem. Putevi do uprava većinom su bili poljski, prteni, tako da je u jesen i zimi bilo teško obilaziti 
uprave. Jednom sam prilikom išao u Krndiju. Blato je bilo tako duboko da sam ostao u stražnjemu dijelu fijakera 
i teškom sam mukom uspio izaći, dok su se konji s prednjim dijelom fijakera i kočijašem izvukli. S konjima 
veterinar nije imao previše posla. 

Mliječno gospodarstvo Poljoprivrednoga dobra “Đakovo bilo je utemeljeno na prvorazrednome domaćem 
crveno-šarom govedu, a brojilo je 2.250 grla svih kategorija krava, junica, teladi i junadi u tovu. Bilo je podijeljeno 
na šest uprava mliječnoga gospodarstva, dva tovilišta i uzgojna pogona. Svinjogojski je dio imao, na dvama up- 
ravama, oko 1.000 krmača crne slavonske pasmine i mangulice s pripadajućim uzgojem i tovilište s godišnjom 
isporukom 12.000 - 15.000 tovljenika težine 120 - 130 kg. 


Postojalo je i uzorno stado ovaca pasmine cigaja s 250 - 300 rasplodnih ovaca na upravi Krndija. 


Prometnica je bilo malo i bile su slabo održavane: državni su putevi bili makadamski, a uprave su pretežno 
spajali poljski putevi, koji su se sporo pretvarali u uski makadam. Kada sam 1959. godine dobio terensko vozilo 
GAZ, u početku s vozačem, a poslije sam se vozio sam, više se puta dogodilo da su me do uprava vukli konji ili 
traktori, unatoč pogonu na 4 kotača. 


Proizvodnja mesa i mlijeka bila je tradicijska, po uzoru na veleposjede i u skladu s onim što smo učili na 

fakultetu. 60-ih godina nismo mnogo zaostajali za Europom. Nakon toga razlike su postajale sve veće. Započela 
& 8 ) p 8 postaj P 

je proizvodnja silaže u “trenč-silosima". Silaža u prvo vrijeme nije bila kvalitetna. U tom su se razdoblju usvajale 

novosti iz zapadne Europe. Veterinari su morali mnogo toga naučiti o pripremi, primjeni, rezultatima i problemima 
primjene silaže u hranidbi. Na PD-u “Dakovo" intenzivno sam učio o stočarstvu, posebice o novim bolestima. 


Proizvodnja je na PD-u “Đakovo" za ono doba bila na razmjerno visokoj razini, klasična, i općenito nije 
bilo zdravstvenih problema. Radilo se 7 dana tjedno pa sam fijakerom prelazio prosječno više od 20 km dnevno. 
Svakih sam 6 mjeseci morao mijenjati konje zbog teškoća s nogama. 

J Jerj J S 8 


Po zakonu sam redovito preventivno cijepio svinje protiv kuge i vrbanca, tuberkulinizirao goveda, kastrirao 
prasad, nazimice za tov i krmače. Tada je mjerilo za priznanje vještine i sposobnosti veterinara bila brzina i količina 
kastriranih krmača. Za “pravoga majstora? veterinara priznali su me kada sam za radnoga vremena kastrirao 150 
krmača i nazimica. Proizvodnjom bekona i šunkaša na poljoprivrednim dobrima prestalo je kastriranje krmača i 
promijenjena je pasminska struktura svinja. 


Proizvodni postupci uzgoja i tova svinja pasmine crna slavonska i mangulica najbolje kvalitete, iz 
veleposjedničkih i biskupskih selekcija, na PD-u “Đakovo temeljili su se na klasičnome veleposjedničkom sus- 
tavu čiji su sastavni dio bili stručni radnici i poslovođe. Hranidba je bila obročna, vlažna, s mokrom smjesom 
prekrupe žitarica u skladu s fazama uzgoja i tova. Hrana se pripremala u skladištu, gdje su prekrupljene žitarice 
lopatama izmiješane s nešto minerala, kalcija i soli. Smjesa se pripremala svaki dan u skladištu na betonskome 
podu i odvozila u obore. Svaki je obor imao drvenu kadu u kojoj se smjesa namakala u gustu tekuću masu. Obrok 
se pripremao navečer za ujutro i ujutro za navečer, pod nastrešnicom ili na otvorenom s poklopcem, a raznosio 
se posudama u valove. Sustav je bilo jednostavno nadzirati jer je svinja koja nije došla do valova bila sumnjiva i 
odvojena za pregled. Ta je prednost nestala upotrebom samohranilica. 


Presad se odbijala nakon 8 tjedana, uzgoj i predtov bio je do oko 70 kg žive težine. Nakon toga nazimice 
su se prevodile u uzgoj ili nakon kastracije s kastriranim muškim svinjama u tov do 120 - 130 kg žive težine. 
Prema uzoru na razvijene zemlje postupno se intenzivirala hranidba, promijenio se klasični sustav, ubrzao se ritam 
proizvodnje povećavanjem prirasta u uzgoju i tovu. Posljedice su bile ubrzanje rasta te neravnoteža u metabolizmu 
i probavi zbog neizbalansirane i neprimjerene hranidbe i fiziološkoga kapaciteta masnih pasmina svinja. 


Prvo se pojavila masovna “parakeratoza" na svim svinjama u tovu određene težinske skupine (50 - 60 kg). 
To je tada bila nova pojava i nije bilo poznate metode masovnoga ni pojedinačnoga liječenja specifičnim lijekom 
ili pripravkom. Ta je kožna bolest bila vrlo ružna. Svinje su bile pokrivene krastama, bile su tužne i teško su se 
kretale. Obolijevale su sve svinje određene dobi u tovilištu. Tražeći po stručnoj literaturi uzroke, shvatio sam da 
je problem bio u nedostatku cinka. Tada na tržištu nije bilo specifičnoga pripravka cinka, pa mi ga nitko nije 
mogao isporučiti. No u đakovačkoj sam ljekarni kupio cinkov oksid, ZnO, za koji mi je ljekarnik rekao da nije 
otrovan u manjim količinama. Mladi koji su imali sreću da mogu kupiti bijele patike Borovo, rabili su ga za 
bijeljenje. Sa strahom sam učinio probe da kojim slučajem ne otrujem svinje. Bio sam začuđen brzinom kojom 
su minimalne količine ZnO riješile poteškoće, pa sam vrlo brzo izliječio sve svinje. 


U to vrijeme naglih promjena u proizvodnom procesu na tržištu se pojavio prvi superkoncentrat za hra- 
nidbu svinja, Rekord iz tvornice “Kopčić" u Zagrebu, koju je vodio dr. ing. Štoter, s kojim sam bio u dobrim 
odnosima. Pri redovitoj uporabi superkoncentrata u smjesi javili su se brojni problemi, koji su se očitovali kao 
zaostajanje u rastu i tovu svinja. 


Superkoncentrat Rekord, posebno izrađen pod nadzorom dr. ing. Štotera, primijenio sam u pokusima iz 
moje doktorske disertacije. Tako sam intenzivnim radom postupno stekao praksu, znanje i ugled. 


Kada je 60-ih godina prošloga stoljeća otvoreno tržište za jugoslavenski baby-beef, utovljena je junad 
ubrzano prodana u Veliku Britaniju i Italiju. Uz baby-beef izvozili su se i konji za klanje. 


Procjenom tržišta utvrđeno je da postoji mogućnost značajnoga izvoza svinjetine u kategoriji i razredima 
bekona u Veliku Britaniju. Tada je izrađen dugoročni plan proizvodnje i izvoza bekona. Uvezen je rasplodni ma- 
terijal velike bijele engleske svinje. Krmače su stizale i zrakoplovima, a mi smo gradili tzv. Waldheimove kućice 
na livadama 1958. - 1959. godine. Nakon toga uvezen je holandski landras. Počelo je neplansko križanje crne 
slavonske i mangulice s velikom bijelom svinjom. Mangulice su ubrzo izbačene iz uzgoja. 


Klaonice za klanje i obradu bekona izgrađene su u Belju, Vrbasu, Požarevcu i Novome Sadu. Otvoreno je 
pitanje uzgoja i ostvarenja kvalitete bekona namijenjenoga za Veliku Britaniju. U to je vrijeme i zagrebačka Tvor- 
nica stočne hrane “Kopčić? stavila na tržište superkoncentrat Rekord za izradu obroka za bekon. PD “Đakovo? 
u proizvodni je plan uvrstilo proizvodnju bekona i ugovorilo prodaju i klanje s klaonicom bekona u Belju. Već 
su se u začetku javile teškoće u uzgoju, tovu i postizanju kvalitete za izvoz u [. i II. razredu na liniji klanja. Od 
nekoliko isporučilaca svinja za bekon iz Slavonije najkvalitetnije su bile svinje PD-a “Đakovo", pa je tada pojačana 
proizvodnja, uz težnju da se unaprijedi i kvaliteta. 

DISERTACIJA 


Nakon polaganja državnoga ispita prihvatio sam prijedlog prof. dr. Josipa Ivoša da izradim doktorsku 
disertaciju. Disertacija se trebala baviti aktualnim pitanjem stočarstva, tj. proizvodnjom svinjetine za europsko 
tržište, po mogućnosti svinja za bekon za tržište Velike Britanije, koja je tada bila spremna kupovati meso iz 
Jugoslavije. 

Prof. dr. Mirko Findrik prihvatio je mentorstvo. Tezu “Utjecaj načina prehrane svinja u tovu za bekon 
na kvalitetu proizvedenih tovljenika? odobrio je Znanstveni savjet Veterinarskoga fakulteta Sveučilišta u Zagrebu 
1960. godine. Od Uprave PD-a “Đakovo? dobio sam odobrenje da se mogu koristiti objektima, materijalom i 
osobljem pri izradi disertacije. Pokusima je bilo obuhvaćeno 600 svinja. Klanje je ugovoreno u bekonskoj kla- 
onici PIK-a “Belje gdje su tada rukovodioci bili kolege Remigije Karakaš, dipl. vet., tehnički direktor, i Antun 
Petričević, dipl. vet., šef proizvodnje. Oni su mi omogućili uporabu sveukupne procesne tehnike, sva mjerenja, 
vaganja i laboratorijske analize s evidencijom podataka predviđenih za obradu u disertaciji. 


Posao sam organizirao tako da su svinje kontrolirane u uzgoju i tovilištu, a kada su dosegle klaoničku 
težinu, dopremljene su u klaonicu dan prije klanja, obično u petak. Klanje je bilo subotom. Ja sam uz pomoć 
klasifikatora na liniji klanja prikupio sve klaoničke podatke i uzimao uzorke za laboratorijsku analizu. Nakon 
klanja prelazio sam u kemijski laboratorij i s laborantima obavio određene analize, obično kasno navečer došao 
kući i sređivao podatke. 


Tada sam na raspolaganju već imao terensko vozilo pa sam mogao dobro iskoristiti vrijeme i uređaje. 
Opsežne podatke statistički je obradio kolega dr. sc. Franjo Dumanovsky, koji je raspolagao velikim iskustvom i 
znanjem u obradi statističkih podatka iz hranidbenih pokusa. Sjećam se hrpe papira i ručne mehaničke “vrtilice? 
koja se dugo vrtjela jer tada još nije bilo elektroničkih računala. 


Prednost rada na PD-u “Đakovo? bila je i strana literatura koju sam mogao neograničeno nabavljati iz 
uvoza jer je bila bez poreza, a vrijednost je konvertibilnih dinara bila veoma niska. Uživao sam zbog svoje sklonosti 
jezicima koju sam naslijedio iz obitelji i njegovao u gimnaziji. Služio sam se njemačkim odlično, talijanskim i 
francuskim dobro za čitanje te nešto engleskim. Tada je u Jugoslaviji još uvijek prevladavala njemačka stručna 
literatura iz stočarstva i veterine. Zahvaljujući poznavanju jezika bio sam u velikoj prednosti u odnosu na kolege 
Veterinare i agronome, jer sam se mogao upoznati s novostima u procesu proizvodnje plemenitih mesnatih svinja 
i učinkovito rješavati probleme u okviru veterinarstva. 


Glavni direktor PD-a “Đakovo? ing. Jerko Matković omogućio mi je neograničenu nabavu literature iz 
Europe i svijeta, primjenu svih sredstava i sudjelovanje osoblja PD-a “Đakovo". Moj je rad u početku izazvao 
zanimanje i podršku kolega agronoma, ali pomalo i zavist. “Kada on može dok PD plaća, a mi ne možemo", te 
i slične primjedbe zaboravljene su i odnos je ubrzo opet bio kolegijalan. 


Radeći gotovo danonoćno, uza svoje sam veterinarske poslove razmjerno brzo napisao rad. Mislim da sam 
tada dnevno radio prosječno 18 sati. Posebnim dopustom za disertaciju nisam se koristio kako ne bih izazvao 
zavist i kritiku brojnih kolega agronoma, ali i zbog toga što su postojali mnogi stručni problemi koje sam morao 
rješavati sam. 


Radnju sam predao 1962. godine u jesen, uz već spomenutu značajnu pomoć prof. dr. Dragana Ilančića. 
Tada je bio običaj da se ne žuri previše s radom, pa sam ga obranio tri godine poslije, kada sam već radio u 
“Gavriloviću?. Disertaciju sam obranio u listopadu 1965. godine, a svečana je promocija bila 28. siječnja 1966. 


Komisiju za obranu činili su prof. dr. M. Findrik, prof. dr. Josip Ivoš i doc. dr. M. Kalivoda. 


Iako ugledno poduzeće, PD “Đakovo u razdoblju 1957. - 1963. godine nije imalo sve nužne uvjete za 
uzgoj i tov, naročito hranidbu plemenitih mesnatih svinja. Bilo je mnogih hranidbenih i zdravstvenih problema 
pa se vrlo teško moglo postići “europsku“ razinu kvalitete i ujednačenost bekona i čistokrvnih svinja. Ipak se 
brzim križanjem uspio postići značajniji napredak, posebice u kvaliteti šunkaša 100 - 110 kg. Tada još nisu bila 
osigurana premijska sredstva za izvoz. Cijena svinja za klanje bila je povoljnija na domaćemu tržištu za šunkaše 
križance. Stoga je PD “Đakovo" ubrzo napustilo tov svinja za bekon, makar su bekoni iz moje disertacije postigli 
vrlo dobar razred. Nedostajala je količina za izvoz. I bez obzira na tadašnje stanje u stočarstvu, trebalo je još dosta 
vremena da se sustav uzgoja i tova svinja dovede na europsku razinu. 


Bez temeljitih priprema i dovoljno proizvodnih iskustava nije se brzo moglo postići vrhunsku proizvodnju 
plemenitih mesnatih svinja. Trebalo je svladati velike zaprjeke da se svinje uzgajane i selekcionirane kod seljaka 
iz Velike Britanije, Nizozemske, Švedske i Danske, na obroku ječma i mlijeka, u vlažnoj i golfskoj klimi bez eks- 
tremnih ljetnih i zimskih temperatura, mogu uzgajati i toviti u kontinentalnim klimatskim ekstremima, masovno 

i na osnovi kukuruza. Prilikom uvođenja na PD “Đakovo" kod plemenitih su se svinja javljali mnogi sindromi 
adaptacije koji su otežavali postizanje rezultata poput onih u zemljama podrijetla. U početku nije bilo moguće 
dostići europske norme i kvalitetu. 


Na PD-u “Đakovo?", uzornome dobru s obzirom na kontinentalnu klimu, tada nisu postojali uravnoteženi 
uvjeti uzgoja i hranidbe. Postojeći su obroci imali visok udjel kukuruza, koncentracije svinja bile su velike, nije 
bilo primjerene zaštite od vrućine i hladnoće. Samo radom i pažnjom vrijedni su radnici i stručnjaci mogli postići 
rezultate koji bi zadovoljavali na europskoj razini. 


Nabrojeni uvjeti uzgoja i tova usložnjavali su se osobito u velikim koncentracijama plemenitih svinja. 
Problemi nastali zbog rasta gubitaka pali su na pleća veterinara PD-a. Trebalo je tražiti i nalaziti nova i bolja 
rješenja. Tražeći i inzistirajući na promjenama sastava obroka i uvjeta uzgoja plemenitih svinja često je dolazilo 
do rasprava s agronomima, većinom ratarima bez iskustva s uvezenim pasminama svinja. Gubitci u uzgoju i tovu 
višestruko su se povećali. Stalne su bile pojave zaostajanja u rastu, neujednačenost u uzgoju i tovu. Tada sam, 
kako bih dokazao da su uzroci problema u sastavu obroka, načinio pokus s hranidbom slobodnim izborom svih 
sastavnih dijelova u obroku svinja u tovu. 


“KAFETERIJSKI? SUSTAV HRANIDBE SVINJA (vlastiti poduhvat) 


U oboru s 50 prasadi u tovu postavio sam 10 hranilica s jednom vrstom hrane. Napunjene su pojedinačno 
superkoncentratom, kukuruzom, ječmom u prekrupi, posijama, lucernom, zobi i zemljom koja sadrži tragove 
željeza (osušenom kao cigle). Tada sam pustio svinje da si same sastave obrok od ponuđenih vrsta hrane i pro- 
matrao. One su doslovno navalile, jedna preko druge, najprije na superkoncentrat i ječam. Zob i lucernu su, u 
početku, tek okušale, a nakon 3 tjedna jele su samo kukuruz. 


Nakon izrade bilance potrošnje pokazalo se da se udio vrsta hrane u potrošnji terminski znatno razli- 
kuje od smjese, a da je konačna bilanca gotovo jednaka izradi smjesa po recepturi. To sam objavio u časopisu 
“Krmiva". Neko je vrijeme taj “kafeterijski" sustav s ručno obranim kukuruzom donosio dobre rezultate. Iduće 
je godine počela berba kukuruza kombajnima, ali svinje više nisu htjele jesti kombajnirani kukuruz, koji je već 
počeo vreti, nego su tražile samo ječam i super te suhi kukuruz. Takav je obrok postao preskup, pa se odustalo 
od “kafeterijskoga" sustava hranidbe. 


Trebalo je ponovno tražiti rješenje u kvaliteti, ovaj put kukuruza. 


EDEMSKA BOLEST SVINJA 


Tijekom 1959. godine kod odbijene prasadi dogodila se obrnuta situacija. Zbog kvalitetnih obroka javila se 
edemska bolest. Prouzročila je velike gubitke kod najbolje prasadi nakon zalučenja s 8 tjedana. Tijekom duljega 
razdoblja secirao sam više od 500 prasadi, uvijek s istom dijagnozom: pretrpani želudac, otečena sluznica želudca 
i mezenterija, nadimanje i naglo uginuće. Stručnjaci Veterinarskoga zavoda u Vinkovcima i zagrebačkoga Instituta 
nisu mogli postaviti konačnu dijagnozu i pružiti rješenje. Konstatirali su samo da je riječ o edemskoj bolesti čiji 
bi uzrok mogla biti Esherihia coli, koju je bilo lako utvrditi. 


Međutim liječenje nije bilo moguće zbog prebrzoga uginuća bez znakova bolovanja. Slučajno sam u 
njemačkoj literaturi iz predratnoga razdoblja (1939. godina) u djelu “Savjeti za praksu" pročitao da se u klasičnome 
uzgoju, sa zalučenjem 8 tjedana, prasad ne smije nakon zalučenja hraniti do sita po volji, a baš smo to mi činili 
odličnom ukusnom smjesom i samohranilicama. Tako sam naposljetku utvrdio da ta vrlo kvalitetna hrana, koju 
prasad proždrljivo uzima, zaostaje u želudcu. Neprobavljena i navlažena počela je naglo fermentirati i razgrađivati 
se, izazvala otečenje sluznice i otrovanje plinovima i kiselinama stvorenih probavom. Ubijala je prasad velikom 
brzinom. Tipična je slika uvijek bio želudac pretrpan neprobavljenom hranom. Odmah sam obustavio hranidbu 
po volji do sita i zahtijevao da se hrani ograničeno. Bolest je odmah prestala. Da bih je konačno potvrdio, načinio 
sam pokus s dvjema skupinama i dokazao da je najbolja prasad u skupini ponovno ugibala od edemske bolesti 
te da nije riječ o infekciji Esherihiom coli ni drugim uzrocima. Tako je taj težak problem u potpunosti riješen. 
Zanimljivo je da mi, kada sam o toj pojavi referirao na Kongresu veterinara u Beogradu (1959. godine), profesori 
nisu povjerovali. Nakon prilično glasne rasprave ja sam im objasnio da u slučaju iz Đakova mogu bolest spriječiti 
i izazvati hranidbom te da liječenje nije moguće (vidi literaturu). Ugibala je samo najbolja zdrava prasad. 


25 


To je bila osnova moga rada u Đakovu. Ja sam ga nazvao “veterinarski način rada bez šprice". Taj je pris- 
tup u mome daljnjem radu dao najbolje rezultate jer su se pri naglome razvoju uvjeti uzgoja i tova neprekidno 
mijenjali i tako stvarali negativne posljedice, kao što je bio adaptacijski sindrom i drugo. Uvoz pasmina svinja 
visokih proizvodnih svojstava bez promjene u hranidbi, načinu i uvjetima držanja te prilagodbe na klimatski stres 
zahtijevao je ne samo klasičnu preventivu od opasnih zaraza nego i optimalne proizvodne uvjete. 


Brojne adaptacijske poteškoće u suvremenim uvjetima proizvodnje za mene su ubrzo došle u žarište interesa. 
Njihove su posljedice obično problemi sa zdravljem životinja i slaba proizvodnja. Pri takvim je pojavama klasična 
veterina i medicina sa štrcaljkom slabo pomagala. 


Imao sam sreću da sam se dobro služio stranim, najviše njemačkim jezikom te da sam mogao dobaviti 
i koristiti se razmjerno jeftinom stručnom stočarskom i veterinarskom literaturom. Nešto mi je pomogao i rad 
na disertaciji, a mnogo direktor inž. Jerko Matković, koji je poticao stručni i znanstveni rad. Često me je po 
noći dizao iz kreveta, jer nam je ured bio uz stanove, i postavljao pitanja te raspravljao o rješenjima problema u 
stočarstvu i na Poljoprivrednome dobru. : 


Metodama znanstvenoga rada podučavao me je prof. dr. Dragutin Ilančić, Osječanin, znanstvenik istaknut 
i u Europi, kojega je socijalistički režim s Poljoprivrednoga fakulteta u Zagrebu, gdje je bio asistent profesora 
Ogrizeka, otjerao, zajedno s profesorom Šmalceljem, u logor Stara Gradiška. Odatle ih je prof. dr. Vaso Butozan, 
tada visoki politički dužnosnik u Bosni, student zagrebačke veterine, izbavio i postavio kao profesore na sarajevs- 
kome Veterinarskome fakultetu u osnivanju, na kojemu su oni studij stočarstva podigli na svjetsku razinu. 


U razdoblju dominacije politike nad strukom u poljoprivredi veterinari na državnim imanjima morali su 
pronalaziti rješenja za brojne probleme nastale zbog neznanja i neiskustva te slabe osposobljenosti, što su obilježja 
proizvodnje u društvenome sektoru. Bili su tu i pokušaji ulaska u tržišnu konkurenciju s razvijenim zemaljama. 
Gubitci i loši rezultati bili su posljedica nedostatka iskustva s masovnom koncentracijom plemenitih svinja i 
goveda, koja nigdje u Europi tada još nije bila uvriježena. Kako su odgovornost za gubitke morali snositi i ve- 
terinari, namještenici na državnim dobrima, položaj veterinara i agronoma nije bio zavidan. 


Na veterinarskome i agronomskome fakultetu učilo se tada još o stočarstvu i hranidbi na osnovama 
seljačkoga gospodarstva, veleposjeda i ekstenzivnih metoda uzgoja. Intenzivna i masovna proizvodnja, velike 
koncentracije plemenite stoke tada još nisu bili predmeti veterinarskih i agronomskih studija u Europi i u nas. 
Poslije se dogodilo obratno: seljačko je gospodarstvo zanemareno. 


BRUCELOZA SVINJA 


Nakon suzbijanja edemske bolesti prasadi iznenadila me pojava bruceloze krmača u pogonu Zemljišnoga 
fonda. Naglo se širila, a utvrđena je bakteriološki. Zemljišni fond bio je pogon u kojemu se proizvodila prasad 
plemenitih pasmina velika bijela engleska svinja i landras iz Nizozemske s oko 200 krmača. 


Tijekom propisane i sustavne pretrage utvrdio sam da su u Zemljišni fond brucelozu unijeli radnici koji 
su imali stan i svinjce u samome pogonu i radnici iz sela koji su u pogon dovodili vlastite krmače na pripust 
elitnim nerastima bez pitanja i odobrenja uprave i veterinara. 


Kada sam utvrdio opseg zaraze, ustanovio sam da se korištenjem zaraženoga nerasta bruceloza toliko 
proširila da nije bilo moguće bolest suzbiti drugačije nego sustavno likvidirati sve krmače i neraste te potpuno 
očistiti pogon od svinja. Žensku prasad izdvojio sam u pogon bez stoke kako bih pripremio nove osnove krmača 
za rasplod. 


Pogon sam zatvorio i više puta dezinficirao. Poslije šest mjeseci pažljivo sam pretražio i vratio pripremljene 
nazimice u Zemljišni fond. Istodobno sam morao bakteriološki provjeriti sve pogone u kojima su se uzgajale 
svinje, pojačati nadzor i odgovornost. Više od dvije godine neprekidno sam kontrolirao pogone za uzgoj i tako 
obnovio proizvodnju prasadi s oko 800 krmača. 


Bruceloza svinja nije teška bolest, ali se teže zapaža ako se ne prati jalovost i strogo ne nadzire jer se uvlači 
u rasplod bez izraženijih znakova bolovanja. 

“ĆIRINO DOBA? 


U razdoblju dok je struka, veterinarska i agronomska, postupno rješavala mnogobrojne probleme i uvela 
niz promjena u hranidbu i uzgoj plemenite stoke i svinja, zbio se novi politički udar. Drug Ivan Buković - Ciro 
lansirao je geslo “pet krava na hektar" i uvoz crno-šarih, crveno-šarih frizijskih goveda i hereforda. 


Uz prijašnja “politička? rješenja došlo je red i američko, nadstrešnice od drva sa slamom, i to na području 
bez prometnica. Ideja je, dakako, bila “revolucionarna", k tome je izostala prilagodba na našu klimu. Nadstrešnice 
pokrivene slamom građene su na brzinu, a temeljnih uvjeta za intenzivnu proizvodnju nije bilo. Najgore je bilo 
što su pritom asistirali “napredni" agronomi koji nikada nisu vodili masovnu proizvodnju. Agronomska i veteri- 
narska služba na poljoprivrednim dobrima podnijela je teške političke pritiske protiveći se toj “revoluciji". Sustav 
pod nazivom “slobodno držanje pod nadstrešnicama" propao je već prve zime. 

Više smo puta stajali “postrojeni sučelice" drugu Ćiri i političarima iz kotara slušajući optužbe i zahtjeve za 
smjenu, zatvor, preuzimanje političke odgovornosti. Veterinari su proglašeni saboterima i narodnim neprijateljem, 
nesposobnima za provedbu revolucionarnih rješenja koje su političari i neki “stručnjaci? vidjeli u Americi. Ideje 
će ostvarivati stručnjaci koji imaju pravi odnos prema poslu i ti će voditi političku borbu za socijalizam. 


“Ćirino doba" prisililo je stručnjake da prihvate golem broj seljačke teladi i junadi sa sajmova kako bi se 
povećao broj stoke na državnim dobrima. Telad je sa sajmova iz Podravine stizala dan i noć u Đakovo planskom 
distribucijom, zadružnim traktorima i prikolicama. Novi direktor PD-a “Đakovo? ing. Radmanović i ja danju 
i noću smo ih dočekivali i određivali smještaj, hranidbu i nadzor. Slučaj je htio da su tada boksovi za prasenje 
krmača u Zemljišnome fondu, zbog bruceloze svinja, bili prazni i dezinficirani. U svaki su boks smještena 2 - 3 
telića za koje su se brinuli dobri i odgovorni radnici. Tako smo bez gubitaka riješili prihvat i uzgoj i omogućili 
prijelaz velikoga broja teladi u tovilište junadi. Mnoge poljoprivredne organizacije pri istim su poslovima imale 
velike gubitke. 


Političari i partijski stručnjaci napredovali su na položajima, putovali po svijetu, a mi “iz blata" nismo bili 
sposobni ostvariti njihove “velike" ideje. 

Partijci su, da prikriju svoje neznanje i zablude, počeli otkrivati i žigosati “kočničare u razvoju", prvenstveno 
u redovima stručnjaka. Tako je prošao i cijenjeni vrhunski stručnjak, moj direktor i prijatelj ing. Jerko Matković, 
zbog svoje izjave u lice političarima: “Drugovi, meni je ispod časti raspravljati o poljoprivredi s nestručnjacima“, 
a bio je stari predratni komunist! Grubo je smijenjen, a spasio ga je kolega dr. ing. Zmaić. 


ODGOVORNOST VETERINARA ZA PROIZVODNJU (STOČARSTVO) 


Tada sam prošao kroz najteže razdoblje. U provizorne nadstrešnice dovedene su domaće steone junice i krave. 
Kada je došla zima, počele su teškoće sa smještajem. Svi ispusti postali su neuporabivi, hranilišta teško dostupna 
govedima, a prostori za telenje i smještaj teladi bili su hrpe slame i kukuruzovine. U takvim uvjetima obavljao 
sam teška telenja podravskih junica s mojim vozačem, čak i embriotomije. Zahvaljujući dobrim radnicima, teška 
je zima nekako svladana, a ubrzo su “Ćirine staje" na svim poljoprivrednim dobrima napuštene. 


Nakon što sam prešao u “Croatiastočar" u Zagrebu, k meni je u ured dolazio drug Ciro na rasprave. On 
je bio iz Broda, a njegova je supruga radila nekada u vinogradu moga pokojnoga strica veterinara. Kada sam mu 
postavio pitanje zašto je propala njegova ideja, moj drug Ciro tvrdio je da su ga tada prevarili stručnjaci. 

Zbog niza problema u stočarstvu državnoga i zadružnoga sektora ponovno se pojavilo pitanje mjesta, uloge, 
odgovornosti i sposobnosti stručnjaka, s naglaskom na veterinare. 


Jedan je primjer i moj “stručno-politički" doživljaj (1961.) s mliječnim kravama koje su se slobodno držale 
na upravi Drenje. U stadu 70 - 80 najboljih krava muzara bilo je sve više slabih, mršavih krava, od kojih su dvije 
uginule. Sekcija je pokazala potpunu iscrpljenost i srednju invaziju metilja. Iretman protiv metiljavosti nije bio 
učinkovit, a uginule su još dvije krave s istim znacima kaheksije. Ta je pojava pripisana nesposobnosti veterinara. 
Više sati proveo sam u nadzoru hranidbe krava sjedeći na ogradi obora. Slučajno sam zapazio da se slabe krave ne 
usude doći do jasala jer ih goropadne, ujedno najdeblje krave, napadaju ubodima rogova posebno usmjerenim na 
anus i rodnicu i tjeraju od jasala. Nije mi bilo jasno zašto napadaju samo slabije, strašljivije i visokoproduktivne 
krave koje su “u drugome redu" čekale da se domognu hrane i vode. Produktivne krave nisu se znale braniti. 
Ta pojava zloćudnih krava zapažena je u većini staja gdje se krave drže slobodno, a naročito u onima gdje hrane 
nije bilo dovoljno ili je bila slabija, a valovi kratki. Najprije sam odredio da se goropadne krave odvoje. Zatim 

sam otpilio rogove svim kravama, ali najprije zloćudnima. Te su goropadne krave pokušavale ponovno napadati, 
ali ih se druge krave više nisu bojale. 


Događaj je zanimljiv jer su me optužili da sam nestručno otrovao krave lijekovima. Optužba je dolazila od 
odgovornoga stručnjaka agronoma, upravitelja pogona, iz straha od vlastite odgovornosti. Nije mi mogao pomoći 
ni Veterinarski fakultet i profesor M. Delak koji se angažirao i pribavio novi, neotrovni lijek protiv metiljavosti 
Protumetilj. Osnova je optužbi bila da sam “veterinarskim" pokusima otrovao krave te da način uzgoja i hranidbe 


nije razlog gubitaka. 


Kada se pročulo za moje rješenje, imao sam dosta posla skidajući rogove i na drugim imanjima (vidi lite- 
raturu). Taj slučaj ističem zbog toga što je problem opet riješio optuženi “veterinar bez šprice? i lijekova. 


Sve je ovo bilo potrebno ispričati da se stekne prava predodžba o tome koliko je tada bilo teško biti 
stručnjakom bez partijske knjižice, u ozračju neznanja i straha od političke diktature. U tom je spletu okolnosti 
bilo vrlo teško riješiti pitanje odgovornosti zbog problema koji su nastali tuđim neznanjem. Odgovorni su tada 
bili agronomi, a u stočarstvu prije svih veterinari. U tom su razdoblju u Slavoniji smijenjeni najbolji direktori i 
stručnjaci agronomi koji su se usudili usprotiviti lošim idejama: ing. Jerko Matković i Mladen Antolić. 


U središtu je, zapravo, bilo pitanje područja i načina djelovanja veterinara glede određenih pitanja. U 
vrijeme kada se prelazilo na masovan i intenzivan uzgoj i tov svinja od kolege ing. Jurka, poslije pomoćnika 
ministra poljoprivrede SRH, tražio sam da se uklone pogreške pri suzbijanju edemske bolesti svinja, no on je 
volio istaknuti kako “veterinari i veterinarska nauka ne znaju riješiti probleme intenzivne socijalističke proizvod- 
nje", usput savjetujući: “Vi, doktore, trošite vrlo malo lijekova i bavite se onim što nije vaše područje, držite se 
vi svoje šprice i lijekova!" Ja sam, međutim, najbolje rezultate postigao ispravljajući pogreške u hranidbi i uzgoju 
primjenom kafeterijskoga sustava hranidbe svinja u tovu, uklanjanjem rogova kravama u slobodnome uzgoju, 
promjenom hranidbe prilikom pojave edemske bolesti prasadi. Te i mnoge druge primjere rješavanja problema 
tada i poslije opisao sam i objavio (vidi popis objavljenih radova). 


PASTUHARNA ĐAKOVO 


U Đakovu sam radio i u Centru za selekciju konja, kojim je upravljao moj stric dr. Zvonimir Benčević. 
Između ostaloga bio sam 20 dana zadužen za nadzor nad 40 kobila, omadi i pastuha tijekom snimanja filma 
Walta Disneyja (1962. godine) “Priča o bijelom pastuhu". Film je snimljen u čast generala Pattona koji je spasio 
konje Ergele Lipica od Nijemaca. On je bio pobjednik u jahanju na prvoj Olimpijadi u Ateni 1896. godine, a za 
II. svjetskog rata zapovjednik oklopnih postrojba. Upoznao sam Walta Disneyja i poznate zvijezde, živio s njima 
20 dana u konjušarnici u staroj austrijskoj vojarni u Brucku na Leithi. Bio sam veterinar ekipe i jahač u scenama 
na krasnome bijelom pastuhu (vidi literaturu). U prilogu su prigodne slike i zahvala Walta Disneyja. Ostajem 
zahvalan svome stricu dr. Zvonimiru Benčeviću, s kojim sam vrlo dobro surađivao i kojemu sam bio vozač. 


ODLAZAK IZ ĐAKOVA 


Šestipolgodišnje razdoblje iritenzivnoga i bogatoga stručnog rada na PD-u “Đakovo? završilo je 1962. go- 
dine. U službu je tada primljen mlađi kolega Ante Krokar. Završio sam i predao disertaciju u čijoj mi je izradi, 
uz poštovane profesore, mnogo pomogao, prije svega u području statistike i biometrike, i kolega dr. sc. Franjo 


Dumanovsky. 


Zahvaljujući ugledu struke i mome pokojnome stricu dr. Zvonimiru Benčeviću, moja su nastojanja ost- 
varena, unatoč tomu što su mi neke osobe zavidile i nisu se ponašale korektno. Značajnu stručnu i ljudsku pot- 
poru pružali su mi kolege iz Veterinarske stanice Đakovo dr. Marušić, Matejčić i Feldhofer, dr. Marko Kadić iz 
Veterinarskoga zavoda Vinkovci. Vrlo sam dobro surađivao i s profesorima Veterinarskog fakultera, dr. Delakom, 
Žukovićem, prof. Ivošem i Findrikom. Može se reći da smo zajedno učili djelovati u novim uvjetima. 


Tijekom dakovačkoga razdoblja stekao sam mnoge drage prijatelje i u vremenu kada nije bilo previše 
tolerancije. Družio sam se u slobodno vrijeme, bio sam djelatni član Društva veterinara, a u razdoblju 1962. - 
1963. s dr. Novakom, dr. Vučkovićem, dr. Marušićem, dr. Fiolićem i drugima utemeljitelj Poslovnoga udruženja 

veterinarskih stanica. To mi je omogućilo da nakon prelaska u “Gavrilović" kao organizator kooperacije potaknem 
kooperacijsku proizvodnju teladi, junadi i svinja između veterinarskih stanica i “Gavrilovića". 
p jsku p J J J 


Državni ispit položio sam 1958. godine. Odnos s Veterinarskom stanicom Đakovo bio je korektan i ko- 
legijalan, kao i s republičkom Upravom za veterinarstvo (služba, Mirko Bašić, dr. vet. med.). U početku, kada su 
državna poljoprivredna dobra nastajala i okrupnjavala se, status veterinara na poljoprivrednim dobrima nije bio 
riješen u skladu s propisima o veterinarskoj službi. Do 1954. godine veterinarsku su službu na poljoprivrednim 
dobrima (državnim dobrima) obavljale veterinarske stanice. Dolaskom veterinara na državna dobra postavljeno 
je pitanje ovlasti tih veterinara za provedbu Zakona o suzbijanju stočnih zaraznih bolesti, što je podrazumijevalo 
zaštitna cijepljenja i inspekcijske poslove, odnosno sve poslove iz mjerodavnosti veterinarske službe. Bez tih je 
ovlasti veterinar na državnome dobru bio samo terapeut. Taj je problem naposljetku riješen tako da su veterinari 
na državnim dobarima dobili sva prava i imali iste obveze kao i veterinari u stanicama, a bili su pod izravnim 
nadzorom kotarskoga veterinarskog inspektora. 


Moje đakovačko razdoblje (1957. - 1963. godine) obilježeno je uspješnim nastojanjima da se riješe brojne 
teškoće, ponajprije zahvaljujući studioznom pristupu problemu. Neke su od tih pojava bile do tada nepoznate: 
masovna parakeratoza svinja zbog manjka cinka, bruceloza svinja, slobodno držanje muznih krava pod nastrešnicama 
u velikim skupinama, masovno odrožavanje krava, edemska bolest prasadi i adaptacijski sindrom kao posljedica 
intenzivne hranidbe, mikotoksikoze u svinja i niz drugih pojedinačnih i složenih problema, npr. upala vimena 
zbog ručne mužnje preko 1.000 krava (vidi literaturu). 


Mnogi problemi sa zdravljem životinja javili su se zbog intenziviranja i omasovljenja stočarske proizvodnje, 
uvoza plemenitih krava i svinja, manjkavosti u hranidbi i uzgoju, zbog teže prilagodbe uvezenih krava i svinja 
na kontinentalnu klimu. Ti su se problemi odražavali u proizvodnji, javile su se bolesti koje nismo temeljito 
proučavali tijekom studija. Posebno je pitanje bila skrb za životinje i postupci sa stokom na osnovi iskustava iz 
europske veterine i s privatnih imanja. Stanje se moglo poboljšati promjenom načina rada, hranidbe i uzgoja, za 
što je trebalo vremena i sredstava. Mehanizacija i automatizacija došle su poslije. 


Zanimljivo je da se takvi “nemedicinskoveterinarski" poslovi nisu ubrajali u veterinarski učinak, već se 
preko toga prelazilo kao da je to normalno, jer je veterinar bio radnik poduzeća. U područje rada veterinara 
nisu ulazili stočarski poslovi i pitanja, ali je svejedno morao podnositi kritike zbog tuđega nestručnog rada u 
masovnoj proizvodnji. 


Studiozan i danonoćan nadzor u svinjcima i stajama, promatranje i praćenje bolesti, seciranje svake uginule 
Životinje omogućili su mi stjecanje novih spoznaja o uzrocima bolesti, stručno i tehničko iskustvo, kao i brojne 
zamisli za rješenja. Zanimljivo je da su i neki profesori s Veterinarskoga fakulteta smatrali da se veterinari ne 
trebaju baviti procesnim i drugim pitanjima, posebice kvalitetom stoke za klanje i mesom. 


Proizvodni uspjesi i razna poboljšanja učvrstili su ugled i položaj struke i znanosti u vremenima koja su 
bila bremenita pritiscima svih vrsta. Bez razloga, u strahu od političke odgovornosti, neuspjeh se proglašavao 
mogućom sabotažom. Odgovorne su osobe probleme koje nisu znale ili mogle riješiti, pripisivale vererinarima. 
U takvim sam situacijama nastojao izbjegavati sukobe između struka te ukloniti uzrok, a ne samo posljedice. 
Ipak su dani ispunjeni uspjesima i zadovoljstvom nakon zajedničkih napora bili brojniji. Bio sam dio stručnoga 
tima odgovornih suradnika. 


Bilo je opasno što se u velike zahvate i promjene u stočarstvu ulazilo naprečac, “revolucionarno“, bez pre- 
thodnih stručnih i znanstvenih priprema, provjera ideja i unaprjeđivanja postupaka. 60-ih godina naši su političari 
“studijski" putovali po razvijenim zemljama. U Europi su vidjeli uzorna stoljetna privatna poljoprivredna gospo- 
darstva i upoznali se s dostignućima naraštaja vlasnika u dobro organiziranome tržišnom i upravnom sustavu. U 
Americi su vidjeli velike farme s punom mehanizacijom i malo ljudi, potpomognute sređenim tržišnim sustavom 
i financiranjem. Kada su se vratili, zahtijevali su od uprave poljoprivrednoga dobra iste, čak i bolje učinke od 
viđenih. Političari “revolucionari" nisu razumjeli bit stabilnih kapitalističkih sustava i neprekidnoga, stoljetnog 
privatnog razvoja i nisu posjedovali potrebna znanja za tehnički i organizacijski napredak. 


O tome rječito svjedoči i sljedeći događaj. Na sjednicu Radničkoga savjeta u Đakovu, na kojoj se raspravljalo 
o pšenici, prinosima i sortama, došla je vrhuška kotarskih komiteta KP-a i sindikata. Sve odreda nestručnjaci, 
inzistirali su na nekim procesnim postupcima i sortama. Počela su razjašnjavanja između predstavnika struke i 
političara. Na vrhuncu rasprave ing. Jerko Matković, poznati stručnjak, stari komunist i veliki čovjek, nakon 
izravnih napada ustao je, uzeo svoje stvari i rekao: “Drugovi, meni je ispod časti s neznalicama raspravljati o 
poljoprivredi i dovesti u teškoće moju organizaciju!" i otišao. Najgore je bilo što su tada članovi Radničkoga 
savjeta lupanjem, galamom i zviždanjem natjerali političare u bijeg. Ishod je bila smjena direktora, koji je zbog 

svojih riječi pretrpio mnogo toga, a poslije mu je uspio pomoći ing. Zmajić. PD “Đakovo" postalo je “sumn- 
jiva" organizacija. Za mene je odlazak ing. Matkovića bio velik gubitak jer je autoritetom i znanjem održavao 
ravnopravan odnos između struka. Proveo sam mnoge noći u oštroj i izravnoj raspravi s njim, zahvaljujući čemu 
sam puno toga naučio i uspio učinkovito rješavati probleme. Nakon njegova odlaska više nisam imao dobroga 
stručnog sugovornika. Do tada je PD “Dakovo" postizalo najbolje razvojne rezultate u stočarstvu, a potom je 
nastao zastoj i prevladala šablona masovne proizvodnje i velikih objekata. 


Gospodinu ing. Jerku Matkoviću zahvaljujem što mi je omogućio izradu disertacije i nabavu aktualne 
literature iz svijeta te na objektivnim, stručnim polemikama. Zahvaljujem mu i što sam 1960. godine kao pred- 
stavnik Hrvatske sudjelovao u studijskome razgledavanju Velike Britanije od Dovera do Škotske (Aberden) kao 
jedini veterinar s petoricom agronoma. 


VETERINARSKI BOLNIČARI I TEHNIČARI, 1957. - 1963. 


lako se broj diplomiranih veterinara u praksi postupno povećavao, opseg poslova i zootehničkih zahvata 
zahtijevao je dodatnu pomoć. Tako sam u Veterinarskoj stanici Slavonski Brod, a poslije na PD-u “Đakovo", 
zatekao veći broj veterinarskih bolničara i potom tehničara. 


Veterinarski su bolničari obično bili odabrani stočari, poslovođe, predradnici u stočarskim pogonima, 
koji su prošli određene tečajeve, a obavljali su tehničke i pomoćne radove u stočarstvu te pomoćne veterinar- 
ske zahvate. U razdoblju stvaranja velikih državnih imanja veterinarski su bolničari bili, ovisno o inteligenciji i 
sposobnosti, “Marica za sve". Za mojega rada na PD-u “Đakovo? među bolničarima je bilo nekoliko vrijednih i 
bistrih seljaka. Oni su ovladali svim tehničkim veterinarskim i stočarskim poslovima. Veterinar je tada bio vezan 
za fijakerski prijevoz, bez modernih telefona, putovao je u mjesta udaljena i više od 20 km, pa mu je tehničar i 
bolničar pružao potrebnu pomoć. 


Oko 1960. godine na teren su došli i veterinarski tehničari sa srednjom stručnom naobrazbom iz zagrebačke 
i poslije sarajevske veterinarske škole. Njima se mogao povjeriti i složeniji tehnički veterinarski zahvat. 


Iste sam godine doživio nešto zanimljivo, što svjedoči o odnosu seljaka prema doktoru veterinaru i prema 
veterinarskome bolničaru. U jednome slavonskom selu podno planine Dilj po tadašnjem sam običaju kastrirao 
krmače. Bilo je oko 50 pacijenata, što je značilo razmjerno mnogo posla. Došao sam fijakerom sa svojim iskusnim 
veterinarskim bolničarom. Obojica samo radeći imali bijele kute. Bolničar je pripremao krmače za kastraciju (vezao 
je u položaj, brijao mjesta operacije, dezinficirao i cijepio protiv tetanusa). Osim toga davao je upute za držanje i 
postupak s pacijentom. Radilo se na četirima daskama za kastraciju, a to je obično bila stranica seljačkih kola. Ja 
sam obavljao kastraciju i šivao rane. Bolničar je bio mlad, energičan i vrijedan. Određivao je što će raditi vlasnici 
i njegovi pomoćnici te pazio da se pacijent pri završetku kastracije uredno oslobodi i pusti. Zapazio sam da se 
seljaci različito odnose prema bolničaru i prema meni, veterinaru, onom koji je naplaćivao uslugu i upravljao 
poslom. Seljaci su se bolničaru obraćali s “doktore", bez šale, a meni su se obraćali s “majstore*. 


Pitao sam seljake da mi objasne razliku. Obojica imamo bijele kute, rekli su, ali ja sam bio stariji, osim 
toga po njihovu je mišljenju “majstor? onaj kojega se više sluša, jer majstor radi i odgovara za posao. 


Još je dosta takvih zanimljivosti koje svjedoče o međuljudskim odnosima, uvriježenim načinima ophođenja 
koje su ljudi donijeli iz Vojne krajine, njezine civilne uprave na granici s Turskom i iz europskih ratova. 


Život i običaji na području Slavonije bili su u mnogo čemu osobiti i zanimljivi. 

MESNA INDUSTRIJA “GAVRILOVIĆ", PETRINJA, 1963. - 1974. 


VETERINARI U MESNOJ INDUSTRIJI U SOCIJALISTIČKOME 
DRUŠTVENOM UREĐENJU 


Uvodno je važno napomenuti da je u razdoblju 1963. - 1974. godine sve što je imalo veze s gospodarstvom 
u društvenome sektoru planirala Partija. Proizvodnja se nije mogla razvijati bez odobrenja i smjernica KP-a. 


Nakon šest godina rada na PD-u “Đakovo? novi izazov za mene stigao je iz Mesne industrije “Gavrilović", 
g ga0 J J 
Petrinja, poznate po proizvodnji salame. U vrijeme moga dolaska u “Gavrilović" nije bilo dovoljno kvalitetnih 
P 8 J 
svinja za klanje i preradu za domaće tržište i izvoz. 


U srpnju 1963. počeo sam raditi u “Gavriloviću kao veterinar unaprjeđujući proizvodnju stoke za klanje 
i preradu mesa. Pojam “mesna industrija? stvoren je u socijalističkome sustavu, bez ikakvoga uporišta u teoriji o 
industrijskome poduzeću. 


Moj stručni i znanstveni rad u svezi s kvalitetom svinja u Đakovu i disertacija o utjecaju hranidbe i uzgoja 
na kvalitetu bekona 60-ih me je godina usmjerio na splet pitanja o kvaliteti svinja namijenjenih klaonicama i 
preradama mesa. Upoznao sam generalnoga direktora “Gavrilovića" Paju Manojlovića i direktora nabave dipl. 
oec. Dragu Šriglića, koji su kupovali svinje za klanje od PD-a “Đakovo". Oni su zapazili dobru kvalitetu i moj 
rad. Ubrzo su mi ponudili da se angažiram u Gavrilovićevoj Službi za sirovine koja je imala dugoročnu zadaću 
da, na prvome mjestu, osigura dovoljno mesa “za narod i radničku klasu, a potom i za izvoz. 


Tada je moj posao na PD-u “Đakovo već postao rutinski, jednoličan. Nakon odlaska ing. Matkovića 
na čelo PD-a došli su stručnjaci koji su slijedili partijske upute, nisu shvaćali bit modernoga pristupa razvoju 
stočarstva i ulogu veterinara na velikim imanjima, zanemarujući pritom i suradnju između struka. 


Razvitkom poljoprivrede bavili su se “tehnolozi ratari". Moj način rada i nastojanja da unaprijedim 
kvalitetu svinja namijenjenih za klanje nisu uvijek nailazili na razumijevanje. Stočarstvo je došlo u drugi plan. 
Agronome koji su upravljali pogonima smetalo je što se veterinari “miješaju? u tehnologiju stočarstva. No tada 
su već početni problemi đakovačkoga stočarstva bili riješeni i postignut je značajan napredak, za što su u prvome 
redu zaslužni veterinari. 


Položaj veterinara u poljoprivrednim poduzećima u to je doba bio donekle dobro riješen. Veterinari su, 
kao namještenici državnih poljoprivrednih dobara i zadruga, mogli obavljati sve poslove po Zakonu o suzbijanju 
stočnih zaraza. Morali su, kao i veterinari u stanicama, voditi ambulantne protokole i slari mjesečne izvještaje 
republičkoj i kotarskoj veterinarskoj upravi i inspekciji. Nisu imali pravo pružati usluge privatnim poljoprivred- 
nim gospodarstvima. Tako su se veterinari PD-a donekle izjednačili s kolegama iz veterinarskih stanica i postali 
odgovorni u skladu s veterinarskim propisima. Na PD-ima su stvorene veterinarske jedinice. Veterinari su imali 
plaće u visini stručnjaka s PD-a, imali su i određene dodatke i stimulacije, ovisno o uvjetima i razumijevanju 
uprave PD-a. 

U “Gavriloviću* sam počeo raditi u srpnju 1963. godine. Prethodno su me dvije odine nagovarali da 
PI) g je & & 
prijeđem u Mesnu industriju. Mojega je strica dr. Zvonimira Benčevića, tada direktora Državne pastuharne, od- 
lazak toliko povrijedio da nije htio sa mnom niti razgovarati. Rekao je: “Ti si otišao u mesare, a ja sam želio da 
P J J ja ] ] 
preuzmeš Selekcijski centar i Pastuharnu*. To sam tada prvi put čuo. Zbog prelaska u “Gavrilović" stric me nije 
predložio za odlazak u SAD s 10 kobila i pastuhom lipicancem, koje je kupio čelični magnat iz Chicaga nakon 
što je odgledao Disneyjev film “Priča o bijelom pastuhu". Tražio se domaći stručnjak da na imanju magnata 
u SAD-u organizira uzgoj lipicanaca i treninge za vožnju i jahanje. Tako mi je propala prva životna prilika za 
8 BOJ 8 Ju Lj J je p P 
odlazak u Ameriku. 

“Mesar" sam postao preselivši se u Petrinju u srpnju 1963. godine, bez suprugina oduševljenja. Oprostio 
sam se s mnogim prijateljima i Slavonijom te dobio mjesto u Sirovinskoj službi “Gavrilovića?, čiji je direktor bio 
diplomirani ekonomist Drago Štiglić, zainteresiran za rješavanje problema sirovinske osnove “Gavrilovića?. 

g & J Je Pp 


1963. - 1974. godine u Hrvatskoj su se gradile velike “industrijske" stočne farme. “Gavrilović? je u proiz- 
vodnji slijedio tradiciju, ali je izgradio novu klaonicu i preradu mesa izvan Petrinje. “Gavrilović nije imao sklonosti 
za izgradnju vlastitih velikih farmi kakve je imalo npr. “Sljeme? niti takvu vlastitu dugoročnu politiku razvoja 
sirovinske osnove. Za to nije imao ni organizaciju ni kadrove. Prevladavala je kupnja od poznatih proizvođača 
na području Slavonije, Vojvodine i na sajmovima. 


Treba se prisjetiti da su tada “Gavrilović? vodili njegovi stari “majstori“, a radnika i namještenika bilo je 
500. Nekoliko mladih ekonomista radilo je u prodaji i izvozu mesa i mesnih proizvoda. 1963. godine u radni je 
odnos primljeno 5 mladih veterinara i isto toliko agronoma koji su učinili prve korake k unaprjeđivanju sirovin- 
ske osnove “Gavrilovića? i mesne industrije. To su bili Ivo Šimac, Vlado i Silva Car, Zvonko Rudelić i ja, te Ivo 
Gršković, Željko Kovač, Ivo Majerić, Luka Biondić, agronomi. Veterinari su otada postupno preuzeli rukovođenje 
klaonicom i preradom mesa. Dr. Volović bio je glavni veterinarski inspektor i najodgovorniji za ispravnost mesa 
i mesnih proizvoda. 


Kvalitetnih svinja za klanje i svinjetine tada nije bilo mnogo, a prodati se moglo gotovo sve po dobroj cijeni. 
Europa se još uvijek sjećala rata i gladi. Otvorilo se prvo i vrlo zanimljivo tržište za baby-beef u Velikoj Britaniji 
i Italiji, rastao je izvoz konzervi šunke u SAD te izvoz mesa za opskrbu američke vojske u Europi. Zbog toga je 
bilo u Hrvatskoj zabranjeno klanje sisajuće teladi. Uvedene su premije za uzgoj teladi za tov, koju su preuzimale 
velike farme i poljodobra u Vojvodini, Slavoniji i Srbiji i tovile do klanja. Ponuda teladi na sajmovima bila je 
velika, ali su učestali bili i prosvjedi seljaka jer nitko nije smio kupovati telad za klanje kao do tada. 


Početni problem s kojim sam se susreo bila je organizacija uzgoja teladi za “bijelo meso" u kooperaciji. 
Zadaća je bila prihvat od seljaka otkupljene sisajuće teladi i uzgoj do težine 400 - 500 kg. Taj problem nije bio 
organizacijski i procesno riješen u prvoj fazi nakon otkupa i u fazi uzgoja i tova. Glavna su rješenja obuhvaćala 
prihvat teladi sa sajmova poštovanjem zabrane klanja, a potom prijevod teladi u preživače i intenzivnu fazu 
tova za baby-beef. Moglo se dobro iskoristiti visoke premije i povoljne kredite za uzgoj teladi otkupljene na 
sajmovima. 


KOOPERACIJA SA SELJAČKIM GOSPODARSTVIMA 


Moja iskustva s teškoćama prilikom prihvaćanja teladi sa sajmova na PD-u “Đakovo? tada su se pokazala 
korisnim. Predložio sam rukovodstvu “Gavrilovića? da telad iz otkupa na sajmovima u manjim skupinama (10 
- 15) prihvate seljaci iz okolice Petrinje, tamo ih pretvore u preživače te da se, kada dosegnu težinu oko 180 kg, 
prodaju tovljačima ili se ugovara uslužni tov na farmama u Slavoniji i Vojvodini. 


Tako je započela prva “kooperacija" uslužnoga tova u selima Brest i Mala Gorica koju sam sam osmislio. 
Mene je, dok sam obilazio seljake, gotovo svakodnevno pratio generalni direktor Manojlović i direktor Sirovin- 
skoga sektora i nabave Drago Štiglić. Direktor Manojlović poznavao je sve seljake iz toga kraja. Bio je i političar 
pa je podupirao želju da se nešto stvori u tome kraju. Bilo je pomalo i straha da se ne učini “politička" greška. 
Ne mogu zaboraviti da sam i sam pomalo imao respekta prema protivnicima seljaka i borcima za socijalizam i 
njihovim parolama protiv stvaranja “kulaka". Ipak se nisu usudili u izravni, veći napad na direktora. Tada mi je 
direktor Manojlović rekao: “Ti samo dobro i mirno radi dalje. Nitko ti ništa ne može i ne smije te ometati. Mi 
stojimo uz tebe. Pazi da ne pogriješiš u bitnim stvarima fabrike i proizvodnje." Danas je teško razumjeti da je, 
unatoč prijetnjama, ostvareno takvo povjerenje. Ipak se nisam uvijek osjećao ugodno. 'Iri nova mlada veterinara 
zdušno su mi pomagali u kooperacijskome uzgoju teladi kod seljaka i tovu teladi, koji je otada skokovito napre- 

dovao. To su bili doktori veterinarske medicine A. Krotin, V. Ditrich i B. Miočinović. Sustav uzgoja i tova teladi 
iz “Gavrilovića? proširen je na područje Hrvatske prije svih uz pomoć Poslovne zajednice veterinarskih stanica, a 
taj su velik posao obavljale veterinarske stanice. U početku je sredstva ulagao “Gavrilović", potom su potpisivani 
ugovori s “Gavrilovićem? i naposljetku su veterinarske stanice obavljale poslove samostalno. Čitav je sustav bio 
poznat kao “Gavrilovićev". Tada se pojedinci koji su posao započeli, osobito oni koji nisu bili članovi KP-a, nisu 
ni spominjali kao organizatori. 

“Gavrilovićev" kooperantski sustav tova teladi obišli su najprije veterinari iz Hrvatske, a potom mnogi 
stručnjaci iz poljoprivrednih zadruga i poduzeća iz cijele Jugoslavije. Širio se ugled “Gavrilovića". Moji suradnici 
i ja održali smo niz predavanja i seminara i u Vojvodini, Srbiji i Bosni i Hercegovini. 

Organizacija i postupci uzgoja i hranidbe opisani su u “Instruktoru“, god. VIII, 13, Zagreb, 20. 5. 1964. 
(časopis za kadrove u poljoprivredi, šumarstvu i prehrambenoj industriji). 


Istodobno sam za nizozemsku tvrtku “Wessannens" organizirao tov teladi (dijelom kupljene na saj- 
movima) za bijelo meso. Otkupljena sisajuća telad u posebnim se boksovima, koje je načinila “Gavrilovićeva? 
Služba održavanja, kod seljaka tovila napajanjem posebnom smjesom, zamjenicom mlijeka. I taj je posao dobro 
započeo, prva utovljena telad u težini oko 180 kg zaklana je i obrađena u klaonici “Gavrilović? te izvezena u 
Italiju. Međutim tov za bijelo meso ubrzo je prestao zbog teškoća u nabavi zamjenica za mlijeko za tov i zbog 
neustaljene ponude većih količina zaklane teladi. 


Odmah nakon prvih uspjeha s uzgojem teladi započelo se i s proizvodnjom svinja za klanje u kooperaciji jer 
su one bile najvažnija sirovina Mesne industrije “Gavrilović". Kada smo započeli širiti proizvodnju “Gavrilovića? 
na selo, otvoreno je pitanje odnosa sa seljacima i mogućega bogaćenja pojedinih seljaka. No svinje neprekidno i 
u većemu broju tada još nije moglo proizvoditi svako gospodarstvo. 


Odabirali smo naprednija gospodarstva, koja su mogla jamčiti da će uredno izvršavati poslove. Time 
se ponovno postavilo pitanje položaja seljaka u socijalističkome sustavu. Ostala je parola “svi jednako". Slična 
pitanja počela su se postavljati i u partijskim komitetima u Petrinji i okolici. Postavljalo se pitanje zašto smo 
proizvodnju prvo ostvarili u hrvatskim selima kada to treba “ravnopravno" uvoditi na čitavome području i u sva 
seljačka gospodarstva. 


Nakon dugoga razmišljanja o tome kako politički riješiti problem, smislio sam jednu tezu, “originalno 
socijalističku“: svako seljačko gospodarstvo u državi posjeduje kvalificiranu radnu snagu, zemlju za proizvodnju 
hrane i objekte za stočarstvo. Potrebno je samo to seljačko gospodarstvo organizirati i nadzirati kao proizvodnu 
jedinicu mesne industrije, dakle industrije kojom rukovodi radnička klasa, koja bi usmjeravala seljačka gospodarstva 
proizvodnjom prema socijalizmu. Ta je teza brzo zaboravljena kada se počelo zarađivati mnogo novca. 


Postupno su padale političke zaprjeke jer su mnogi važni drugovi bili iz okolnih banijskih sela, koja su 
od kooperacije imala velike koristi. Političari su si počeli pripisivati glavne zasluge za uspjeh kooperacije, a svoje 
su “drugove" postavljali na glavna upravna mjesta. Tada se “zaboravilo" tko je i kako pokrenuo kooperacijsku 
proizvodnju. Tako je prošao moj “obrat? socijalizma u selu. 


Novopostavljeni rukovoditelji međutim poslije nisu znali i mogli smišljeno razvijati i prilagođavati koope- 
raciju dinamičnome okružju tržišnoga gospodarstva. Taj veliki obrat koji se zbio na poljoprivrednim gospodar- 
stvima i na selu tijekom 70-ih godina prošloga stoljeća još uvijek nije u nas gospodarski i znanstveno obrađen i 
iskorišten. On je u početku imao glavne odlike danskoga modela tržišnoga stočarstva, koji je bilo moguće dalje 
prilagođavati i razvijati. 

Poslovno udruženje veterinarskih stanica, u početku uz podršku “Gavrilovića", a poslije samo, u cijelome 
tom procesu nametnulo se kao glavni nosilac novoga gospodarskoga pristupa stočarstvu na selu. Iskorišteni su 
sadržaji multidisciplinarnoga studija veterine. Postignut je značajan uspjeh u razvoju stočarstva na selu jer su se 
proizvodni učinci udvostručili. Tomu su pridonijeli i veterinari, osobito u suradnji s Veterinarijom. Budući da su 
kooperacijom počela u sela ulaziti značajna sredstva, otvorilo se i tržište za seljačka gospodarstva. Stočarski i gos- 
podarski razvoj seljačkih gospodarstava takvih razmjera u socijalizmu je bilo doista teško očekivati. Pri ostvarenju 
ideje o kooperaciji značajno su mi pripomogla iskustva s PD-a “Đakovo" u svezi s organizacijom, hranidbom, 
higijensko-sanitarnim uvjetima uzgoja te zaštitom zdravlja teladi i svinja za mesnu industriju (tržište) u seljačkim 
gospodarstvima. “Gavrilović je bio sigurno tržište i izvor potrebnih sredstava za rad na selu. Nove su kolege 
radeći na selu morali strogo poštovati pravila rada i stege, ali iznad svega su morali poštivati ugovore. Razvoj 
kooperacije na selu neprekidno je pratio i pomagao generalni direktor “Gavrilovića" Manojlović. 

STUDIJSKI BORAVAK U DANSKOJ 


1965. godine bio sam na tromjesečnome usavršavanju u Danskoj, na znamenitome “Landskonomisk Fer- 
sogs Laboratorium" u Kopenhagenu. Institut je vodio prof. dr. sc. Hjalmar Clausen, a u njemu su radili poznati 
stočarski stručnjaci. Vrhunskim genetičkim istraživanjima ondje je stvorena danska svinja i udareni su temelji 
moderne hranidbe. Osim toga bili su zanimljivi odjeli koji su stvarani 44 hoc, po potrebi, s timovima stručnjaka, 
a prestajali bi raditi podnošenjem izvještaja o rezultatima rada. 


Doček je, budući da sam sim došao u Institut, bio odmjeren, pomalo hladan i uljudan. Profesor Clausen 
objasnio mi je: “Prije vas ovdje su bili mnogi Jugoslaveni. Sjedili su u sobama, nisu znali jezike, hodali po gradu 
i čekali da im prođe vrijeme. Vama su na raspolaganju voditelji pojedinih dijelova, grana i skupina. Dogovorite 
se s njima oko onoga što želite i, ako je potrebno, izvolite se javiti meni. Dobro došli i izvolite!? Situacija mi je 
bila jasna jer sam znao na koji su način odabirani jugoslavenski “stručnjaci“ za specijalizaciju u inozemstvu. 


Već sam imao iskustvo sa studijskim putovanjem, jer sam 1961. godine boravio u Velikoj Britaniji. Društvo 
su mi tada činili “zaslužni drugovi", većinom iz južnih republika. Pazili su na to da slučajno ne osramotim Ju- 
goslaviju. Jezik nisu znali, ali su tražili da im prevodim dok se oni cjenkaju po trgovinama. Tada sam intenzivno 
učio engleski. 

Jezici su mi bili omiljena zabava. U roditeljskoj se kući govorilo njemački i francuski. Otac je završio eks- 
portnu akademiju u Beču i boravio na praksi u Parizu, a mati pohađala internat u Švicarskoj. U mojoj rodnoj 
kući okupljale su se brodske dame jedanput tjedno i razgovarale na francuskome, bio je to svojevrstan Circle 
francais. U gimnaziji sam, uz grčki i latinski, učio talijanski i poslije ruski. 

Cijenjenome profesoru Clausenu odgovorio sam: “Poštovani, do sada smo razgovarali na engleskome, 
priznajem da nisam perfektan, iako sam Vas dobro razumio. Možemo, nešto bolje, razgovarati na njemačkome, 
jezikom koji Danci ne vole previše. Talijanski mi je vrlo drag, kao i francuski, koji se u mojoj rodnoj kući često 
rabio. Išao sam u klasičnu gimnaziju pa mi latinski stručni termini ne čine teškoće, ali ja čekam i da malo razgo- 
varamo na ruskome." Profesor je shvatio šalu i počeo se smijati. Nakon nekoliko dana pozvao je mene i sve svoje 
suradnike na večeru u svoj dom. Tako su mi se, šalom, otvorila sva vrata Instituta pa sam ga dobro upoznao i 
iskoristio njegove prednosti. Omogućili su mi da se upoznam sa svim fazama rada testne stanice u klaonici, od 
dovoza svinja za klanje iz seljačkih gospodarstava do linije klanja. Posjetio sam i kafileriju, a nekoliko sam dana 
proveo prateći rad veterinara u privatnoj praksi. Posjetio sam kooperativne centrale Instituta za istraživanje probave 
preživača, sudjelovao na godišnjoj skupštini proizvođača svinja i pregledao sve muzeje Kopenhagena. Inače sam 
večeri provodio najčešće u međunarodnome studentskom centru, većinom s crncima. 


Tijekom ta tri mjeseca razgovarajući s prof. Clausenom dobio sam odgovore na mnoga pitanja. Možda 
ih nisam, po svome tadašnjem znanju i informiranosti dobro postavljao, ali ostao mi je dojam da su djelatnici 
Instituta s profesorom na čelu stručnjaci sa sveobuhvatnim teorijskim i praktičnim znanjem. Nije bilo bezveznoga 
pričanja i naklapanja. 

Govorio sam i o svojim iskustavima na PD-u “Jelas polje" i na PD-u “Dakovo", iznio neka svoja mišljenja, 
ali znanstvenih potvrda za mnogo toga nisam imao. S druge strane, sve o čemu su oni meni govorili, mogli su 
dokumentirati, znanstveno dokazati. Tada sam uvidio da moja rješenja i iskustvo nemaju vjerodostojnu podlogu, pa 
više nikada nisam ni sebi ni drugima svoja iskustva priznao kao činjenicu, već kao posljedicu danih okolnosti. 


Profesor i suradnici začudili su se čuvši da je veterinar u istočnoj zemlji izradio disertaciju o utjecaju 
načina hranidbe i uzgoja na kvalitetu bekona. Prilikom izrade disertacije proučio sam i dio danske literature, pa 
su me primili u ravnopravnu raspravu, a ja sam dobro pazio na to da više ne ustvrdim nešto što nisam mogao 
znanstveno potvrditi. To je u nas tada, posebno kod političara, bio običaj. 


Često se raspravljalo o poljoprivredi u socijalističkim i kapitalističkim zemljama. Oni su znali da sovjetski 
socijalizam morati propasti, kao što su znali, prilikom Hitlerova dolaska na vlast, da će i nacizam nužno propasti. 
Iznenadilo ih je usmjerenje na seljačku proizvodnju u Jugoslaviji. Ja sam u “Gavriloviću? bio začetnik ideje o 
kooperacijskome uzgoju stoke, prije svega radi konkurencije Danskoj na europskome i američkome tržištu. Uočio 
sam da su se oni tim pitanjima intenzivno bavili i analizirali ih sa svih stajališta. Od “socijalističke" definicije 
kooperacije nisam se udaljio, ali sam shvatio da sustav kooperacije mora imati svoju razvojnu osnovu i mora biti 
poduprt znanstvenim snagama. To je moguće ostvariti samo u državi, kakva je Danska, koja može koordinirati 
razvoj poljoprivrede. 

Kako su u nas poljoprivredom i gospodarstvom upravljali samo “odani" komunisti, koji nisu znali niti 
smjeli raspravljati o onomu što su odredili Tito i Partija, puni tržišni zamah kooperacija nije mogla dostići. 

Upoznao sam danski sustav proizvodnih i vlasničkih odnosa i prava u poljoprivredi, naročito ulogu i 
odgovornost države u kompleksu stočarstva. U stočarstvu je subjekt bilo poljoprivredno gospodarstvo, odnosno 
farmeri, koji su bili usko vezani uz tržište zadružnim klaonicama i mljekarama. One su morale preuzimati sve 
svinje, goveda i mlijeko u državi. Svi čimbenici u krugu od proizvodnje do tržišta imali su točno definirana 
prava i obveze, a iza njih je stajala država. Podatci o proizvodnim učincima i raspodjeli prihoda bili su dostupni 
svakome pojedincu, kao i udrugama proizvođača. Na moje pitanje ima li u tome krugu prijevara, samo su me 


čudno pogledali. 


Tako utemeljen sustav omogućavao je neprekidan i usklađen razvoj i rast danskoga gospodarstva. Odgovor- 
nost pojedinaca za rad i proizvodne rezultate bila je velika, a sve se moglo lako provjeriti. U takvim bi uvjetima 
i naš “socijalistički? seljak mogao napredovati, mislio sam. 


Uvjerio sam se također da studij veterine u Zagrebu tada nije zaostajao za ostalim europskim studijima. U 
to sam se uvjerio i uspoređujući svoje znanje sa znanjem kolega u Velikoj Britaniji 1961. godine. 


Studij veterine u Zagrebu, zbog svoje multidisciplinarnosti i intenziteta, bio je čak na višoj razini! Moja 
iskustva u stočarstvu i veterini bila su za Dance, kao i za Engleze, nedostižna, jer je u kapitalističkoj Danskoj 
dominirala odgovornost vlasnika, a ne ideološki indoktrinirana moć političara, odnosno članova Partije. Poslije 
sam shvatio zašto nigdje u svijetu nije bilo toliko problema u stočarstvu koliko su ih stvorili naši komunisti i 
nigdje nije bilo toliko odgovornosti i multidisciplinarne veterinarske prakse kao u Jugoslaviji, tada još dubokome 
zaleđu boljševizma i socijalizma. 


Dancima nije bilo jasno zašto mi osnivamo velike farme za “industrijsku proizvodnju svinja. To su pitanje 
stalno postavljali. O tome sam višekratno raspravljao s prof. Clausenom. 


Zahvaljujući raspravama, kolege iz Instituta u Kopenhagenu zamolili su me da, u povodu umirovljenja i 
70. rođendana prof. Clausena, napišem prilog o problemima industrijske proizvodnje svinja za njegovu Svečanu 
spomen-knjigu. Osim mene još je pet stručnjaka iz svijeta u njoj objavilo svoje priloge. Pišući prilog, mnogo sam 
toga naučio. Bilo mi je žao što nisam mogao ići na svečanost prof. Clausena, na koju sam bio pozvan, a bila je 
to velika čast. Naime prilike su se u “Gavriloviću? komplicirale, promijenjen je generalni direktor, a problem je 
postalo i to što ja nisam htio ući u Partiju. 


Osim iskustva stečenoga u Danskoj, upoznao sam se i s nekim tehničkim finesama u seljačkim svinjogo- 
jstvima, koje sam, vrativši se u Petrinju, primijenio u proizvodnji na selu. Imali su Danci tada i izvanredno 
organiziranu službu skupljanja lešina, otpada i kafilerije. Nekoliko sam dana tada radio s privatnim veterinarima 
na terenu i u klaonici. 


Za boravka u Danskoj dobio sam poziv FAO-a da otputujem u Keniju i sudjelujem u pokušaju rješenja 
gospodarskih problema koji su nastali stoga što su bijelci morali napustiti svoje farme. Poziv je došao “Gavriloviću? 
preko Jugoslavenske ambasade, ali nije mogao čekati da se vratim iz Danske, pa sam tako ponovno propustio 
mogućnost da se “prodam" u svijet. 


Moje danske kolege agronome u Institutu zanimalo je kako je veterinar u socijalističkoj zemlji dobio dok- 
torsku titulu na temelju disertacije o utjecaju hranidbe svinja na kvalitetu bekona. To sam više puta neuspješno 
pokušao objasniti. Zbog te disertacije mene nisu gledali s podcjenjivanjem, jer su iz Jugoslavije na studij svi- 
njogojstva uglavnom dolazili agronomi s političkim kvalifikacijama. Oni nisu posjedovali znanja o bekonu u toj 
mjeri da se uključe u rad Instituta, niti su poznavali jezike, pa se nisu mogli ni sporazumijevati. Ja sam tu “famu? 
razložio kao slučajnost. 


Pošto sam se upoznao sa svim aspektima danskoga svinjogojstva, od farmi, pokusnih stanica, do linije 
klanja i kafilerije, oprostio sam se i vratio kući u Petrinju svojoj obitelji, koja mi je nedostajala. Stekao sam nove 
prijatelje i uspostavio trajnu vezu s Danskom. 


U Danskoj je tada radio moj kolega iz brodske gimanzije dr. sc. Ivan Katić. Oženio se veterinarkom 
Dankinjom koja je bila na praksi u Jugoslaviji, zaposlio se ondje i zasnovao obitelj. Stanovao je blizu Kopenha- 
gena, pa sam ga često posjećivao. Radio je na Veterinarskome fakultetu u Kopenhagenu, pokraj moga instituta. 
Poznati je stručnjak za povijest veterine. 


Tijekom tromjesečnoga boravka u Danskoj najteže je bilo subotom i nedjeljom, pa smo kolega Hrvoje 
Perić, dr. vet. med., iz Veterinarskoga instituta i ja stalno posjećivali Klub stranih studenata, gdje je bilo kave, 
čaja, stolnoga tenisa i mnogo crnaca. Prolutali smo cijeli Kopenhagen, razgledali smo većinu znamenitosti i 
posjetili brojne muzeje. Bilo je ugodno imati kolegu toliko prilagodljivoga. Stanovali sam zajedno kod jednoga 
kopenhaškog tramvajca. 

Iz Danske sam, na poziv tvrtke “Wessanens", otputovao na jedan tjedan u Nizozemsku. Tamo sam se up- 
oznao s njihovim načinom proizvodnje bekona, ali prije svega tova teladi za “bijelo meso". Bio sam impresioniran 
njihovom učinkovitom organizacijom, odgovornošću svakog pojedinca i neupitnom kvalificiranošću kadrova. 
Seljacima su bili osigurani svi uvjeti za namjensku proizvodnju, a nisu bili bolji i napredniji od nas. 

Za moga boravka u Danskoj uočio sam da su veterinari bili isključivo kliničari i bavili se zdravljem životinja, 
pa nije bilo niti jednoga uključenoga u stočarske i poljoprivredne djelatnosti, osim onih koji su se bavili nadzorom 
uginulih životinja u odjelu za seciranje kafilerije. Kafilerije su radile izvanredno: niti jedna životinja uginula u 
Danskoj nije mogla završiti nigdje drugdje osim u kafileriji pod nadzorom. 


Veterinari koji su se bavili stokom bili su vlasnici prakse i odlazili su liječiti životinje na poziv vlasnika. 


Nakon povratka u Petrinju sudjelovao sam u “Gavriloviću" u organizaciji proizvodnje svinja za klanje. 
Posebna pozornost posvećivala se pitanjima kvalitete svinjskog trupa na liniji klanja. Sudjelovao sam i u opsežnim 
istraživanjima izbora pasmine i kategorije svinja te njihova utjecaja na ekonomičnost proizvodnje i kvalitetu 
“Gavrilovićeve" salame. Prošao sam većinu banijskih sela i gospodarstava i upoznao ljude koji su prihvaćali 
kooperacijsku proizvodnju. Prije svega nastojao sam primijeniti neka danska procesna rješenja u kooperacijskome 
uzgoju krmača, što se pokazalo učinkovitim, iako je bilo dosta otpora pojedinačnome držanju krmača u bokso- 
vima. Održao sam niz stručnih predavanja i rasprava o sustavu proizvodnje svinja u Danskoj. 


SUSTAV ORGANIZACIJE “SELO-FARMA"? 


U to sam vrijeme nastojao stvoriti “zaokruženu" jedinicu proizvodnje tovljenika u selu Mala Gorica, tzv. 
“selo-farmu" (vidi literaturu). Selo je bilo organizirano kao svinjogojska farma. To se, međutim, nije svidjelo 
stručnjacima koji su vodili kooperaciju. Oni su samo obilazili sela, kupovali prasad, trgovali. Nisu željeli preuzeti 
odgovornost za proizvodnu jedinicu u okviru jednoga sela. 

Ti su ljudi imali uvijek neko svoje mišljenje, onemogućujući na taj način promjene u organizaciji proiz- 
vodnje, a bili su na visokim mjestima u Partiji. Razočarao sam se što nije prihvaćena moja zamisao o seljačkome 
gospodarstvu kao o samostalnoj organizacijskoj jedinici, koja bi zapravo predstavljala alternativu industrijskim 
farmama. 


Već se tada pokazalo da je studij agronomije usmjeren na “moderne tehnologije? radi postizanja visokih 
prinosa, a u puno manjoj mjeri na seosko poljoprivredno gospodarstvo. Na taj način mladi agronomi i veterinari 
nisu bili upoznati s mogućnostima razvoja sela i poljoprivrednih gospodarstava u vlasništvu seljaka te na rad na 
selu i u kooperaciji. 


“Gavrilovićeva" se kooperacija dolaskom mladih veterinara i agronoma stručno i organizacijski poboljšala. I 
izvan “Gavrilovića" u taj se posao uključio sve veći broj veterinara iz veterinarskih stanica i agronoma iz zadruga 
i poljoprivrednih stanica. 

S “Gavrilovićevom" kooperacijom upoznale su se brojne europske stočarske udruge i proizvođači, koji su 
potom u svojim zemljama primjenjivali temeljna načela te proizvodnje. Stočarska i poljoprivredna poduzeća u nas 
nisu se intenzivno bavila razvojem proizvodnje na selu zbog toga što poljoprivreda, stočarstvo, klaonice i tržište 
nisu bili podređeni razvoju i tržištu, jedino je to pošlo za rukom “Gavriloviću?. 


Poslovno udruženje veterinarskih stanica učinilo je mnogo u organizaciji stočarske proizvodnje. Ono je 
postalo glavnim čimbenikom u procesu proizvodnje svinja i junadi za klanje. U krugu veterinarskih i poljo- 
privrednih stanica nisam uspio organizirati nove proizvodne cjeline koje bi mogle trajno i samostalno djelovati 
na tržištu. Zbog velikoga priljeva sredstava namijenjenih tovu u kooperaciji počela je trka za novcem, otežan je 
razvoj reprodukcije i organizacija reprodukcijskoga stočarstva na selu. Novac od tova za “Gavrilovića? seljaci su 
najvećim trošili na kupnju traktora, vozila, bijele tehnike i gradnju kuća. Time se novac iz poljoprivrede prelio 
u industriju, trgovinu i poboljšanje standarda, a ne u reprodukciju stočarstva. 


POKUŠAJ STVARANJA VETERINARSKE GOSPODARSKE CJELINE 


Unatoč raspravama o novome ustroju, ni u veterinarskim krugovima nije bilo pretjeranoga elana da se 
nešto značajnije učini u svezi s tim. Mnogi su se naviknuli na “socijalističke uvjete proizvodnje, pa se nitko nije 
smatrao odgovornim za budućnost veterine. Razrješenje pitanja organizacije veterinara u stočarstvu (gospodarstvu) 

vidio sam u stvaranju specijaliziranih veterinarskih organizacija koje bi organizirale proizvodnju mesa i mlijeka 
za tržište. Prvo, budući da zdravstvenim djelovanjem pokrivaju dobar dio troškova organizacije svoga rada u 
stočarskoj proizvodnji, to bi bilo i najjeftinije rješenje. Drugo, neprekidno su u dodiru s proizvođačima. Treće, 
veterinarske organizacije i veterinari prisutni su čak i u manjim mjestima, do njih je uvijek lako doći. Četvrto, 
usluge organiziranja mogu ponuditi po optimalnim uvjetima. Peto, oni su zainteresirani da broj stoke bude što 
veći te da ona bude što zdravija i kvalitetnija jer je to i vrelo njihovih prihoda. Šesto, neizbježne su bile značajne 
gospodarske i tržišne promjene. 


Pokazalo se, međutim, da je vrlo teško usuglasiti veterinare i veterinarske organizacije glede programa 
zajedničkoga rada i razvoja jer su među njima postojale značajne razlike u položajima i prihodima, osim toga i 
veterinarske su stanice imale različite interese. Udruženje veterinarskih stanica i Veterinaria težili su brzoj i što 
većoj zaradi. Nije mogla biti stvorena čvrsta razvojna osnova veterinarstva, u skladu s kojom bi se mogla analizirati, 
pratiti i usavršavati struktura i djelovanje jedne složene veterinarsko-stočarske cjeline. : 


Osim toga teško je bilo povezati Veterinarski fakultet, Upravu za veterinarstvo, Institut i zavode. Za to je 
trebalo vremena jer gospodarski se socijalistički sustav raspadao, a moralo se očuvati osnovicu stočarske proizvodnje 
i položaj na tržištu. Otvoreno je pitanje spajanja veterinarske medicine i gospodarstva. 


Veterinaria, gospodarsko interesno udruženje veterinarskih stanica, organizirala je tov svinja i junadi i u 
tome je prednjačila. Gospodarsko je djelovanje proširila na poslovno i zemaljsko područje. Radila je kao trgovačka 
organizacija, posuđenim bankovnim sredstvima, s proizvođačima i klaonicama, a poslije se bavila i izvozom. No, 
s obzirom na gospodarske okolnosti, Veterinaria nije postala organizacija koja bi uspjela oblikovati programe, 
pratiti i upravljati razvitkom veterinarstva. 


Loša je organizacija tržišta prouzročila gospodarsku krizu, pa su se mišljenja stručnjaka unutar Veterinarije, 
Veterinarskoga fakulteta, veterinarske uprave, veterinara i stanica sve više razilazila. Trebalo je definirati nove 
odrednice djelovanja Veterinarije i veterinara izvan veterinarskomedicinskih okvira, no nije osmišljena multidis- 
ciplinarna osnovica koja bi to omogućila s obzirom na nove, tržišne uvjete gospodarskoga poslovanja. Uprava za 
veterinarstvo u tim pitanjima nije se opredijelila za ulogu veterinara u proizvodnji. Djelovanje Veterinarije izlazilo 
je iz njezinih okvira. Nakon 1991. godine Veterinaria je završila na tržištu kao poduzeće u rukama namještenika i 
šefova - vlasnika i naposljetku u stečaju. Stočarstvo se raspalo. Stvorena je Hrvatska veterinarska komora. Moralo 


se početi ispočetka. Pitanje je bilo kako? 


STVARANJE I UKIDANJE “GAVRILOVIĆEVA? RAZVOJNO-ISTRAŽIVAČKOGA 
SEKTORA 


Nakon povratka iz Danske određeno sam vrijeme radio u Sirovinskome sektoru, nastojeći unaprijediti 
kooperacijski uzgoj i tov svinja, koji me je uvijek zaokupljao, iako to nisu bili glavni poslovi kojima sam se bavio. 
Tu sam proizvodnju stalno pratio i širio u okviru “Gavrilovićevih" poslovnih partnera. 

Međutim kao “vrlo važna stručna osoba" proglašen sam “previše dragocjenim? da bih gubio vrijeme s 
kooperacijom. Postavljen sam za direktora novoga “Gavrilovićeva“ sektora za razvoj i istraživanje, koji je tek tre- 
balo formirati. Odjel kooperacije sa selom premješten je u Sektor poljoprivrede, direktor kojega je postao domaći 
čovjek, agronom, partijski član i bivši direktor državne poljoprivredne službe u općini Petrinja i u početku veliki 
protivnik kooperacije. 

U to su doba “razvojne službe u kombinatima bile mjesto za zaslužne kadrove, “drugove? bez kvalifikacija 
i znanja, koji su bili dobro plaćeni i na čijoj se izričitoj odgovornosti u pravilu rijetko kada inzistiralo, gdje su 
mogli bezbrižno dočekati umirovljenje. Neki su zlobnici takve sektore ili službe nazivali “grobljem slonova". 

Polazna definicija i program Razvojno-istraživačkoga sektora nisu postojali, pa sam morao Sektor ustrojiti i 
osmisliti mu program. Prema temeljnoj zamisli Sektor bi bio podijeljen na Odjel klanja i prerade mesa, Sirovin- 
ski, Marketinški, Investicijski odjel, Bakteriološki i kemijski laboratorij s kontrolom kvalitete. Bile su to ključne 
jedinice, a jedna je od zadaća bila nastavak projektiranja i izgradnje. 

U Sektor su među prvima primljeni ing. Ljubo Dazgić, iskusan agronom, izvrstan čovjek i stručnjak, i to u 
sirovinski dio, laboratoriji su bili popunjeni dobrim stručnjacima, kao i investicijska služba. Za klaonice i preradu 
odgovorni su bili Mirko Tarle, dr. vet. med., dr. sc. Đuro Roseg te dr. sc. Ignac Kulier, dr. vet. med. Osnovao 
sam stručnu knjižnicu i osigurao nabavu literature i svih stručnih časopisa iz područja higijene i prerade mesa, 

stočarstva i hranidbe stoke te opreme za mesne industrije. U knjižnici je radila gđa Vesna Juzbašić kao prevodilac 
za njemački i engleski te gda Vera kao knjižničar i daktilograf. 

Sektor je radio tako da je primao operativne zadaće iz operativnih odjela, a razvojne i organizacijske iz 
uprave te samostalno odabirao i izvještavao o zanimljivostima i novostima iz literature. Bio je središte u kojemu 
su se sastajali stručnjaci. Suradnja s rukovodiocima klaonice i prerade doktorima veterinarske medicine Ivom 
Šimcem, Vladimirom Carom i dr. sc. Mihajlom Volovićem bila je prijateljska i više nego korektna. Generalni 
direktor Živko Juzbašić i pomoćnik Drago Štiglić, dipl. oec., redovito su pozivali i dolazili na dogovor u Sektor 


za razvoj. “Gavrilović" je tada imao izvrsnu, iskusnu ekipu osvjedočenih stručnjaka veterinara. To je bilo vidljivo 
na razini SFRJ. 


Osnovan je i Znanstveni savjet “Gavrilovića na čijemu su čelu bili odabrani istaknuti profesori i stručnjaci 
iz SFRJ. Tajnik Savjeta bio je direktor Sektora dr. sc. K. Benčević. Obveza je bila organizirati sjednicu jedanput 
godišnje, skupiti i obraditi sve prijedloge i mišljenja desetak članova koja su se ticala klaoničke i stočarske prob- 
lematike. 

Već je tada “Gavrilović" imao pet veterinara koji su bili doktori znanosti ili magistri. Po tadašnjim propi- 
sima Sektor za istraživanje i razvoj ispunjavao je uvjet za registraciju kao “naučna organizacijska jedinica", koja 
se mogla koristiti nizom prednosti, npr. uvozom bez carine i poreza za uređenje i materijal, povoljnim kreditima 
i izravnom suradnjom s institucijama. 


Skupina veterinara iz “Gavrilovića" pokušala je s prof. dr. M. Francetićem, koji je vodio Zavod za higijenu i 
tehnologiju mesa, osnovati Hrvatski institut za tehnologiju mesa, jer su u Hrvatskoj bile brojne mesoprerađivačke 
industrije, a sva je znanost bila u Beogradu i Novome Sadu. No budući da Benčević, Šimac i Roseg nisu naišli 
na podršku, ideja je propala. 

Postupno su veterinari iz “Gavrilovićeve" organizacijske osnove zamijenjeni prehrambenim tehnolozima. 
U “Gavriloviću" je utemeljena i Tehnička mesarska škola. 1970. godine Sektor za istraživanje i razvoj prestao je 
s radom, tehnologiju prerade mesa i upravu škole preuzeli su profesori Prehrambeno-tehnološkoga fakulteta i 
Instituta. 


Veterinari iz Sektora za razvoj premješteni su u Sektor industrije i komercijale. Ing. Dazgić i ja premješteni 
smo u Sirovinski sektor. Knjižnica je preseljena u Tehničku školu, a laboratorij u industriju. Najveći dio vrijednih 
knjiga i časopisa tom je prilikom nestao. “Gavrilović" su već tada snašle brojne teškoće, a sindikati su prosvje- 
dovali. Jednom su prilikom došli pred vrata Sektora za razvoj bruseći noževe i vičući: “Dosta ste nam prodavali 
maglu. Pokažite znanje za pultom. Hoćemo plaću!" 


Dinamika razvoja “Gavrilovića" slojevita je. 1960-ih godina poslove su vodili i zadatke zadavali stari majs- 
tori. Ciljevi djelovanja i planovi daljnjega razvoja nisu bili jasno definirani, tako da je bilo teško pratiti suvremena 
kretanja u poljoprivredi i stočarstvu. Stoga se poslije uvijek činilo da nešto manjka ili je zastarjelo, posebice s 
obzirom na nova tehnološka i organizacijska dostignuća u svijetu. 


Problemi su stizali jedni druge. U “Gavriloviću? nije bilo iskustava u planiranju, kao ni kod angažiranih 
stručnjaka - tada većinom veterinara iz Jugoslavenskoga instituta za tehnologiju mesa u Beogradu. Na pitanje o 
ustroju buduće mesne industrije u početku gotovo nitko nije znao dati pravi odgovor. Svi su se zapravo učili. 


Mesna je industrija “Gavrilović? naposljetku, kada je već podignut kostur nove zgrade, zamišljena kao veliki 
kombinat. To znači da je imala društvenu zadaću nositelja razvoja poljoprivrede sisačko-banijskoga područja i 
razvoja mesne industrije (klanje goveda i svinja u velikom broju, obrada, prerada i prodaja mesa te izvoz mesnih 
proizvoda, ali bez konačnih količinskih i strukturnih odrednica). Programski sklad količina, strukture i tržišnih 
čimbenika nije postojao. Zbog toga je poslije stalno bilo manjka, viška, kvalitetu je bilo teško održati na istoj 
razini, a gotovo da nije postojala mogućnost racionalnoga odgovora na mnoga pitanja, i to u okviru dugoročnih 
prognoza. Sve meso i mesni proizvodi u početku su se dobro prodavali, nije ih bilo dovoljno, pa se o pristupu 
tržištu nije ozbiljno raspravljalo. To je, međutim, bila jedna od posljedica socijalističkoga gospodarskoga sustava. 
Time se u “Gavriloviću* u početku nije nitko studiozno bavio. Sagrađena je nova tvornica, klaonica i prerada 
1969. godine. Potom je ustanovljeno da su premalene. Neke su linije bile prekapacitirane, druge nedostatnoga 
kapaciteta, a problem se vratio u sirovinski dio, koji je morao nabaviti toliko kvalitetne sirovine da se osigura 
rad svih linija. To nije bilo moguće, pa se jedna vrsta sirovina gomilala, a druge je nedostajalo. Prodaja je tražila 
optimalan izbor između preko 200 vrsta mesa i mesnih proizvoda te ostvarenje što veće zarade. 

POKUŠAJI LINEARNOGA PROGRAMIRANJA PROIZVODNJE 


Nametnula se potreba optimiziranja strukture i količine postojećih sirovina, odnosno usklađivanja sadržaja 
tkiva svinja i goveda nakon klanja sa strukturom sadržaja i cijenom prosječnoga asortimana mesnih proizvoda. 
Već sam do tada imao niz radova koji su se bavili analizom sadržaja sirovinske osnove i odnosom tkiva zaklanih 
svinja i goveda. 

Upoznao sam profesora matematike gosp. Filipa Ćurića s Učiteljske akademije, vrhunskoga stručnjaka za 
programe. On je problem sagledao s gledišta linearnoga programa optimiranja. Postavio je matematički princip za 
optimum odnosa strukture i cijene sirovina sa strukturom i cijenom gotovih proizvoda te izračunao niz optimuma 
odnosa. Rezultati niza optimuma pokazali su da je stvaran optimum strukturno vrlo teško ostvariv. Optimum 
je tražio da se struktura sirovina značajno poboljša, a asortiman proizvoda promijeni toliko da je to bilo gotovo 
nemoguće ostvariti. Moglo se jedino s postojećom sirovinom od klanja svinja i goveda tražiti optimum sirovina. 
To nije bilo upitno jer je to prirodno uvjetovano. Međutim zaključak je stvorio dilemu jer dokazuje da se sirovina 
iz klaonice i prerada, s postojećom strukturom gotovih proizvoda, ne mogu optimirati u izvodivu cjelinu tako 
da neprekidno donose dobit. 


Time su potvrđena europska iskustva kako klaonica i prerada mesa ne spadaju pod isti krov, nisu jedna 
cjelovita linija, jer se teško mogu strukturno i količinski trajno povezati. Osim toga pojam “mesna industrija? 
smišljen je u razdoblju socijalizma, i u sebi uključuje niz djelatnosti koje po zakonima tržišnoga gospodarstvu 
ne spadaju u jedinstvenu cjelinu. Iaj je pojam nastao pogrešnim prijevodom s engleskoga. Naime u SAD-u 
“meat industry" označava proizvodnju mesa, a ne mesnu industriju. Na Zapadu su klaonice dio proizvodnje 
mesa, stočarstva, završni proces u kojemu meso postaje roba. Prema tome “proizvodnja mesa počinje odabirom 
rasplodnjaka i proizvodnjom stočne hrane, a završava klanjem stoke". 


Prerađivači mesa kupuju meso na tržištu, od klaonica, u skladu s potrebama, zato prerada mesa ne spada 
u proizvodne djelatnosti, već u djelatnost koja proizvedeno meso oblikuje za potrošnju, odnosno u prerađivačku 
djelatnost u okviru tržišta. 


Zaključak je istraživanja bio da prerada u “Gavriloviću? treba odgovarajuću količinu različitih vrsta mesa 
za pojedine proizvode, koju ne može dobiti od klanja u vlastitoj klaonici, nego je mora kupiti na tržištu. Taj su 
problem europske zemlje riješile podjelom područja rada i prodajom mesa na veletržnicama i tržnicama. Država 
to podupire upravo otvaranjem veletržnica koje ujednačavaju ponudu i potražnju te se brine za sve čimbnike u 
lancu od polja do tržišta. Tu osobitost u Europi i SAD-u naši “stručnjaci“ turisti nisu uočili i smatrali bitnom, 
pa su pozornost obraćali samo na tehnologiju prerade, a ne granu u cjelini. Prilike da se problem riješi bilo je 
u početcima. 

1970. godine održan je Svjetski kongres o higijeni i tehnologiji mesa u Helsinkiju. Kolega Šimac i ja bili 
smo dio desetočlane skupine stručnjaka iz Jugoslavije koji su nazočili kongresu. Organizatori putovanja i boravka 
bili su kolege iz Jugoslavenskoga instituta za tehnologiju mesa iz Beograda. 


Putovalo se zrakoplovom do Stockholma, zatim dva dana brodom do Finske, niz fjordove, po divnome 
vremenu i u ugodnome društvu. Iz Helsinkija sam posebno zapamtio izlete brodom po jezerima, svečanost s 
juncem na ražnju i poseban ugođaj za koji je zaslužan dr. sc. Remigije Karakaš, moj prijatelj iz Broda, sa studija 
i vojske. Radio je u “Belju", a poslije je bio direktor Instituta za tehnologiju mesa u Novome Sadu. Dok je bio 
tehnički direktor Mesne industrije “Belje", pomagao mi je prilikom izrade disertacije u dijelu koji se odnosio na 
klaonice i laboratorijsku dijagnostiku. Umro je mlad, naglo, od slabosti srca. Bio je odličan glazbenik, a zapamćen 
je i po veterinarskim zabavama u organizaciji Društva veterinara Siska i Petrinje. Ja ga se posebno rado sjećam 
jer je 1951. godine na mome bračnom putovanju na Bled, svirajući u baru s dobrim glazbenicima, jednu pjesmu 
posvetio supruzi i meni. 


Kući smo krenuli vlakom od Helsinkija do Lenjingrada. Nakon dvodnevnoga puta vlakom do Moskve 
ondje smo bili gosti Saveznoga instituta za tehnologiju mesa. Teško je nabrojiti sve što su nam pripremili. Bili su 
iznimno kolegijalni. Kući smo putovali dva dana vlakom. Ja i kolega Šimac bili smo u kupeu s dva kreveta. 


1971. godine prigodom neke stručne razmjene pozvan sam u Rumunjsku. Otputovao sam autom s obitelji. 
Ugostio nas je bračni par agronoma s razmjene, koji nam je pokazao ljepote Crnoga mora i planina. Vidjeli smo 
i svinjogojsku farmu kapaciteta 400.000 tovljenika godišnje, koju su projektirali Talijani. Staze na farmi bile 
su obrubljene stotinama bokora ruža. Farma je dobro poslovala najviše stoga što su namještenici prekoplansku 
proizvodnju mogli slobodno razmjenjivati s industrijom odjeće, obuće, namještaja i slično. U najljepšemu sjećanju 
ostala nam je delta Dunava. Svi smo bili oduševljeni. Najviše me iznenadilo to što su Rumunji sagradili nekoliko 

svinjogojskih farmi kapaciteta 400.00 svinja godišnje i započeli graditi kompleks za milijun svinja godišnje. Or- 
padne vode nisu riješili. Obišao sam mesnu industriju, tvornicu salame i Bukurešt. Nakon povratka gledali smo 
slajdove i dugo prepričavali doživljaje i dojmove. 

Kao voditelj Razvojno-istraživačkoga sektora poticao sam izobrazbu mladih stručnjaka početnika. Od 
Kadrovskoga odjela preuzimao ih je moj sektor. Dobili su voditelja, mentora, morali su proći 12-mjesečni pro- 
gram osposobljavanja za predviđeno radno mjesto. Određene su im bile konzultacije i nador rukovodilaca. Na 
kraju pripravničkoga razdoblja morali su izraditi završni stručni rad i obrazložiti ga pred stručnom komisijom. 
Svi su naši “stažisti" postali odlični voditelji poizvodnje, pa su, nakon krize u “Gavriloviću? i moga odlaska, našli 
dobra nova radna mjesta. 


SVIND (kratica za svinjogojsku industriju). Osnovao ga je i vodio prof. dr. sc. Sviben, a ja sam prvih neko- 
liko godina bio predsjedajući. Koristio sam se vezama u svijetu koje sam stekao zahvaljujući radu u “Gavriloviću". 
Okupljen je velik broj stručnjaka agronoma i veterinara. Raspravljalo o kooperaciji, razvojnoj perspektivi i rezul- 
tatima na selu. No prof. dr. Sviben postupno se više "zagrijao" za “industrijsku? proizvodnju svinja i počeo raditi 


projekte za farme kapaciteta 500.000 svinja godišnje, a kooperaciju zanemario. Ja sam ubrzo napustio “Gavrilović? 
i nisam više radio za SVIND. 


ODLAZAK IZ “GAVRILOVIĆA? 


1970. - 1973. godine jačala je kriza socijalističkoga gospodarskog sustava, koji nije imao oslonca u potrošnji 
i tržištu. Stanje je svakim danom postajalo sve turbulentnije, a u teškoćama se našla i jugoslavenska mesna in- 
dustrija. Bilo je problema s plasmanom mesa na tržište, s plaćanjem dobavljačima, koji su u lancu proizvodnje 
trpjeli sve veće gubitke. Razvijene su zemlje, dotadašnji kupci, već uravnotežile vlastitu proizvodnju i dobavu 
mesa, mlijeka i svih vrsta hrane na tržištu u sustavu vlastite poljoprivrede, a standardima kvalitete izbalansirale 
su ponudu i potražnju. 


Socijalistički sustav u Jugoslaviji nije mogao brzo uskladiti organizaciju proizvodnje mesa za domaće tržište i 
izvoz. Gospodarski su se problemi brzo pretvorili u političke, a bilo je i međunacionalnih sukoba. U “Gavriloviću“ 
su postupno prevladali režimski kadrovi i sindikalisti s nepritajenim srpskim naglaskom u političkim ambicijama. 
Došlo je do sudara Milutina Baltića i Živka Juzbašića. Pritom je najviše stradala struka jer su, u političkim bor- 
bama, na vlast došle neznalice koji su branili socijalističke stečevine. 


Razvojna istraživanja o optimiranju količine i strukture proizvoda i sirovina te raščlanjenje pojma “mesna 
industrija" poslužili su mi kao dobar temelj za prosudbu budućnosti klaoničke i mesoprerađivačke industrije i 
niza čimbenika koji utječu na njihov razvoj. Razložno sam to nastojao obrazložiti vodstvu “Gavrilovića", opi- 
jenom vlastitom političkom veličinom. Činjenice kojima sam se pokušao suprotstaviti nerealnim gledištima, kao 
izvanpartijac i Hrvat, zanemarene su. Nadjačala su nadmetanja za položaje. Osim toga moje su prognoze tada 
već bile poprilično “crne? i kao takve nisu bile su suglasju s razmišljanjima političkih čimbenika. 

Postalo mi je jasno da u poduzeću gdje sam 11 godina uporno poticao razvoj sa skupinom veterinara i 
generalnim direktorom Manojlovićem i Stiglićem, koji su morali ili htjeli otići, više nema sluha za moje vizije 
niti za daljnji razvoj “Gavrilovića". 

“Gavrilović" je tada postao igračka u sukobima između banijskih političkih i sindikalnih rukovodilaca. 
Međusobne borbe za položaj i vlast iskoristile su različite političke grupacije, pretežito srpske, pa je vodeća uloga 
političke skupine “starih Gavrilovićevaca? izgubljena. To su stanje iskoristili predstavnici Prehrambeno-tehnološkoga 
instituta i ponudili projekt zbog kojega je “Gavrilović? naposljetku propao, ali je odgovarao “veličinama? koje 
su došle na njegovo čelo. 

Najteže je postalo onim radnicima i stručnjacima koji su potekli iz “Gavrilovića? i Petrinje, pa su svoju 
budućnost vezali za to mjesto i tvornicu. Osjetio sam da je došao kraj sustavnome napretku “Gavrilovića" jer 
su rukovodeća mjesta preuzimali oni ambiciozni, zainteresirani samo za položaje i plijen. Tvrtku su već počeli 


napuštati stručnjaci Sektora za istraživanje i razvoj. Razvojnih je stručnjaka bilo sve manje, a banijskih i bosanskih 
radnika sve više. 


Postalo je logično da nakon jedanaest i pol godina truda moram, bez rasprave, napustiti “Gavrilović". Ja 
sam, kao i mnogi drugi, otišao ne oprostivši se s onima koji su ostali. Moram spomenuti da su u “Gavriloviću? 
1964. - 1974. plaće bile vrlo niske, a sva je zarada utrošena za izgradnju prve faze nove tvornice. Svi su stručnjaci, 
uključujući tu i mene, nakon odlaska pronašli znatno bolja radna mjesta zahvaljujući svome ugledu. 

OSJEČKO RAZDOBLJE, 1974. - 1984. 


UVOD 


1970. - 1973. godine zbile su se značajne gospodarske i društveno-političke promjene u Jugoslaviji. Velike 
su kombinate snašli problemi koji su se i prije nazirali. Struktura kombinata i mesnih industrija (mesni kom- 
binati) nije se mogla održati u okvirima tržišne privrede, čiji začetci sežu upravo u to razdoblje. Reorganizacija 
nije bila razrađena, a rasap se očitovao najprije na političkome planu. Moj odnos s rukovodstvom i političkim 
strukturama u “Gavriloviću", s obzirom na moje analize i prognoze, nije bio nimalo skladan. Struka i znanost 
nisu mogle prevladati probleme. 


S “Gavrilovićem? sam se sporazumno razišao, bez oproštaja, osjećao sam da su moji argumenti za prom- 
jene postali kost u grlu. U pismenoj molbi za sporazumni raskid naveo sam činjenice koje će nužno “Gavrilović? 
odvesti u stečaj. Svjestan da više ništa ne mogu učiniti, napustio sam “Gavrilović? u lipnju 1974. godine. Tada 
se razišao i stručni kadar koji je stvorila razvojno-istraživačka skupina. 


1972. - 1973. godine dobio sam više ponuda za zaposlenje iz mesnih industrija u Hrvatskoj. Najviše me 
nagovarao ing. Šime Morović, direktor Mesne industrije “Sljeme". Zagreb, stan, primanja, sve je to bilo teško 
odbiti, iako su gotovo sve mesne industrije već grcale u gubitcima. Dobio sam negativan odgovor na moju molbu 
za mjesto direktora Mesne industrije “Sljeme" u Sesvetama. Rekli su da ne udovoljavam zahtjevima. Za direktora 
je izabran VK mesar. Odgovor čuvam u arhivi jer je to bila sretna odluka za mene. Naime napetosti koje su u 
kombinatima stvarale političke strukture prouzročile su raspad i stečaj “Sljemena?. Tu se više ništa nije moglo 
popraviti bez značajnih gospodarskih i političkih rezova. Ostale tvrtke i ustanove nisu mi odgovarale jer za cilj 
nisu imale razvoj već megalomansku zaradu. 


Stoga mi je ponuda Poslovnoga udruženja za stočarstvo u Osijeku bila najprihvatljivija. Ondje sam mogao, 
u boljim uvjetima, nastaviti svoje stručne i znanstvene radove, a priznajem da me privukla Slavonija, odakle i 
potječem (otac i obitelj su iz Slavonskoga Broda, a mati Osječanka), i perspektivno područje. Osim toga mnogo 
je kolega veterinara i agronoma koje sam znao otprije bilo na svim stručnim i rukovodećim mjestima. Još dok 
sam radio u “Gavriloviću" s direktorom Poslovnoga udruženja Dušanom Vojvodićem dobro sam surađivao. Uza 
sve to uselio sam se u novi četverosobni stan, a primanja su mi bila 60% veća od onih koje sam imao kao sav- 
jetnik generalnoga direktora u “Gavriloviću". Jedini je problem bila obitelj budući je sin već studirao veterinu u 
Zagrebu, a kći započela gimnaziju u Petrinji. : 

U Poslovnome udruženju za stočarstvo tada je radio ing. Mladen Antolić, križevački student, bivši direktor 
veleposjeda i PIK-a Osijek prije integracije u IPK-a. Pravi agronom gospodar poput ing. Jerka Matkovića, moga 
direktora u Đakovu. Od ing. Antolića mnogo sam naučio i lako uspostavio dobru suradnju, poštujući ujedno i 
razliku u godinama. 


U Poslovnome udruženju za stočarstvo preuzeo sam klaoničku i svinjogojsku djelatnost. Klaonička je 
djelatnost obuhvaćala 16 klaonica u Slavoniji i sjevernoj Bosni. Najveće su bile PIK Belje i PIK Vukovar. Obje 
povjerene mi djelatnosti imale su uske veze s veterinom pa je bilo i mnogo veterinara. Zanimljivo je da je samo u 
dvije tvrtke, u Virovitici i Slavonskome Brodu, direktor bio veterinar, a u svim ostalima direktori su bili agronomi 
i tehnolozi. Poslovno udruženje imalo je iskusan trgovački kadar, koji se dobro snalazio na tržištu, a i direktorov 
je pristup tržištu bio ozbiljan. Zahvaljujući tomu bila je dobro razvijena operativna aktivnost na domaćemu i 
inozemnomu tržištu stoke, mesa, žitarica, stočne hrane i reprodukcijskoga materijala. 


O gospodarskim problemima u socijalizmu, teškoćama u tržišnome gospodarstvu i razvoju već sam imao 
određeno mišljenje, koje se iskristaliziralo još 1965. godine u razgovorima s prof. Clausenom u Kopenhagenu. 
Ono nije bilo opterećeno razlikom u političkim stavovima, nego je u obzir uzeta dinamika promjena. Tada, deset 
godina poslije, činjenice iznesene u Danskoj postajale su sve jasnije. Socijalistički gospodarski i politički sustav 
ubrzo se počeo raspadati. 

Gospodarska i tržišna učinkovitost velikih kombinata, naročito poljoprivrednih, nestala je u srazu sa slo- 
bodnom tržišnom ponudom i potražnjom. Nije bilo moguće utvrditi smisao gospodarske orijentacije na tržištu, 
svi su samo težili brzoj zaradi. Nastali su strukturni sudari stočarstva i ratarstva zbog čestih kriza u proizvodnji 
svinja i niskih cijena izvoznoga mesa. Ratarstvo se sustavno štitilo, ratari su radili u sve boljim uvjetima i imali 

su sve bolja sredstva za rad (strojeve), ali i više plaće od stočara. Bilo je problema zbog loše kvalitete stočne hrane 
proizvedene novom mehanizacijom te kvalitete svinja na liniji klanja. 


Poslovno udruženje za stočarstvo u Osijeku bila je organizacija koja se bavila tržišnim i stručno-operativnim 
poslovima te razvojnim pothvatima u proizvodnji stoke i stočne hrane. Nastalo je iz Zadružnoga saveza, kao i 
republičko poslovno udruženje u Zagrebu. Obuhvaćalo je poljoprivredne zadruge, klaonice, tvornice stočne hrane, 
farme, a poslije i velike kombinate. 


Poslovno udruženje bavilo se izradom razvojnih projekata, proizvodnim savjetovanjima i rješavanjem složenih 
problema u stočarstvu i klaonicama koji su se javljali u procesu proizvodnje i razvoja. Svoje sam poslove obavljao 
samostalno, vlastitim znanjem i radom, bez lokalnih političkih pritisaka kojima je uspješno parirao direktor. 


Tijekom 10-godišnjega rada u Slavoniji i Baranji imao sam prilike baviti se stručnim stočarskim i veteri- 
narskim poslovima te istraživanjima i pokusima, sa stručnjacima i znanstvenicima. Većina je poslova s dobivenim 
rezultatima opisana u radovima i objavljena (popis radova je u dodatku). Probleme sam rješavao sustavno i pritom 
uživao potporu zainteresiranih tvrtki. Primjer za to jest postupak skidanja svinjskih koža na liniji klanja, rješenje 
koje je uveo dr. sc. Marot, a financirao Osijek-Koteks. Preveo sam s njemačkoga jezika Upute za tehnologiju 
mesa, knjigu koju su stručnjaci i radnici u klaonicama dobivali besplatno, umjesto olovaka i upaljača za Novu 


godinu. Prijevod knjige također je financirao Osijek-Koteks 


RJEŠENJE PROBLEMA KLAONIČKIH OSTATAKA 


Složen problem koji sam uspješno riješio bio je postupak s klaoničkim ostatcima i konfiskatima. Zbog 
primitivnoga i lošega postupka s klaoničkim ostatcima veterinarska je inspekcija zaprijetila da će zatvoriti većinu 
slavonskih klaonica. Poslovno udruženje dobilo je zadaću da riješi taj problem, a ja sam, kao voditelj klaoničke 
djelatnosti, preuzeo posao u dogovoru s direktorom. 


Predložio sam da se uvede “hladna linija" u nečisti dio klaonice kao i procesni postupak s mesom redo- 
vite proizvodnje. Tvornica “Soko? iz Mostara punudila je montažne hladnjače svih veličina i toplinskih režima, 
proizvedene u skladu s normama danske tvrtke “Danfoss". Udruženje je dobilo kredit i po vrlo povoljnoj cijeni 
kupilo 36 rashladnih komora koje su odgovarale veličini i kapacitetu pojedine klaonice. Svaka je klaonica kupila 
jednu komoru na režimu hlađenja 0 - 5 "C i jednu na režimu -25 "C, 


Svi su se nejestivi ostatci odmah nakon klanja na liniji ostataka po vrstama slagali u posebne plastične 
posude i stavljali u hladnjake na odgovarajući režim hlađenja. Klaoničke otpatke skupljao je kamion-hladnjača, 
a najveći se dio izvozio u Italiju. Hladnjače su otplaćene zarađenim devizama u roku dvije godine. Izgradnja 
kafilerije tada više nije bila aktualna, već se rješenje tražilo u izgradnji kemijske industrije za preradu pojedinih 
vrsta ostataka. Želučani i crijevni ostatci išli su u kompostiranje. Pred rat (1991.), nakon moga odlaska u Zagreb, 
sustav je zapušten, iako je u cjelini riješio pitanje klaoničkih ostataka u Slavoniji. 

S kolegom prof. dr. Petričevićem, dr. vet. med., surađivao sam razrađujući princip plaćanja svinja po kvaliteti 
na liniji klanja za JUS. Najviše su me zaokupljala pitanja organizacije 16 klaonica koje su bile članice Udruženja 
i stručna potpora koju smo pružali njihovim direktorima. Većinom su to bili mlađi agronomi iz stočarstva i 
kooperacije, početnici, iz požeške, valpovačke, đakovačke, vinkovačke i drugih klaonica. Mjesečno sam organizirao 
stručne sastanke, svaki put u drugoj klaonici, radi razmjene iskustava, dogovora o razvoju i novostima u procesu 
klanja i prerade mesa, skupljao sam i pratio mjesečne izvještaje. 


STVARANJE SUSTAVA “BIOKONT* 


80-ih godina prošloga stoljeća dogodila se očekivana katastrofa u Parku prirode “Kopački rit", koja je bila 
posljedica ekološkoga i biološkoga nemara. Goleme količine gnojevke s beljskih, posebno svinjogojskih farma bez 
sustava zbrinjavanja, otvorenim površinskim odvodnim kanalima dospjele su u razdoblju kiša u “Kopački rit". 
Budući da se tim problemom dugoročno i ozbiljno nije nitko bavio, nastao je veliki pritisak javnosti na “Belje? 
i Poslovno udruženje. 


Dobio sam zadaću da, uz beljske stručnjake, pronađem moguće načine rješenja tog problema. Niti jedna 
velika farma nije riješila pitanje gospodarenja stajskim gnojem. Sve su govedarske farme u svojoj blizini imale 
brda stajskoga gnoja kojim se nitko nije razumno koristio, već se spontano raspadao na velikim površinama i u 

kanalizaciji u blizini farme. Sve su nove svinjogojske farme imale rešetkaste podove i lagune pod životinjama. 
Gnojevka se čistila mlazovima vode, koja ju je odnosila u otvorenu kanalizaciju. Ondje se skupljao i trunuo gnoj. 
KLA A 


Velike su površine zbog toga bile ogoljene, a kanali i zrak u okolici onečišćeni. Zbog otplahivanja gnoja u velike 
lagune, neke su bile narasle i preko 10 hektara (Senkovac). 


Započeo sam tražiti temeljni uzrok problema i moguća rješenja. Prvo, moderna intenzivna poljoprivreda 
nije se umjela niti htjela koristiti životinjskim izmetom jer je bilo lakše i jeftinije velikim strojevima rasipati min- 
eralno gnojivo, kako seljaci kažu “umjetni gnoj". Drugo, velike farme za uzgoj i tov svinja, proizvodnju mlijeka 
i tov junadi gradile su se i projektirale po uzoru na europska mala gospodarstva ili američke velike farme. Mala 
europska gospodarstva imala su i malu, ali učinkovitu mehanizaciju. Tako je projektima svinjogojskih farma 
koje su za nas radili Talijani, “Belju", IPK Osijek i “Đakovu, nedostajalo primjereno rješenje problema s veli- 
kim količinama gnoja. U Rumunjskoj, Mađarskoj i Rusiji velike su farme imale čak i veće probleme s gnojem 
od naših. Lako sam utvrdio uzrok jer sam i sim ili s Talijanima projektirao neke farme. To su poslije za nas 
radili Slovenci po “talijanskoj tehnologiji", ali opet bez suvremenih rješenja toga problema. Tako je gnoj ostajao 
u prirodi i izazivao velike ekološke probleme. Smatralo se da je gnoj problem ratara, no njih on nije zanimao. 
Goleme su mase gnojevke tako ostajale u prirodi, postupno se raspadajući. Umjesto stručnjaka ekologa, rješenje 
toga problema zapalo je mene, veterinara. 


Uz tekuće poslove s klaonicama i stočarstvom više od dvije godine uložio sam u nastojanja da upoznam 
i definiram problem do razine na kojoj bih ga mogao pokušati riješiti. Prikupio sam raspoloživu literaturu i 
pogledao probne radove koje su Mađari, uz pomoć FAO-a, započeli na Stočarskome fakultetu u Kaposvaru, no 
koje naposljetku nisu dovršili. 


Pokušao sam postojeći ostatak gnoja preraditi pomoću glista, prema talijanskoj “tehnologiji", na farmi 
Mala Branjevina, IPK Osijek i u Čepinu. Budući da je taj postupak bio prikladan za male seljake i nestručnjake, 
morali smo ga prilagodili većim pogonima. S Poljoprivrednim fakultetom u Osijeku i Istraživačkom službom 
IPK Osijek započeli smo istraživati stvarnu vrijednost materijala koji su preradile gujavice. Osim toga prve veće 
proizvedene količine “lumbri humusa* izvezli smo u Veliku Britaniju. Tako osjetljivo tržište bilo je teško osvojiti, 
iako su analize britanskih instituta pokazale da je taj supstrat najbolji među onima koje su kontrolirali. 


Nakon dugoga i upornoga rada utvrdio sam glavni uzrok problema i predložio moguće rješenje. Bio je to 
sustav postupaka koji sam nazvao “Biokont - kontinuirano biološko gospodarenje masom i energijom". 1993. 
godine objavio sam i knjigu o tome. Istraživanja su trajala 1983. - 1990. godine, kada je, zbog rata, IPK Osijek 
prestao s radom na tom problemu. Podatci dobiveni istraživanjima nisu cjelovito objavljeni, a završni su dio 
srpski stručnjaci iz IPK odnijeli u Novi Sad. Rezultati su ipak potvrđeni na ekonomiji Poljoprivrednoga centra 
Hrvatske u Zagrebu (vidi literaturu). 

Tako je prva istraživanja u Hrvatskoj o biološkoj poljoprivredi i knjigu “Osnovi biološkog poljodjelstva? 
napisao veterinar. ć 

Godine 1981. izabran sam za. izvanrednoga profesora Poljoprivrednoga fakulteta u Osijeku i preuzeo 
predmet Fiziologija i anatomija domaćih životinja. Iste sam godine izabran za znanstvenoga savjetnika na mome 
matičnom Veterinarskom fakultetu u Zagrebu te upisan u registar znanstvenih djelatnika, iako sam to pravo 
stekao već izradom disertacije. 


Predavanja i ispiti na Poljoprivrednome fakultetu u Osijeku bili su mi dopunski rad. Uz predavanja i 
istraživanja u pogonu “Višnjica? (IPK Podravska Slatina) s istraživanjem gnojevke nastavio sam i na Svinjogojs- 
koj farmi “Senkovac" (IPK). U Zagreb sam otišao 1984. godine i otada sam pokuse nadzirao putujući u Osijek 
petkom i subotom, a ponekad i nedeljom. 


Predmet koji sam predavao zahtijevao je puno radno vrijeme, pa sam se 1986. godine, nakon pet godina 
napornih putovanja i predavanja, zahvalio na povjerenju. Moja predavanja, iako iz predmeta koji se bavi teorijom 
i osnovama, bila su dobro posjećena jer sam na mnoga pitanja iz stočarske prakse i ekologije mogao odgovoriti 
zahvaljujući i vlastitim istraživanjima. 

U okviru projekta “Biokont" nastavljena su istraživanja u suradnji Razvojno-istraživačkoga sektora IPK i 
Poljoprivrednoga fakulteta u Osijeku, koje sam redovito nadgledao do konca 1991. godine. Tada je Podravska 
magistrala, kojom sam dolazio u Višnjicu, bila pod dosegom četničke vatre, a hrvatske su postrojbe, sastavljene 
od domaćih ljudi, čuvale stražu uza zaprjeke na cesti. Početkom 1992. godine IPK Osijek više nije djelovao, a 
mnogi stručnjaci iz razvoja i upravitelj Višnjice otišli su u Novi Sad i Srbiju odnoseći sa sobom brojne spoznaje 
i podatke iz istraživanja. 


Sva sam istraživanja objavio u spomenutoj knjizi “Biokont - osnove biološkog poljodjelstva" 1993. godine. 

SURADNJA SA STRUČNJACIMA IZ SLAVONIJE I BARANJE 


Stručnjake iz klaonica i stočarstva Poslovno je udruženje svake godine slalo na stručne ekskurzije i savje- 
tovanja u zemlji i inozemstvu (Italiju, Madžarsku, Nizozemsku, Njemačku, Francusku i Austriju), a ja sam im bio 
vođa. Sastavljao sam stručni i zabavni dio programa. Stručni je dio uvijek bio u skladu s aktualnom situacijom i 
gorućim pitanjima stočarstva. Na taj je način tijekom 10 godina moga boravka Osijeku postupno stvorena čvrsta 
stručna osnovica i organizacijska cjelina koja je uvelike unaprijedila rad i razvoj slavonskih klaonica. Svake sam 
godine s kolegama zaposlenima u klaonicama, stočarstvu i na Fakultetu, posebno s prof. Petričevićem, sudjelovao 
u stručnim savjetovanjima mesne industrije i svinjogojaca. Većina je navedenih radova objavljena u tadašnjim 
stručnim časopisima i zbornicima savjetovanja (vidi popis literature). 

Društvo veterinara u Osijeku tada je bilo dobro organizirano. Bilo je predavanja, izvrsnih godišnjih zabava, 
stolnoga tenisa i čobanca kod Brce u Centru za osjemenjivanje. Struka je tada prožimala sve slojeve društva. 


Povremeno se osjećalo kao da je Zagreb daleko, a Beograd i Sarajevo sve bliže. Dobro smo surađivali i s Veteri- 
narskim zavodom u Vinkovcima. 


Prihvatio sam mjesto profesora na Poljoprivrednome fakutetu u Osijeku kada je od raka umro mladi kolega 
prof. dr. sc. Božo Sabljić. Veliku mi je podršku pružio kolega prof. dr. sc. Antun Petričević. Znanstveno zvanje 
i znanstveni radovi omogućili su moj izbor u znanstveno-nastavno zvanje izvanrednoga profesora. Preuzeo sam 
predmet Fiziologija i anatomija domaćih životinja za poljoprivredne inženjere, koji sam predavao 6 godina. Taj 
predmet nije bio dijelom moga prvenstvenoga zanimanja, ali sam znanje obnovio, a predavanja modernizirao, 
pa se i to područje dobro uklopilo u moje stručne i znanstvene radove. 


ZAKLJUČAK O OSJEČKOME RAZDOBLJU 


Desetogodišnji je rad i boravak u Osijeku (1974. - 1984.), s obzirom na moje stručne i znanstvene dosege 
u području veterinarstva, stočarstva i klaoničko-mesoprerađivačke djelatnosti, bio najproduktivniji. Dobru gos- 
podarsku osnovu koju je Osijek tada posjedovao iskoristio sam da se u Poslovnoj zajednici za stočarstvo izborim 
za vrlo širok prostor svoga stručnoga i znanstvenoga rada na području stočarstva, klaoničke djelatnosti i zaštite 
okoliša. Na taj sam način nastavio djelovati kao “veterinar bez šprice". 


Moj desetogodišnji radni vijek u Osijeku obilježilo je timsko angažiranje veterinara, agronoma i ekono- 
mista, koji su na osnovi stečenoga znanja i rada imali sve veću moć za stručno djelovanje i razvoj gospodarstva. 
Angažman u stočarstvu i gospodarstvu s obzirom na zvanje veterinara i agronoma u Poslovnome udruženju nikada 
nije bio upitan. Općenito sam uživao potporu direktora Dušana Vojvodića te nakon njega Šime Vukašinovića, 
pravoga Slavonca. 


Radeći u Slavoniji i Baranji, do izražaja je dolazila multidisciplinarnost veterine koja je dobro promišljenim 
djelovanjem širinom svoga sadržaja mogla ostvariti složene razvojne i znanstveno-istraživačke ciljeve u procesima 
koji čine kompleks proizvodnje i prometa životinjskih proizvoda i pritom ujedno utječu na okoliš. 

Zahvaljujući iskustvu stečenom na Jelas polju, u Đakovu i Petrinji te najintenzivnijem razdoblju u Osijeku, 
kada sam bio “veterinar bez šprice", ovladao sam metodama sustavnoga rješavanja problema. Ponovno moram 
naglasiti da je velik udio u tomu imalo korištenje raznovrsnom literaturom i dodir s mnogim iskusnim veteri- 
narskim i agronomskim stručnjacima u Slavoniji. U rješavanje tekućih problema bio je uvijek uključen značajan 
broj suradnika, kolega u Slavoniji, a i sim sam bio sudionik i suradnik radnih skupina i timova stručnjaka u 
studijama i istraživanju. 

Poslovno udruženje za stočarstvo bilo je na putu da promijeni organizacijski oblik kombinata. Kako je 
postizalo sve značajnije uspjehe na tržištu i u razvoju, sve je više napuštalo negdašnju ulogu političkoga središta 
poljoprivrednih zadruga. Često sam, razmišljajući o tome, imao na umu razgovor s cijenjenim profesorom dir. sc. 
Hjalmarom Clausenom iz Kopenhagena. 


Osijek sam napustio samo zbog obiteljskih razloga. 

ZAGREBAČKO RAZDOBLJE, 1984. - 2004. 
“CENTROSTOČAR? - “CROATIASTOČAR? 


Odlazak sina Damira, doktora veterinarske medicine, u Zaprešić i kćeri mr. ph. Marine u Rijeku, rođenje 
unuka Lovre i unučice Maje mene su, Slavonca u 55. godini života, pokrenuli da iz Slavonije odem u Zagreb i 
tako peti put promijenim radno mjesto. Roditeljska čežnja za djecom, a djedovska za unucima bile su jače od 
moga vrlo dobro uhodanoga stručnog i znanstvenog rada u Osijeku i primorale me da s veterinarskim djelovanjem 
nastavim u glavnome gradu Hrvatske. 


Projekt “Biokont" nakon deset je godina bio dosegnuo široki zamah. U program projekta uključili su se 
znanstvenici i stručnjaci IPK Osijek, Instituta za razvoj i istraživanja, Svinjogojska farma “Senkovac?, IPK “Višnjica? 
s područja Podravske Slatine i prije svih farma mliječnih krava IPK “Mala Branjevina" (Čepin) te Poljoprivredni 
fakultet Osijek sa svojim istraživačkim zavodima, površinama i stručnjacima. 


Istodobno se odvijao i projekt istraživanja kvalitete svinjskih polovica i mesa na liniji klanja s prof. 
dr. sc. A. Petričevićem. Osobito mi je žao bilo prekinuti suradnju sa slavonskom i baranjskom klaoničkom i 
mesoprerađivačkom gospodarskom granom koje sam uspio dobro povezati suradnjom stručnjaka i rukovodećega 
kadra. Predavanja na Poljoprivrednome fakultetu iz Fiziologije i anatomije domaćih životinja velikim sam tru- 
dom osuvremenio i prilagodio zahtjevima naobrazbe mladih inženjera agronomije. Pokušavao sam studentima, 
na temelju vlastitih iskustava, široko objasniti i sadržaje iz stočarstva i gospodarstva. Sjećam se pitanja: “Što će 
biti s nama kada diplomiramo i kako ćemo se zaposliti?" Objasnivši im projekt “Biokont? (neprekidno biološko 
gospodarenje obnovljivom energijom), odgovorio sam: “Složit ćete skupine i otići u velike farme te reći rukovo- 
diocima: Prepustite nam vaša govna!? 


Navedeni poslovi, istraživanje kvalitete svinjskih trupova s prof. Petričevićem i drugi nastavljeni su i mo- 
jim odlaskom u Zagreb. Oni su ipak, zbog udaljenosti, novih zadaća i početka ratnoga sukoba postupno došli u 
drugi plan i nakon toga okončani. U Višnjicu, mjesto gdje je u cijelosti primijenjen sustav “Biokont", putovao 
sam Podravskom magistralom pod nadzorom naoružanih postrojbi Narodne obrane. 

Prelaskom u zagrebački “Centrostočar? bavio sam se istim poslovima kao i u Osijeku, ali na posve drugi 
način. To su sada bili poslovi razvoja i unaprjeđivanja stočarske, klaoničke i mesoprerađivačke djelatnosti na razini 
Hrvatske. “Centrostočar? se financirao iz članarine po sustavu komora, dok je Poslovna zajednica za stočarstvo 
u Osijeku prihode osiguravala i trgovačkim, prometnim i stručnim usluga, što je poticalo interese za zajedničku 


dobit. 


U “Centrostočaru" sam bio dobro prihvaćen zahvaljujući ugledu u struci, kao i Dobrici Brliću, dr. vet. 
med., zamjeniku direktora Vlade Družinca. Tada su u “Centrostočaru? radili u mljekarstvu Stjepan Deneš, dipl. 
ing. agr., moj kolega iz klupe u brodskoj gimnaziji, u svinjogojstvu Ljubo Vreš, dipl. ing. agr., bivši poznanik iz 
svinjogojske farme “Sljemena, zatim Ante Svalina, dipl. ing. agr., Ivan Grof, dr. vet. med., te Vid Šabić, dipl. 
ing. agr. 

1984. godine u “Centrostočar" su bile učlanjenje 44 mesne industrije (klaonice s preradom mesa), 15 
velikih svinjogojskih farma, 20 većih i više manjih mliječnih farma te mljekare i peradarstvo. Usto su članice bile 
i stočarske kooperacijske jedinice poljoprivrednih kombinata i zadruga. 


Mesne su industrije tada u Hrvatskoj godišnje klale 1,0 - 1,2 milijuna svinja i 400.000 - 500.000 goveda 
koje su proizvele i kupile navedene stočarske tvrtke. U “Centrostočaru? nije se radilo kao u Osijeku, gdje sam 
izravno surađivao sa svima koji su u proces bili uključeni, na konkretnim poslovima, rješavajući točno navedene 

probleme, s dugoročnim planovima i zajedničkim programima. U “Centrostočaru? su prevladavali opći gospodarski 
problemi proizašli iz planski dirigirane politike u području društvenoga i zadružnoga vlasništva. Riječ je bila o 
zastupanju djelatnosti i grupacija u Ministarstvu poljoprivrede i šumarstva i Gospodarskoj komori. 

Poljoprivredni kombinati, koji su tada bili već dobro procesno i tehnološki organizirani, lutali su u slabo 
organiziranome tržišnom sustavu i loše vođenoj proizvodnji. Ekonomski su uvjeti bili nelogični zbog utjecaja 
političkih odluka. Ulaskom u kapitalističko okružje jačala je gospodarska kriza. Ona je, prije svih, zahvatila 
poljoprivredne kombinate zbog skupe i neproduktivne proizvodnje. Pričalo se samo o proizvodnji i količinama, 
a razmjerno malo o gospodarenju, gospodarskome organiziranju i djelovanju na tržištu. Poljoprivredu su mučili 
brojni problemi. Kada su troškovi uvelike prešli prihode, nastala je progresivna inflacija koju socijalistička poljo- 
privreda u sustavu državnoga gospodarstva nije mogla i znala riješiti. Početak tih negativnih kretanja uočio sam 
još u “Gavriloviću?. 

U “Centrostočaru" je, za razliku od Osijeka, bilo sve teže, a potom gotovo nemoguće, povezati stručne i 
gospodarske krugove u grupaciju djelatnosti na razini Hrvatske i usmjeriti je na novi put. Hrvatsko je proljeće 
ostavilo duboke tragove i u području znanosti i unutar struke. Nije se moglo postići jedinstvo mišljenja kako 
bi se pokrenule gospodarske i političke promjene. Rasprave su bile česte, ali površne, neodređene, verbalističke 
i nisu vodile napretku ni rješenju. Tako su moji programi i planovi rada i razvoja većinom završili verbalnim 
iživljavanjima, a trebalo je potegnuti složene i teške procese. 

Stečeno znanje i iskustva iz Đakova, “Gavrilovića", Danske, Osijeka itd. govorili su mi kako je očito da 
u Hrvatskoj postoje dobre osnove za rješavanje pitanja stočarstva i klaonica u okvirima tržišnoga gospodarstva. 
Mislio sam da će uvođenjem kooperacije, kao u Gavriloviću 1965. - 1966. godine, stručnjaci uspjeti “nadmudriti? 
postojeći sustav i pokrenuti tržišni odnos čimbenika u kompleksu mesa. Moj sustav “selo-farma" plus klaonička 
industrija, koji je tada uspješno zaživio, “stručnjaci? političari nisu shvaćali kao gospodarsko rješenje jer nije bio 
dio njihovih iskustava. Veliku je ulogu tada trebalo imati i veterinarstvo povezano u Poslovnu zajednicu veteri- 
narskih stanica, ali se gospodarski i politički sustav kretao ubrzano prema raspadu, pa je jedini motiv postala 
zarada, a vizija za budućnost nije bilo. 


Na temelju pregleda mojih studija, programa, stručnih, znanstvenih, istraživačkih radova i rasprava mogu se 
slijediti putevi kojima sam pronalazio odgovore na goruća pitanja stočarstva i klaoničke djelatnosti, poljoprivredne 
grane koje nosi najveći udio tržišnosti, nastojeći ih na taj način unaprijediti. Objavljeni radovi nabrojeni su u 
privitku svakog razdoblja i mjesta u kojima sam djelovao. 

U “Centrostočaru", koji je nakon 1991. promijenio naziv u “Croatiastočar", radio sam do 1997. godine. 
Umirovljen sam 1. srpnja 1995. godine. “Croatiastočar" je poslije 1991. godine gubio područja i smisao svoga 
djelovanja, kao i brojne druge poljoprivredne organizacije nastale u razdoblju socijalizma. Dalje je djelovao samo 
kao organizacija koja opslužuje Ministarstvo poljoprivrede podatcima iz stočarstva, klaoničke djelatnosti, mljekarstva 
i peradarstva te organizira sastanke za rasprave i dogovore. “Croatistočar" je izgubio mogućnost da na poticaj 
svojih članica pokrene bilo što iz područja svoga dotadašnjeg djelovanja. Sve organizacijske i operativne direk- 
tive dolazile su iz Ministarstva poljoprivrede, dakle iz političkoga vrha. Hrvatska, u ratu, razjedinjena interesima 
pojedinaca, nije uspjela povezati sve gospodarstvene čimbenike. 


Stočarstvo i klaoničko-mesoprerađivačka djelatnost već su prije 1991. godine bile u gubitcima i stečajevima 
(“Sljeme", “Gavrilović? i dr.). Poslije 1991. godine u Hrvatskoj je započeo progresivan raspad, organizacijski i 
gospodarski, stočarske i klaoničko-mesoprerađivačke djelatnosti. Svu moć u odlukama, najviše o prometu stoke i 
mesa, preuzeli su šverceri i vojni liferanti iz BiH. Oni su slobodno uvozili i trgovali stokom i mesom bez poreza 

J ta P 
i carina, čime su postupno uništili hrvatsko stočarstvo, klaoničku djelatnost, a time i poljoprivredu. 
J poljop 


Kada su, u skladu s podatcima “Croatiastočara", proizvodnja i klanje domaće stoke pali na polovicu u 
odnosu na 1990. godinu, direktor Družinec moju je analizu o tome objavio na sastanku u Osijeku i predao 
ministru poljoprivrede Gažiju. Ministar je bio iznenađen, ostao je bez riječi, ali je pokazao da je posve nemoćan. 
Nakon toga na vlastitu sam ruku taj izvještao odnio ministru Škegri preko njegove pomoćnice, koja je i sama bila 
iznenađena. Ministar Škegro samo je odmahnuo rukom i izjavio: “Imam ja rješenje za to!" Poslije 1994. propali 
su svi pokušaji da se poljoprivreda i stočarstvo urede na zdravoj tržišnoj osnovici. 


I poslije četrnaest godina od utemeljenja Republike Hrvatske, kada sam pisao ove retke, poljoprivreda 
g jenj P 
i stočarstvo samo su životarili i propadali. Sve ono što smo postigli “varajući socijalizam" propalo je. Ta će se 
pojava vjerojatno jednom podrobno analizirati, ali je sigurno da su nova vlast i ministri poljoprivrede i hrvatske 
Vlade očito izgubljeni i nemaju dovoljno stručnih znanja da razriješe ovu situaciju. No govoriti o tome ne spada 
) J J J 8 
u moju priču “Biti veterinar". 

Kako se može vidjeti iz prikaza objavljenih radova, u tom sam razdoblju s kolegama iz stočarskih i klaoničkih 
organizacija predlagao brojne inicijative kojima bi se postojeće stanje moglo riješiti. Na moju veliku žalost, i 
Udruženje veterinarskih stanica “Veterinaria" tada je otišlo u stečaj zbog loše privatizacije i poslovnih gubitaka. 
Promjene i pomaci u veterini bile su odraz pojedinačnih ili skupnih interesa, pa je u nastaloj gospodarskoj zbrci 
bilo teško pronaći optimalan, pravi put. O tome će mnogo više moći reći i napisati budući naraštaji. 

Od svih mojih objavljenih radova s različitih područja njih 30-ak odnosi se na veterinarskomedicinsku 
problematiku. Među njih bi se moglo i trebalo pribrojiti i desetak radova iz područja zbrinjavanja klaoničkih 
ostataka, otpada i nusproizvoda. 


Mislim da su stručno i znanstveno višega dosega bili koncepcija “Biokont", rješenje problema postupanja s 
klaoničkim ostatcima, radovi na ezofagogastričnim ulcerima, osnivanje kooperacijske proizvodnje u “Gavriloviću? 
1965., sustav “selo-farma? i niz drugih praktičnih i stručnih radova. Oni su imali određen pozitivan učinak, kao 
i moj desetogodišnji sustavan rad na pitanju slavonskoga domaćeg kulena i kobasica. 

UMJESTO ZAKLJUČKA 


Pri kraju zapisa o drugome naraštaju veterinara iz obitelji Benčević trebalo bi odgovoriti i na pitanje kamo 
ide hrvatska veterina. Usto bi trebalo, koliko je to moguće, opravdati i naslovnu tezu “Biti veterinar", a buduće 
zapise, kao i veterinu, prepustiti trećemu i četvrtome naraštaju veterinara obitelji Benčević iz Slavonskoga Broda 
i njihovim kolegama. 

Kada sam 1948. godine s još trojicom prijatelja iz brodske gimnazije upisao veterinu u Zagrebu, nadali 
smo se studiju klasične veterine. Moji već pokojni prijatelji i kolege Franjo Pezerović, dr. vet. med., prof. dr. sc. 
Ljudevit Stipančević, Nikola Rkman, dr.vet.med. i ja tijekom studija zajedno smo učili. 


Imajući pred očima moga strica dr. sc. Zvonimira Benčevića, tada u zreloj životnoj dobi, dr. sc. Pokopčića i 
Pletikapića, uglednu gospodu i “klasike veterine", nadali smo se da ćemo uživati sličan ili isti stupanj “građanskoga 
ugleda". “Klasična veterina" i njezini izrazito medicinski sadržaji nisu budućnost činili upitnom. Međutim brojni 
i iznenadni gospodarsko-politički prijelomni događaji i to su promijenili. 

Već prva namještenja na PD-u “Jelas polje? i na PD-u “Đakovo? bila su moja velika škola “nove veterine". 
Moj prvi, početnički napisan stručni rad pod naslovom “Akomodacijske bolesti uvezenih frizijskih junica" iz 1955. 
godine bio je rezultat najnovijih spoznaja o kojima sam slušao tijekom završnih predavanja na studiju veterine. 
To su bila predavanja o stresno-adaptacijskome sindromu u životinja i ljudi. Taj sam prvi napisani rad sačuvao, 
a poslao sam ga i u časopis “Stočarstvo". Rad nije bio objavljen jer je u to vrijeme časopis bio u krizi, a ja sam, 
zahvaljujući njemu, postao veterinar “novoga tipa". 

Nailazeći na složene stočarske probleme u praksi, o kojima nismo stekli dovoljno informacija tijekom 
studija, teško opterećeni diktiranom politikom, morali smo se, uza stečeno znanje, upoznavati s novostvorenim 
odnosima između organizama u intenzivnim uzgojima i sa sposobnostima njihove prilagodbe na novostvoreno 
stanje. Često sam si postavljao pitanja koji su točni okviri unutar kojih se veterinar po zvanju i uvjerenju treba 
smatrati “odgovornim i “ovlaštenim? za tako stvorene zdravstvene probleme, zatim kako to shvaćaju i procjenjuju 
stočari, političari i dio javnosti, a razmišljao sam i o budućnosti stočarstva. 


Svi stočari i “ovlašteni? zahtijevaju intervenciju, rješenje i savjete veterinara. Sjećam se riječi ing. agr. Dra- 
jevaj ju, r) J J J ) 8. a8 

gutina Jurka, upravitelja Zemljišnoga fonda u Zagrebu (poslije je bio pomoćnik ministra poljoprivrede) kada 

se pojavila edemska bolest prasadi: “Niti veterinari niti veterinarska nauka ne znaju riješiti probleme intenzivne 


stočarske proizvodnje!" Na takve izazove nisam odmah odgovorio jer bih se sudario s neugodnom i opasnom 
politikom. 


Zbog tog problema nisam mirno spavao. Velikim trudom, za inat Jurku, problem sam slučajno i jednostavno 
riješio tako što sam promijenio način hranidbe prasadi dokazavši da brojne poteškoće veterinar, zahvaljujući 
multidisciplinarnome studiju veterine, svakako može razumjeti i pokušati riješiti. 


Riječ je bila o konceptu “veterinara bez šprice" zbog toga što su me stalno upozoravali da trošim premalo 

lijekova i “neka se držim svoje šprice". Ali gdje su granice i okviri unutar kojih se to pribraja učinku i obvezama 
] Je Sp gd) & J P J 
doktora veterinarske medicine? Logično je da veterinar mora prevenirati, liječiti i izliječiti životinju jer mu je 
& U) P J J Ju j J 
to prioritet i obveza iz zvanja. Ali u gospodarstvu su česte pojave nekih bolesti, odnosno sekundarnih bolesnih 
stanja, čije su posljedice zastoji u proizvodnji i slabi proizvodni rezultati. 
Ja, ćij poslj Jlu p J P 

Tipična je pojava “ludih krava“, a slična je bila i pojava edemske bolesti prasadi. Zbog neznanja i nemara 

pojavile su se atipične bolesti usporedno s raznim podbačajima u proizvodnji. Gdje je u svemu tome mjesto 

veterinara, vlasnika stoke i agronoma, voditelja procesa, kako su podijeljene obveze i odgovornost za učinke? 
Slična pitanja tiču se i agronomije. 

U okviru stočarstva sve se više bavimo atipičnim bolesnim stanjima domaćih životinja nastojeći probleme 
rada, razvoja i programa u procesu proizvodnje rješavati cjelovito i učinkovito. U tom se okviru zapravo očituje 
veterinarstvo kao gospodarska grana veterinarske medicine. Ono obuhvaća kompleksna temeljna znanja o odnosu 
prema životinjama i okolnostima u kojima se odvijaju specifični procesi koji se sve više i bez dovoljno znanja 
rabe u proizvodnji i okolišu. U pristupu tomu moraju se cjelovito poznavati fiziologija metabolizma, zootehnika, 
hranidba, higijena, etologija, gospodarenje hranom i energijom iz organske mase koja pokreće proizvodna kretanja, 
klimatske promjene te promjene u okolišu. Sva ta znanstvena područja koja se manje-više cjelovito proučavaju 
u multidisciplinarnoj veterinarskoj medicini, već su sama Po sebi složena, a sve više postaju prioritetnima u ok- 
virima stočarske proizvodnje. Pritom se otvaraju i rasprave o razdvajanju veterinarske medicine i veterinarstva u 
gospodarstvu i prehrani ljudi te hranidbi životinja. 


Tijekom svoga “veterinarskoga života? neprekidno sam sudjelovao u naporima da se poboljšaju organizacija 
rada i radni uvjeti, ali sam se borio i za razvitak veterine. Bio sam klasični veterinar liječnik te veterinar službenik 
na velikim poljoprivrednim dobarima u raznim fazama razvoja stočarstva, a kao veterinar bio sam uključen i u 
proces stvaranja i razvitka klaoničke djelatnosti. U tim sam područjim nastojao stvoriti uvjete za razvoj proizvodnje 
i gospodarstva. Sa skupinom veterinara koji su prošli sličan radni put kao i ja otvarao sam prostore agronomiji 
i prehrambenoj tehnologiji koje su potom “po mjerodavnosti struke preuzimale vodeće mjesto u organizacijski 
i procesno sređenim uvjetima. To se prije svega očitovalo u klaoničkoj djelatnosti, čijim sam se razvojem bavio 
kao direktor razvojno-istraživačkoga sektora koji su potom preuzeli tehnolozi. 


Stručno sam i znanstveno istraživao, definirao i praktično rješavao utvrđene teškoće. Disertaciju iz područja 
hranidbe, držanja i kvalitete bekona izradio sam na PD-u “Đakovo? Temu u prvome redu trebam zahvaliti pro- 
fesorima Ivošu i Findrihu te svome neponovljivom prijatelju, direktoru dipl. ing. agr. Jerku Matkoviću. Poduke 
iz znanstvenoga rada zahvaljujem prof. dr. sc. Draganu Ilančiću, dr. vet. med. 


Dok sam radio kao veterinar, uvijek sam nastojao otvarati Prostor veterinarima u poljoprivrednim or- 
ganizacijama. Sudjelovao sam u osnivanju Poslovnoga udruženja veterinarskih stanica, potaknuo sam i razvijao 
kooperaciju “Gavrilovića" sa seljačkim gospodarstvima, u koju sam uveo Poslovno udruženje veterinarskih stanica. 
Udruženje se ubrzo osamostalilo radi veće zarade. Osnovao sam i vodio Sektor za istraživanje i razvoj i Sirovinski 
sektor u “Gavriloviću?. U Poslovnome udruženju za stočarstvo istraživao sam i rješavao niz problema u stočarstvu 
i klaonicama. Bio sam i izvanredni sveučilišni profesor fiziologije i anatomije na Agronomskome fakultetu, s time 
da ova dva područja nisu bila dio mojih najznačajnijih istraživanja. 

Mnogi slučajni čimbenici nametnuli su mi i donijeli velika, neočekivana životna iskustva. Ona su mi 
omogućavala širok pristup mnogim pitanjima i problemima stočarstva, veterine, poljoprivrede i okoliša. Dok mi 
je otac bio u zatvoru i logoru, pune četiri godine bio sam najstariji muškarac u kući s petero i poslije šestero 
djece. Zemlju na nekoć našoj pustari obrađivao sam ručno i uz pomoć konja. Čiča Mate Brkić, “predsjednik? iz 
Gornje Vrbe, podučio me i savjetovao kako da obrađujem zemlju i postupam sa stokom, tako da se nisam morao 
stidjeti svoga rada. Za obradu sam imao pet konja, mlađi mi je brat Viktor tijekom podneva dovodio konje na 
zamjenu, a ja sam nastavljao rad. 


Kada se jedna od kobila treba oždrijebiti, kao brižni čuvar nekoliko sam noći spavao u kutu staje, na slami. 
Jedne me noći njuškajući probudilo ždrijebe koje je tražilo materinu sisu. Iz razdoblja 1944, - 1951. postoje 
mnoge dogodovštine te ratne pustolovine koje ne spadaju u područje veterine. 

Zahvaljujući odgoju i Klasičnoj gimnaziji u Visokome, gdje sam završio pet razreda, mogao sam se služiti 
njemačkim i francuskim jezikom, koji se govorio i u kući, te talijanskim, koji sam naučio u školi. Imao sam 
sreću što se na PD-u “Đakovo", u “Gavriloviću? i u Osijeku strana stručna literatura lako nabavljala jer nije bila 
skupa, budući da se obračunavala po službenome tečaju dolara. Tako sam, na temelju svojih praktičnih životnih 
iskustava i temeljito “odrađenoga? studija veterine, mogao pronalaziti prikladna i originalna rješenja i zaključke. 
Imao sam dobru stručnu i prijateljsku vezu s prof. Ivošem, Findrikom, Krvavicom, Delakom, Žukovićem i drugima 
s Veterinarskoga fakulteta u Zagrebu te dr. Kadićem i Gojkovićem iz Veterinarskoga zavoda u Vinkovcima. Oni 
su mi bili “jako zaleđe" i pomoć kada smo se našli u problemima zbog zadaća koje su bile nametnute političkom 
diktaturom. Povremeno je bilo vrlo neugodno i teško snositi odgovornost u takvim okolnostima. Tada je smijenjen 
i poštovani direktor PD-a “Đakovo? ing. agr. Jerko Matković. On je tijekom mitinga" o proizvodnji pšenice na 
sjednici Radničkoga savjeta, suprotstavljajući se “revolucionarnim metodama koje su nametali komitet i sindi- 
kat, rekao: “Drugovi, meni je ispod časti razgovarati o poljoprivredi s neznalicama." Radnički savjet izviždao je 
političare, koji su pobjegli. Moj direktor jedva se spasio političke osude, ali je morao otići. 

Mojim iskustvima čudili su se kolege veterinari u Škotskoj, gdje sam boravio na studijskome putovanju, a 
posebno u Danskoj 1965., gdje je svako rješenje problema proizvodnje i zdravlja stoke bilo sustavno vezano uza 
znanost. Nisu mogli vjerovati pod kakvim pritiskom mi u Jugoslaviji moramo djelovati i rješavati probleme. 


ZA KRAJ 


Proteklo je više od pedeset godina od moje promocije na Veterinarskome fakultetu u Zagrebu (13. travnja 
1954.). Pokušavajući sažeti zbivanja o svemu što je slijedilo nakon toga, uviđam da je vrijeme proteklo prebrzo, 
a to naročito dobro zapažam sada, kada ga pokušavam zaustaviti i analizirati s olovkom u ruci. 

U posljednjih petnaest godina radeći i živeći u Zagrebu, dijelom već u mirovini, bavio sam se pitanjima 
razvoja stočarstva, klaoničke djelatnosti, a na kraju proizvodnjom i kvalitetom slavonskoga domaćeg kulena i 
kobasica te povremeno gospodarenjem životinjskim ostatcima. Mislim da je u tom pedesetogodišnjemu razdob- 
lju bilo najteže što se gotovo čitav život bavim razvojnim pitanjima stočarstva, klaonica i veterine zapravo zbog 
stihijskoga lutanja u poljoprivredi i tuđe težnje za brzom zaradom te nerazumnim trošenjem. Znanost i struka u 
takvim okolnostima nisu mogli stvoriti bolje uvjete za razvoj stočarstva, veterine i poljoprivrede. 


Jesam li uspio objasniti sebi, a drugima priopćiti neke odgovore na pitanja u svezi s tezom “Biti veterinar"? 
Nisam duboko uvjeren da sam cjelovito odgovorio na postavljenu tezu, ali tješim se time što vjerujem da 


sam zaslužno nosio naslov diplomiranoga veterinara zagrebačkoga Veterinarskog fakulteta, odnosno zvanje doktora 
veterinarske medicine. 

